
ตอนเที่ยง วันอาทิตย์.

บริเวณท้องสำเพ็งนิคมของชาวจีนมีผู้คนพลุกพล่านเดินกันไปมาอย่างสับสน ต่างก็ลากเกี๊ยะหรือรองเท้าไม้ดังโกร๊กกร๊ากๆ เสียงขากเศลษม์ เสียงร้องเฮ่เฮ้วจากผู้แบกของหนักๆ ร้องขอทาง เสียงพูดเสียงหัวเราะราวกับนกกะจอกห้าหกพันตัวมาประชุมกัน.

สำเพ็งนี่แหละคือจุดศูนย์กลางของการพาณิชย์ สำเพ็งอุดมไปด้วยสรรพสินค้าต่างๆ ลูกสาวเจ๊กที่สวยๆ และถูกกักตัวไว้บนเล่าเต๊งก็มาก หนุ่มไทยหลายสิบคนเคยถูกเลี๊ยะวิ่งหนีออกมาจากสำเพ็งบ่อยๆ ในฐานที่ละเมิดสิ่งหวงห้าม คือไปเกี้ยวลูกสาวอาเฮียแกเข้า บางคนยิ่งซ้ำร้ายเกี้ยวดะไม่เลือกว่าลูกหรือเมีย หวุดหวิดจะโดนสามง่าม.

ฉากของเราเปิดขึ้นที่ท้องสำเพ็ง และเมื่อฉากเปิดแล้ว ก็ต้องมีตัวละครซึ่งเป็นตัวสำคัญในเรื่องออกมาแสดงตามธรรมเนียม.

พล, นิกร, กิมหงวน เดินเรียงแถวหน้ากะดานบ่ายโฉมหน้ามาทางสะพานหัน วันนี้เป็นวันว่างงาน ลิงสามตัวออกจากบ้านเวลาเช้าตรู่ หลังจากไปเที่ยวตลาดนัดและดูการประกวดไก่ที่สวนอัมพรแล้ว พ่อพวงมาลัยทั้งสามพวงก็ลอยละล่องไปชมพิพิธภัณฑ์สถาน แล้วก็ไปวัดพระแก้ว ชมรูปภาพรามเกียรติ์ตามฝาผนัง ชมผู้หญิงที่มาชมรูปรามเกียรติ์ ออกจากวัดพระแก้วในราว ๑๑ นาฬิกา ขึ้นรถยนตร์ประจำทางของเทศบาลไปลงโอเดียน ดูโป๊สเต้อร์หน้าโรง เดินเตร่แถวเชียงกง เลี้ยวไปเลี้ยวมาถึงวัดเกาะ เลี้ยวมาเลี้ยวไปเข้าสำเพ็ง กิมหงวนเป็นผู้นำทาง และรับรองกับเพื่อนทั้งสองว่า จะหาซาลาเปาขนมจีบที่ดีที่สุดให้พล, นิกรได้กินเป็นขวัญปาก.

นานๆ มาเที่ยวสำเพ็ง พล, นิกร, กิมหงวนก็รู้สึกสนุกมาก แทบทุกร้านเมื่อมองลึกเข้าไปมักจะแลเห็น ‘อีหลู’ นั่งสงบเสงี่ยมอยู่หลังร้าน โดยมากสวมเสื้อชั้นในคอลูกไม้ สวมลูกประคำคอ นุ่งผ้าถุงคาดเข็มขัดนาก ‘อีหลู’ ของเตี่ยตะละคนราวกับดอกท้อเพิ่งแรกแย้ม ‘อ้ายหลู’ สามคนแลเห็นเข้าก็ยิ้มกริ่มไปตามกัน บางครั้งกิมหงวนถึงกับทำพะยักพะเยิดโบกไม้โบกมือให้หล่อน แต่แล้ว ‘อีหลู’ ก็ทำปากหมุบหมิบ บางคนก็ยกหลังมือหงิกๆ ให้.

เดินพลางคุยกันพลางเสียงขรมถมเถ นิกรหยุดซื้อฝรั่งดองแช่ชะเอม ๕ สตางค์ แล้วก็พากันเดินต่อไป เคี้ยวฝรั่งตุ้ยๆ ลัดนิ้วมือเดียวฝรั่งดอง ๕ ลูกก็เรียบวุธ.

นิกรยกมือให้เพื่อนเกลอทั้งสองหยุดเดิน แล้วชี้มือไปที่หาบถั่วลิสงต้มซึ่งตาแป๊ะแก่จวนจะเข้าโลงแล้วเป็นผู้ขาย นั่งนัยน์ตาปรืออยู่บนม้าข้างหาบ.

“เล่นถั่วลิสงกันเถอะวะ พวกเรา ดีกว่าปล่อยให้ปากอยู่ว่างๆ”

พลพะยักหน้าลงมติ แต่กิมหงวนคัดค้านทันที

“อย่าเลยน่า ถั่วลิสงต้มเป็นภัยต่อสังคมอย่างร้ายกาจ”

“เฮ่ย - นั่นเราช่วยอะไรประชาคมไม่ได้ ถั่วลิสงเป็นของอร่อย เมื่อกินแล้วก็ท้องขึ้น แล้วเมื่อท้องขึ้นอุณหภูมิของอากาศในท้องก็แปรปรวนดันออกมาเป็นแก๊สเสีย ใครอุดจมูกทันก็เป็นโชคของเขา เอาน่า - ซื้อติดมือเดินกินกันไปสนุกดี ประเดี๋ยวถึงวัดสามปลื้มกันจะแสดงจับตะเข้ให้แกดู” พูดจบนิกรก็เดินไปซื้อถั่วลิสงต้ม.

กิมหงวนกับพลยืนรออยู่ข้างเสาไฟฟ้า ขณะนั้นพลแลเห็นสุภาพบุรุษผู้สูงอายุคนหนึ่ง นุ่งผ้าม่วงสีน้ำเงิน สวมเสื้อนอกแพรสีไข่ไก่และหมวกหางนกยูง เดินออกมาจากตรอกเล็กๆ ตรอกหนึ่ง และเลี้ยวซ้ายไปทางสะพานหัน.

“อ้ายเสี่ย!” พลร้องลั่น ชี้มือให้กิมหงวนดู “โน่น เจ้าคุณอาปัจจนึกฯ โว้ย”

“หา?” กิมหงวนอุทาน มองตามสายตานายพัชราภรณ์ “ไม่ใช่กะมั้ง?”

พลจุ๊ย์ปาก

“ใช่น่า เชื่อกันเถอะวะ ดูท่าเดินก็จำได้ แกว่งแขนกว้างเดินส่ายเป็นว่าวจุฬา ยังงี้น่ะไม่มีใครหรอก”

เสี่ยหงวนยกมือเกาศีร์ษะ

“อือ - ท่านมาสำเพ็งทำไมหว่า หรือถ้าจะเป็นหัวหน้าอั้งยี่ก็ไม่รู้”

นายพัชราภรณ์ทุบหลังกิมหงวนดังบึ้ก

“มีอย่างหรือวะ นายพลโทพระยาปัจจนึกฯ เป็นหัวหน้าอั้งยี่”

“อ้อ - จริงฮิ ถ้างั้นท่านคงเป็นแต่เพียงยี่เฮียหรือซาเฮีย” อาเสี่ยพูดหน้าตาเฉย.

พลสั่นศีร์ษะอย่างเบื่อหน่าย นิกรถือห่อถั่วลิสงต้มเดินเข้ามา พลรีบบอกเขาทันที.

“เฮ้ย - กร พ่อตาแกไปโน่นเห็นไหม?”

นิกรสะดุ้งเงยหน้ามองดู ถึงแม้เขาแลเห็นข้างหลังเขาก็จำได้.

“ท่านมาทางไหนนะพล?” นายการุณวงศ์ถามอย่างแปลกใจ.

“ออกมาจากตรอกนั้น”

“เอ -” นิกรคราง “ถ้าคงมาหาซื้ออะไรเป็นแน่”

อาเสี่ยพูดสอดขึ้น

“หรือม่ายก็แอบมาเป็นเจ้ามือจั้บยี่กี”

“ตุ้บ! ตุ้บ!” เสียงกำปั้นของพล, นิกร ลงหลังกิมหงวนเต็มรัก.

“ไปโว้ย พวกเรา” พลพูดยิ้มๆ “รีบเดินไปให้ทันท่านเถอะ ท่านคงเอารถยนตร์มาด้วย เราจะได้ไม่ต้องเสียค่ารถกลับบ้าน” พูดจบก็หยิบถั่วลิสงมาจากมือนิกรหนึ่งกำ.

สามเกลอพากันเดินติดตามเจ้าคุณปัจจนึกฯ ไปอย่างรีบร้อน เดินพลางกินถั่วพลาง และยิ่งเดินเร็วเข้า อาเสี่ยก็ยิ่งกินถั่วเร็วเข้า จนกะทั่งนิกรต้องตีมือกิมหงวนเมื่อเขาเอื้อมมาหยิบถั่วลิสงต้มเป็นครั้งที่ ๕.

“บ่อยนักละเว้ย ประเดี๋ยวหยิบ - ประเดี๋ยวหยิบ”

“ง้านเรอะ อีกนิดเถอะวะ แหม - ยิ่งกินยิ่งอร่อย” พูดจบก็ตะครุบถั่วเอามาอีก ๒ - ๓ เม็ด.

อีกครู่หนึ่ง พล, นิกร, กิมหงวนก็กะชั้นชิดเข้าไป อยู่ห่างจากเจ้าคุณปัจจนึกฯ ประมาณ ๑๐ ก้าวเท่านั้น.

จีนกรรมกรรูปร่างล่ำสันคนหนึ่ง หาบเข่งใส่ของหนักๆ สวนทางมาอย่างรวดเร็ว เจ้าคุณปัจจนึกฯ มัวแต่เหม่อมองดูสินค้าในร้านแห่งหนึ่ง และอาเฮียก็ก้มหน้าก้มตาหาบ ดังนั้นจึงชนเจ้าคุณปัจจนึกฯ เข้าจั๋งเบ้อเร่อ.

ท่านเจ้าคุณเซแซ่ด หันควับมาทำตาเขียวกับอาเฮีย

“เฮ้ย - มึงหาบของภาษาบ้าบออะไรกันเว้ย?”

อาเฮียหยุดชะงัก เขาวางหาบลงทันที ยกมือท้าวสะเอวจ้องมองดูเจ้าคุณปัจจนึกฯ อย่างเคืองๆ เพราะของที่เขาหาบมาหนักมาก และเพราะแดดกำลังร้อนจัด เฮียจึงเกิดโทสะ

“เยียะทังลายลื้อเดิงไม่ลูอ้า ตาลื้อบอกรึ?”

เจ้าคุณปัจจนึกฯ โมโหขึ้นมาบ้าง

“ชะ - ชะ มึงโดนกูแล้ว ยังจะมาทำเสียงแข็งอีก อ้ายนี่ประเดี๋ยวพ่อหลอกต่อยหน้าเตะพุงตายห่าเลย”

พล, นิกร, กิมหงวนอมยิ้มไปตามกัน อาเฮียเดินปรี่เข้ามาหา ท่าทางบอกว่าเอาเรื่อง เจ้าคุณปัจจนึกฯ ถอยหลังกรูด

“ลื้อว่าอาลาย?” เขาถามห้วนๆ

“ว่าอะไร จะเตะมึงน่ะซี”

“ถุย - ลื้อเห็งเจ๊กเป็งบู๋เรอะ มา - ลองพะกะอั๊วลูเลี้ยวกัง”

เจ้าคุณปัจจนึกฯ โมโหจนตาลาย ท่านถอดหมวกหางนกยูงออกขว้างทิ้งแลเห็นศีร์ษะมันแผล็บ ถลกแขนเสื้อนอกขึ้นเตรียมต่อสู้ พวกเจ๊กที่เดินไปมาต่างหยุดยืนดูเหตุการณ์ แล้วก็หัวเราะกันคิกคัก.

“มา - อ้ายแป๊ะ ลองกับข้าดูสักตั้งก็เอา”

อาเฮียซ่อนยิ้มไว้ในหน้า เขาเดินเข้ามาประชิดตัวเจ้าคุณปัจจนึกฯ เอื้อมมือผลักอกท่านเบาๆ

“ลื้อเอาเหรอ?”

เจ้าคุณปัจจนึกฯ เสียขวัญ ถอยออกห่างสองสามก้าว

“กล้าดีมึงเข้ามาซีวะ พ่อไม่ถีบกะเพาะเยี่ยวแตกก็ลองดู”

อาเฮียหัวเราะก้าก เดินเข้ามาอีก

“ลื้อสู้อั๊วไหวเรอะ?”

เจ้าคุณถอยไปอีก ๕ ก้าว

“มา - มึงเข้ามา ทีนี้พ่อไม่ถีบสะดือทะลุก็ไม่ใช่ลูกคน”

อาเฮียยิ้มแป้น เดินส่ายอาดๆ เข้ามาหา

“อั๊วเลี๊ยะลื้อซี้หนอ อาเหลา”

เจ้าคุณถอยไปอีกเจ็ดก้าว พวกเจ๊กที่ยืนดูฮากันครืน พล, นิกร, กิมหงวนถึงกับต้องเอามือกุมท้อง.

“มาซีวะ มา - เข้ามา” เจ้าคุณพูดเสียงสั่นแล้วนึกในใจ “โปลิศหายไปไหนหมดนิ อ้ายนี่ถ้ามันเอาเราแน่”

อาเฮียแลเห็นเจ้าคุณปัจจนึกฯ เป็นตัวตลก เขาเดินยิ้มแสยะเข้ามาอีก ทันใดนั้นเจ้าคุณปัจจนึกฯ ก็เหลือบไปพบสามเกลอเข้าโดยบังเอิญ กำลังใจของท่านดีขึ้นเป็นกอง ท่านนึกขอบคุณเทพยดาฟ้าดินที่ส่งสามเกลอมาพบกับท่านทันท่วงที.

เพื่อแสดงความเป็นนักสู้ เจ้าคุณจึงแกล้งทำเป็นไม่เห็นพล, นิกร, กิมหงวน พออาเฮียเดินเข้ามาใกล้ ท่านก็ยกเท้าขวาเตะโครมเข้าให้.

คราวนี้อาเฮียเป็นฝ่ายเสียขวัญทันที

“ลื้อเอาจริงเหรอ?” พูดจบก็ถอยหลังออกห่าง.

เจ้าคุณปัจจนึกฯ ยักคิ้วแผล็บๆ เดินรี่เข้ามาหาอาเฮีย

“จริงซีวะ ไงล่ะ, อ้ายตูด ตะกี้นี้ทำเสียงแข็ง พอโดนเตะเบาๆ เข้าเท่านั้นก็หมดรูป ประเดี๋ยวพ่อด - ฮึ่ม” พูดจบท่านก็ยกมือเขกศีร์ษะอาเฮียดังป๊อก แล้วหัวเราะชอบใจ.

พอถูกเขกศีร์ษะ อาเฮียก็บอกกับตัวเองว่า ‘สู้ตาย’ ท่าทางของเขาเข้มแข็งขึ้นทันที อาเฮียตั้งท่ามวยเจ๊กกะโดดเลี๊ยะถูกพุงกะทิเจ้าคุณปัจจนึกฯ ดังกึก เจ้าคุณร้องอุ๊บ! ค่อยๆ ทรุดตัวนั่งเอามือกุมท้อง หน้านิ่วคิ้วขมวด อาเฮียหัวเราะก้ากเดินเข้ามาที่หาบ ยกหาบขึ้นเดินต่อไป.

พล, นิกร, กิมหงวนตรงเข้ามาหาท่าน

“คุณอา! คุณอาครับ” กิมหงวนพูดพลางหัวเราะพลาง “ทำไมถึงเสียทีเจ๊กล่ะครับ?”

เจ้าคุณมองดูนายลิงทั้งสามแล้วสูดปาก

“อูยย์ - แหม - จุกแน่ะโว้ย อ้ายพวกนี้หมาแท้ๆ จะมีแกใจช่วยอาก็ไม่ได้”

นิกรประคองพ่อตาของเขาให้ลุกขึ้น

“ผมคิดจะช่วยเหมือนกันแหละครับ” นิกรพูดยิ้มๆ.

“แล้วทำไมไม่ช่วยล่ะ ดีแต่พูดเท่านั้นแหละ อูย - จุ๊ย์ - จุ๊ย์ ท้องแทบทะลุ”

พลพูดขึ้นบ้าง

“ถ้าช่วยคุณอามันก๊อไม่ยุตติธรรมน่ะซีครับ ชาตินักเลงก็ต้องปล่อยให้ฟาดกันตัวต่อตัว”

เจ้าคุณค้อนควับ

“ดีละน่า อ้ายพวกแกมันก๊อดีแต่โม้เท่านั้น ฉันเสียอีกแก่แล้วยังกล้าสู้กับมัน”

กิมหงวนหัวเราะก้าก

“ก็มันกงการอะไรของเราล่ะครับ คุณอาเกิดเรื่องกับเขา แล้วพวกผมเนื้อไม่ได้กินหนังไม่ได้รองนั่ง จะต้องเอากะดูกแขวนคอ”

เจ้าคุณปัจจนึกฯ พะยักหน้าช้าๆ

“อ้อ - เดี๋ยวนี้แกสามคน แกคิดว่าฉันเป็นคนอื่นยังงั้นหรือ ดีแล้ว แกกับฉัน - - -”

“เดี๋ยว - เดี๋ยว - เดี๋ยวครับ” นิกรค้านขึ้น “ฟังผมอภิปรายเสียก่อน ผมน่ะเห็นว่า ถ้าจะช่วยคุณพ่อก็จะเป็นการอยุตติธรรม แล้วเราก็เชื่อฝีไม้ลายมือของคุณพ่อด้วยครับ”

เจ้าคุณทำปากหมุบหมิบ

“ดีละวะ” ท่านพูดอย่างหัวเสีย.

กิมหงวนเก็บหมวกหางนกยูงส่งให้ท่านอย่างนอบน้อม

“นี่ครับ - หมวกของคุณอา ความจริงคุณอาไม่น่าจะถอดหมวกให้เจ๊กมันจำตำหนิรูปพรรณได้เลย”

เจ้าคุณค้อนควับ

“ช่างฉัน, พวกแกจะไปไหนต่อไปก็เชิญซี?”

นายพัชราภรณ์กล่าวเสริมขึ้น

“แล้วคุณอาละครับ?”

“แกจะต้องมาถามฉันเอาตะหวักตะบวยอะไรกัน?”

“โธ่ - ผมเป็นห่วงน่ะซีครับ” แล้วพลก็เอียงหน้าเข้ามากะซิบกับท่าน “เจ๊กที่เกิดเรื่องกับคุณอา มันอาจจะไปบอกพรรคพวกของมันให้มาดักแทงพุงคุณอาก็ได้นะครับ ให้พวกเราร่วมทางไปกับคุณอาเถอะครับ จะได้ปลอดภัย แถวนี้ไม่ใช่เล่น”



เจ้าคุณปัจจนึกฯ เห็นจริงเห็นจังด้วย

“ก็พวกแกจะไปไหนกันล่ะ?”

นิกรพูดแทน

“ไม่มีจุดหมายหรอกครับ เรื่อยเปื่อยกันมาอย่างส่งเดชยังงั้นเอง”

“แกจะสมัครไปกับฉันก็ตามใจ เอ้า - ออกเดินซีวะ”

กิมหงวนถามนอบน้อม

“คุณอาจะมาสำเพ็งทำไมครับ?”

“มาหาซื้อของ” ท่านพูดห้วน.

“ของอะไรครับ”

“เครื่องยา”

“ยาอะไรครับ?” กิมหงวนถามต่อไป.

“อุวะ! แกเป็นพ่อฉันหรือนี่ จะซักไซ้ไล่เลียงเอาประโยชน์อะไรกัน จะเป็นของอะไรก็ไม่เห็นว่าจะหนักกะบานแก”

“อ้อ - จริงครับ อ้ายผมก็อดถามซอกแซกไม่ได้ เชิญซีครับ, คุณอาเดินนำหน้า”

เจ้าคุณปัจจนึกฯ พานายลิงสามตัวออกเดินต่อไป พล, นิกร, กิมหงวน ต่างกะซิบกะซาบกัน เพื่ออยากรู้ความจริงว่า เจ้าคุณปัจจนึกฯ มาสำเพ็งทำไม

“อย่าไปยุ่งกับท่านหน่อยเลยวะ” กิมหงวนพูดดุๆ “บางทีท่านอาจจะมาซื้อฝิ่นเถื่อนก็ได้”

ท่านเจ้าคุณสะดุ้งเฮือก หยุดชะงัก หันมาทางอาเสี่ยทันที

“ซื้อไปให้เตี่ยแกสูบน่ะซี โธ่ - อ้ายนี่ อยู่ดีๆ หาความอาญามาให้”

กิมหงวนยกมือไหว้ปะหลกๆ

“ก็แล้วคุณอาจะบอกพวกผมหน่อยไม่ได้หรือครับว่า เครื่องยาที่คุณอาต้องการน่ะอะไร จะได้ช่วยกันนึกว่ามีขายที่ไหน?”

เจ้าคุณยิ้มแห้งๆ

“ถ้าแกสาบานว่าแกจะไม่ล้อฉันละก้อ ฉันจะบอกให้”

“โธ่ผมเป็นเด็กคราวลูกคราวหลาน จะบังอาจล้อเลียนคุณอาก็ผิดไปละครับ”

“ถุย! ว่าแต่กี่หนแล้ว”

อาเสี่ยหัวเราะ

“เอาละครับ, ตานี้ถ้าผมล้อคุณอาอีกละก้อ ให้ผมง่า - รากเลือดลงแดงตายซีครับ”

“จริงๆ นะ” แล้วท่านก็หันมาทางพล “แกก็เหมือนกันนา”

“ครับ”

เจ้าคุณเปลี่ยนสายตามาที่บุตรเขยของท่าน

“แกล่ะ, แกต้องสาบานเหมือนกัน”

นิกรยิ้มเล็กน้อย

“สำหรับผมไม่ต้องสาบานหรอกครับ เกียรติยศของผมย่อมเป็นประกันอยู่แล้ว”

เจ้าคุณหัวเราะลั่นตรอกสำเพ็ง

“แกน่ะรึ มีเกียรติยศ?”

“อ๋า - ทำไมจะไม่มีครับ เขารู้กันทั้งเมืองว่า คุณนิกร การุณวงศ์ เป็นบุตรเขยท่านเจ้าคุณปัจจนึกฯ นายทหารชั้นผู้ใหญ่ที่มีคนนับหน้าถือตาทั่วประเทศ”

เจ้าคุณปัจจนึกฯ ยิ้มแก้มแทบแตก หันมาทางพล

“ยังไง พล, เจ้ากรมันพูดพอฟังไหม?”

“แหม - ฟังสนิทสนมแนบเนียนหนักแน่นในน้ำคำเหลือเกินครับ”

รอยยิ้มที่ใบหน้าเจ้าคุณปัจจนึกฯ หายไปทันที

“เอ๊ะ - แกนี่ทะลึ่งไม่ใช่เล่นเหมือนกันแฮะ”

อาเสี่ยสอดขึ้น

“เพิ่งรู้หรือครับ เจ้าพลน่ะ, ทะลึ่งขนาดหนักทีเดียว แต่ไม่ใคร่พร่ำเพรื่อ ผิดกับผมและเจ้ากร ง่า - คุณอาจะซื้อเครื่องยาอะไรบอกหน่อยซีครับ ผมจะได้พาไป ร้านเจ้ากรมเป๋อหน้าวัดตึกก็คงจะหาได้ เพราะที่นั่นมีเครื่องยาสารพัตร”

เจ้าคุณปัจจนึกฯ แลเห็นอาเฮียหาบเข่งตามกันมาเป็นแถวยาวยืด เสียงร้องเฮ่เฮ้วลั่นตรอก.

“หลบเข้าไปยืนคุยกันมุมตรอกนั้นเถอะวะ ประเดี๋ยวมันชนหกล้ม อ้ายพวกนี้เดินราวกับเหาะ” พูดจบท่านก็พา พล, นิกร, กิมหงวน ไปที่มุมตรอกแห่งหนึ่ง แล้วก็พูดกับสามเกลอ “นี่ - อาจะบอกให้ เมื่อวานนี้อาไปเยี่ยมเพื่อนคนหนึ่งที่กระทรวงยุตติธรรม” ท่านหยุดนิ่งสักครู่จึงกล่าวต่อไป “ขากลับ, อาแลเห็นพระธุดงค์องค์หนึ่ง กางกลดพักอยู่ในบริเวณอนุสสาวรีย์ทหารอาสา”

“ต่อไป - ต่อไป” กิมหงวนพูดลากเสียง.

เจ้าคุณปัจจนึกฯ จุ๊ย์ปาก

“โธ่ - อ้ายนี่ประเดี๋ยวพ่อด่าเสียหรอก อ้ายเปรต”

อาเสี่ยทำคอย่น

“ผมอยากรู้เรื่องนี่ครับ?”

เจ้าคุณว่า “อาแลเห็นท่านก็รู้สึกเลื่อมใส จึงหยุดรถลงไปคุยกับท่าน”

“อือ -” นิกรครางดังๆ

เจ้าคุณปัจจนึกฯ ทำตาเขียวแล้วพูดต่อไป

“พระองค์นี้ มีอายุชราภาพมากแล้ว”

“แม่โว้ย” อาเสี่ยพึมพัม.

“เพียะ!” เจ้าคุณตบหน้ากิมหงวนด้วยหลังมือเต็มแรง “อดพูดสอดไม่ได้อ้ายนี่ ประเดี๋ยวไม่เล่าให้ฟังเลย”

พลแกล้งดุกิมหงวน.

“ไม่รู้จักกาละเทศะเลยอ้ายนี่ คนกำลังพูดน้ำลายแตกฟองละก้ออย่าขัดคอซีวะ”

เจ้าคุณสะดุ้ง เอื้อมมือเขี่ยแขนนายพัชราภรณ์

“นายพลจ๋า หนักไปกะมั้ง คนพูดน้ำลายแตกฟองน่ะ หมายความถึงคนโม้ ที่ฉันพูดนี่น่ะเป็นความจริง ไม่ใช่โม้”

“ครับ แล้วไงอีกครับ, เสือตัวนั้นมันไล่กัดคุณอาหรือครับ?”

เจ้าคุณทำหน้าเหมือนกับจะร้องไห้ นิกรกับอาเสี่ยหัวเราะคิ๊ก

“โธ่ - เจ้าพล เมื่อฉันเล่าตะกี้น่ะ, แกไม่ได้ฟังดอกรึ?”

นายพัชราภรณ์ยิ้มแหยๆ.

“เปล่าครับ ผมมัวแต่ดูแม่คนนั้นจนเพลินไป” พูดจบพลก็บุ้ยใบ้ไปทางร้านขายผ้าแห่งหนึ่งซึ่งมี ‘อีหลู?’ รูปร่างอรชรอ้อนแอ้นคนหนึ่ง นั่งถักลูกไม้อยู่บนยกพื้นในร้าน.

“ฟังซีโว้ย” เจ้าคุณพูดอย่างเคืองๆ “ฉันกำลังเล่าถึงเรื่องพระธุดงค์องค์หนึ่งที่ฉันไปพบท่านเมื่อวานนี้”

“ครับ - ต่อไปเถอะครับ ผมกำลังตั้งใจฟัง” พลพูดยิ้มๆ.

เจ้าคุณปัจจนึกฯ พูดต่อไป

“พระท่านได้กรุณาบอกยาบำรุงรากผมให้อาขนานหนึ่ง ซึ่งท่านรับรองว่า ถ้ากินหมดหม้อแล้ว อาจะมีผมขึ้นเต็มกะบานเหมือนอย่างแก”

กิมหงวนหยิกก้นตนเองค่อนข้างแรง เพื่อไม่ให้หัวเราะ นิกรกัดริมฝีปากแน่นจนห้อเลือด พลแกล้งยกนิ้วทิ่มลูกนัยน์ตาเขาให้รู้สึกเจ็บ แล้วทั้งสามก็อดหัวเราะได้

“ถ้าเข้าทีเหมือนกันแหละครับ คุณอา” พลพูดหน้าตาเฉย “โดยมากพระธุดงค์มักจะมีวิชาความรู้ในทางไสยศาสตร์ และแพทย์แผนโบราณ”

“นั่นน่ะซี ท่านรับรองว่ายาขนานนี้ได้ผลมามาก ตัวของท่านเองเมื่อหนุ่มๆ หัวล้านยิ่งกว่าอาเสียอีก แต่เมื่อกินยานี้หมดหม้อ ผมก็งอกเต็มศีร์ษะภายในเวลาหนึ่งเดือน แล้วก็เร็วเสียด้วย วันหนึ่งตั้งสององคุลี”

“อุ๊ยหยู” อาเสี่ยคราง “ลืมตัดเดือนเดียวเห็นจะเลยตาตุ่ม”

เจ้าคุณปัจจนึกฯ ฉิวจนขัน ท่านทำปากแบะยกเท้าเตะหน้าแข้งกิมหงวนดังป๊อก

“เวลาคนเขาพูดละก้อ หมาฟังเฉยๆ ซีโว้ย เข้าใจ๋?”

“เยสส์” อาเสี่ยพะยักหน้าหงึกๆ.

เจ้าคุณล้วงกะเป๋าบน หยิบกระดาดสีขาวแผ่นหนึ่งออกมาถือ

“อาคิดว่า ท่านเป็นพระสงฆ์องค์เจ้า ท่านคงไม่โกหกเราหรอก อาได้ขอจดตำรายาขนานนี้มาจากท่าน แต่เครื่องสมุนไพรบางอย่างหายากเหลือเกิน ขาดอยู่อีกสองสามสิ่ง ไปร้านขายยาที่ไหนๆ ก็ไม่มี นี่อาเที่ยวหาอยู่ในสำเพ็งตั้งแต่เช้าแล้ว”

กิมหงวนเอื้อมมือไปกะชากกระดาดสีขาวมาจากมือเจ้าคุณปัจจนึกฯ

“ไหน - ขอผมดูซีครับ อาจจะเข้าสมุนไพรชั้นสูง เป็นต้นว่า หนวดเต่า, เขากะต่าย, น้ำลายยุง, เลือดปู, ดีแมงกะชอน ก็ได้” อาเสี่ยพูดอย่างแคล่วคล่อง.

เจ้าคุณทำตาปริบๆ ยกมือทั้งสองท้าวสะเอว

“อ้ายหงวน”

อาเสี่ยยิ้มกริ่ม

“ครับ”

“แกน่ะ ถึงกับยื้อแย่งเอาไปจากมือฉันเชียวรึนี่? โธ่ - อ้ายนี่มันนับวันยิ่งทะลึ่งขึ้นทุกที ประเดี๋ยวฉันก็จะเตะนายเข้าให้เท่านั้นแหละ”

กิมหงวนโบกมือให้ท่านสงบปากเสียง แล้วคลี่กระดาดออกอ่านข้อความในนั้นดังๆ

“ฮา - อันว่าตำรายาอันศักดิ์สิทธิ์นี้ ได้มาจากท่านอาจารย์ต่วย เจ้าอาวาสวัดโพธิ์แดง เรียกว่า

‘ชำนะเกษา’ ถ้าแลท่านผู้ใดหัวล้าน หัวเถิกเป็นง่ามถ่อ หรือผมร่วง ต้มยานี้กินเข้าไปหมดหม้อแล้วหายแล - -”

อาเสี่ยหัวเราะก้าก พลกับนิกรเลยหัวเราะบ้าง.

“เฮ้ย!” เจ้าคุณตวาด “หัวเราะตะหวักตะบวยอะไร อ้ายบ้า!”

สามเกลอห้ามล้อการหัวเราะทันที

“อ่านต่อไปซิ เจ้าเสี่ย” พลพูดยิ้มๆ.

กิมหงวนยักคิ้ว ก้มลงมองดูตัวหนังสือ

“ว้า - อ่านไม่ใคร่ออกเลย ลายมือยังกะเด็กวัดแน่ะฮิ”

เจ้าคุณสะดุ้งเฮือก

“ข้ารีบจดโว้ย จะต้องเอาสวยงามอะไรกัน”

“อ้อ - จริง” กิมหงวนพูดเบาๆ แล้วเขาก็มองไปรอบๆ ขมวดคิ้วย่นเมื่อแลเห็นเจ๊กหลายคนยืนออกันอยู่ข้างหลังเขา “แล้วกันเฮีย ดูอะไรกันโว้ย นี่ตำรายา ไม่ใช่ใบปลิวคอมมูนิสต์”

อาเฮียต่างยิ้มแหยๆ ไปตามๆ กัน แล้วพากันแยกย้ายไปจากคณะเจ้าคุณปัจจนึกฯ กิมหงวนยกตำรายาขึ้นอ่าน พอได้ยินกันทั้งสามคน

“ขี้แพะแห้งหนักก้อนละสลึงสี่ก้อน ดีปลีหนักหนึ่งบาท ข้าวเย็นเหนือข้าวเย็นใต้ หนักอย่างละหนึ่งชั่ง”

“เฮ้ย” เจ้าคุณดุ “หนึ่งบาทโว้ย หนึ่งชั่งฟาดเข้าไปจะได้ปวดท้องตายโหง”

กิมหงวนหัวเราะแห้งๆ

“เจตมูลเพลิงหนักหนึ่งสลึง ดีหมูป่าหนักหนึ่งสลึง พระยาฉัตรทัน - เอ๊ย - พระยามูลเหล็กหนักหนึ่งบาท รากกะเพราแดง, รากตูดหมูตูดหมา, รากมะอึก หนักอย่างละหนึ่งสลึง”

แล้วอาเสี่ยก็ยกมือปิดปากหัวเราะคิกคัก เจ้าคุณกะโดดเข้าเค้นคอ.

“อ้ายเปรต! หัวเราะอะไร?”

“อ๋อย - อย่าครับ อื้อฮือ - ลูกกะเดือกแทบแตก ตำรายาขนานนี้ถ้าจะดีแน่ละครับ พูดจบกิมหงวนก็อ่านต่อไป “อบเชยหนึ่งสลึง ชะมดเชียงหนึ่งปี๊บ - เอ๊ยหนึ่งสลึง ใบมะกาหนักหนึ่งบาท สมอพิเพกหนักหนึ่งบาท เขากวางอ่อนหนักหนึ่งบาท นอแรดหนักสองสลึง ว้า - ผะสมกันใหญ่ไม่รู้ว่าอะไรต่ออะไรแล้วโว้ย ง่า - ลูกผักชียี่หร่าลูกกะวานอย่างละหยิบมือ ไชโย้ - สนุกกันใหญ่เว้ย - เอ้า บัวหลวงสามดอก น้ำปลาแซ่อิ๊วสองถ้วยตะไล ฮ่ะ - ฮ่ะ เจอพระจั้บโป้ยเฮี๊ยบเข้าให้แล้ว วันนั้นไปบิณฑบาตร์สตางค์ที่บ้านผมหนึ่งองค์ พอยกเท้าก้าวข้ามธรณีประตู แลเห็นสะโหร่งอยู่ข้างใน เด็กคนใช้ผมเลยบอกให้ปูลิศรวบ”

เจ้าคุณขมวดคิ้วย่น

“แต่พระองค์นี้ท่านแก่แล้ว ท่านเป็นพระจริงอย่างแน่ๆ”

กิมหงวนถอนหายใจดังเฮือก สั่นศีร์ษะช้าๆ พลพูดขึ้นทันที

“คุณอาเชื่อหรือครับ ว่ายานี้กินเข้าไปแล้วผมของคุณอาจะงอกขึ้นมาได้?”

“เชื่อซีวะ พระท่านรับรองนี่นา”

พลหัวเราะหึๆ ในลำคอ



“ผมเกรงว่ากินเข้าไปแล้ว อาจจะเป็นอหิวาห์ก็ได้ ถ้าไม่ดีเสียแล้วละครับคุณอา ผมดูสมุนไพรมันไม่เข้าแซ็ทกันเลย ยาบ้าบออะไรกันครับ เครื่องแกงเผ็ดก็มี น้ำปลาแซ่อิ๊วเอย, ขี้แพะแห้งเอย ผมเกิดจากท้องพ่อท้องแม่ก็พึ่งได้ยินวันนี้แหละ ทางที่ดีคุณอาควรไปปรึกษากับหมอแผนโบราณเขาดูเสียก่อนเถอะครับ”

“นั่นน่ะซี” กิมหงวนพูดกับพล “ขืนหวดเข้าไปเราสามคนก็ติดแขนทุกข์เท่านั้น”

ท่านเจ้าคุณทำตาปริบๆ กะชากตำรายา ‘ชำนะเกษา’ เอามาจากอาเสี่ย แล้วท่านก็นิ่งตรึกตรอง

“เอ - ความจริงอ้ายอาก็นึกตะขิดตะขวงใจเหมือนกัน”

กิมหงวนสอดขึ้น

“ไม่ใช่อ้ายอาครับ พูดเสียให้ถูกไวยากรณ์”

“โธ่” เจ้าคุณร้องเสียงยาว “อ้ายลิงถีบ”

อาเสี่ยผิวปากเบาๆ นิกรนิ่งฟังอยู่นานแล้ว อดรนทนไม่ได้จึงพูดขึ้นบ้าง

“คุณพ่อครับ ผมจะอธิบายให้ฟัง ประทานโทษนะครับ คุณพ่อไม่น่าจะเลื่อมใสตำราบ้าๆ พรรค์นี้เลย แล้วก็ไม่จำเป็นที่คุณพ่อจะต้องพยายามค้นคว้าหายาอื่นมากินหรือมาทาหรือมาดมให้ผมขึ้น ศีร์ษะของคุณพ่อ แฮ่ะ - แฮ่ะ ถึงล้านก็ล้านมีสง่า ใครเห็นก็ต้องทายได้ว่าเป็นคนมีบุญหนักศักดิ์ใหญ่ ล้านแบบนี้เป็นลักษณะของเจ้าใหญ่นายโต ถ้าคุณพ่อมีผมขึ้นเต็มศีร์ษะเหมือนอย่างพวกเรา คุณพ่อคิดดูซีครับ บรรดาผู้ที่เคารพนับถือคุณพ่อ เขาก็คงไม่เชื่อถือว่าคุณพ่อคือคุณพ่อ แล้วผลเสียหายมันก็จะเกิดขึ้นทั้งในทางทฤษฎีและในทางปฏิบัติ ปล่อยมันตามบุญตามกรรมอย่างนี้ดีกว่าครับ”

“จริง” อาเสี่ยเสริม แล้วก็เอื้อนเอ่ยเป็นคำโครงบาทหนึ่ง “‘หัวเราใครว่าล้าน ช่างเขาเถิดเอย’ โบราณท่านพูดไว้อย่างนี้แหละครับ ถ้าคุณอาศีร์ษะไม่ล้านคงไม่ได้เป็นพระยาพานทองหรอกครับ ป่านนี้คงปั่นสามล้อเหย็งแล้ว คุณอาลองนึกดูซิครับ คนหัวล้านน่ะมีบ้างไหมที่ทำงานหาเช้ากินค่ำ เช่นขี่สามล้อ หรือขุดดินทุบหิน โดยมากคุณพระ, เจ้าคุณ, เจ้าสัว, นายห้างทั้งนั้น”

เจ้าคุณปัจจนึกฯ พะยักหน้าหงึกๆ ท่านออกจะเลื่อมใสในคำพูดของนิกรกับกิมหงวน พลเห็นท่านนิ่งก็พูดสนับสนุนอีก

“รูปทำนามทำนะครับ คุณอา ถ้าคุณอาพยายามฝืนธรรมชาติที่สร้างสรรค์ให้ก็ดูกะไรอยู่ ดูแต่ผมสิครับ ผมไม่เคยนึกคิดที่จะหายาผมร่วงมาทาให้ศีร์ษะผมโกร๋นเลย มีอยู่ยังไงก็ให้มันเป็นอยู่ยังงั้น”

เจ้าคุณมองดูพลด้วยสายตาขุ่นๆ

“ฟังคำอธิบายของแกแล้ว ชักขะเม่นหน้าแข้ง”

พลถอยหลังกรูดหัวเราะแหยๆ

อาเสี่ยว่า “เลิกล้มความคิดเสียเถอะครับ คุณอา ยาขนานนี้ผมรับรองว่ากินเข้าไปแล้วต้องตายแน่ๆ”

“อือ” เจ้าคุณคราง.

“ไม่ต้องอือ เป็นความจริงเชียวครับ ฮ่ะ - ฮ่ะ ยาอะไร้ เข้าขี้แพะแห้งหนักก้อนละสลึง จ้างให้ผมรับประทานถ้วยละห้าบาท แถมกาลันเดอร์ปีใหม่ให้อีก ผมก็ไม่เอา”

“ผมก็ไม่เอา” นิกรพูดบ้าง.

“ผมก็ไม่เอา” พลพูดประโยคเดียวกัน.

“ข้าก็ไม่เอา” เจ้าคุณพูดยิ้มๆ ฉีกตำรายาเป็นชิ้นเล็กชิ้นน้อย แล้วก็โปรยลงบนศีร์ษะกิมหงวน “ถ้าจะโดนพระปลอมเป็นแน่ เสียทรัพย์ไปสามบาทเปล่า”

“อ้าว!” พลอุทานดังๆ “ถวายเงินท่านด้วยหรือครับนี่?”

“อือ - เราเอาตำรายาของท่านมานี่หว่า ก็ต้องถวายปัจจัยฯ ตอบท่านน่ะซี”

“อี๊!” กิมหงวนร้องลั่น “พระธุดงค์ถ้าลงเอาซุ้ยละก้อ แน่เชียวครับ พาผมไปพบท่านหน่อยได้ไหมครับ ผิดนักบอกให้โปลิศรวบเลย”

เจ้าคุณหัวเราะกร่อยๆ

“ท่านย้ายไปจากอนุสสาวรีย์ทหารอาสาเสียแล้ว เมื่อเช้าตอนออกจากบ้านอาแวะไปที่นั่น เพื่อจะถามท่านในเรื่องสมุนไพรบางอย่าง แต่ก็ไม่พบ”

สามเกลอมองดูหน้ากันแล้วหัวเราะลั่น

“เสร็จ!” นิกรพูดดังๆ “หลวงพี่ปล่อยแสงเฮ้ากวงเข้าให้แล้ว เชื่อเถอะครับ พระปลอมแน่ๆ คนเราสมัยนี้หากินกันต่างๆ มีช่องเป็นเอาทั้งนั้น”

เจ้าคุณปัจจนึกฯ ทำตาปริบๆ

“เห็นจะจริงโว้ย ช่างเถอะวะ, นึกว่าฟาดเคราะห์ แหม - เคราะห์ดีแท้ๆ ถ้าหากว่าอาได้เครื่องยาครบถ้วนตามนี้ แล้วเอาไปต้มกิน เห็นจะพิลึกแฮะ”

กิมหงวนหัวเราะคิ๊ก

“ไม่พิลึกละครับ ม่องเท่งเลย ผมดูๆ เครื่องยาดูมันผะสมกันจิปาถะ ไม่รู้ว่าอะไรเป็นอะไร คล้ายๆ กับว่าหลวงพี่แกนึกอะไรขึ้นได้ ก็บอกให้คุณอาจดมายังงั้นแหละ”

ท่านเจ้าคุณสั่นศีร์ษะช้าๆ

“ขอบใจพวกแกมากที่ช่วยเตือนสติอา อาน่ะไม่ใคร่เชื่อเหมือนกัน แต่ที่เชื่อก็เพราะเห็นว่าท่านเป็นพระเป็นเจ้า เอ - เห็นจะพระเก๊แน่ๆ โว้ย ยิ่งคิดก็ยิ่งเห็นความพิรุธหลายอย่าง เป็นต้นว่าคุยโขมงโฉงเฉงว่าอยู่ยงคงกะพัน หายตัวได้, ยิงฟันไม่เข้า, เก่งทางเมตตา ดูหมอได้ทั้งทางยกเมฆและพลายกะซิบ พูดคล่องอย่างน้ำไหลไฟดับ”

สามเกลออมยิ้มไปตามกัน.

นิกรว่า “คุณพ่อถามท่านหรือเปล่าครับ ว่าท่านชื่ออะไร?”

“ถาม - ท่านบอกว่าชื่อจิตต์ เคยเป็นช่างเขียนของพระมงกุฎเกล้าฯ มีฝีมือยอดเยี่ยมในสมัยนั้น”

พล, นิกร, กิมหงวนกลืนน้ำลายเอื๊อกพร้อมๆ กัน.

พลถามเร็วปรื๋อ

“ชื่อจิตต์แน่หรือครับ?”

“เออ - พระภิกษุจิตต์หรือพระจิตาโลโก”

นายพัชราภรณ์หัวเราะคิ๊ก

“หน้าสี่เหลี่ยมนัยน์ตาโตรูปร่างสูงใหญ่ใช่ไหมครับ?”

“เออๆ ถูกละ หน้าตาเนื้อตัวมีริ้วรอยหลายแห่ง ท่านบอกว่าท่านสู้กับเสือลายพาดกลอนในดงพญาไฟ”

สามเกลอสะดุ้งโหยง ต่างมองดูหน้ากันด้วยใบหน้าตื่นๆ.

พลร้องลั่น “ใช่แน่ๆ เจ้าชด! อ้ายหลวงจิตรกร!” (ในเรื่อง อยากเป็นพระเอก)

อาเสี่ยหน้าเหรอ

“อ้ายทาซานตาลขะโมยน่ะเรอะ?”

“เออ - นั่นแหละ”

นิกรพูดขึ้นทันที

“ก็เมื่อคราวเราไปล่าสัตว์ (เรื่องสองเกลอล่าสัตว์) เราแลเห็นเสือคาบมันไปนี่หว่า ทำไมมันถึงรอดตายมาเป็นพระธุดงค์ไปได้”

“นั่นน่ะซี”

เจ้าคุณปัจจนึกฯ เอื้อมมือเขี่ยแขนพลแล้วกล่าวถาม

“อธิบายให้อาเข้าใจหน่อยเถอะ พระปลอมองค์นี้น่ะ ทำไมแกถึงรู้จัก?”

นายพัชราภรณ์หัวเราะเบาๆ

“รู้จักซีครับ เมื่อครั้งที่เราคลั่งภาพยนตร์ทำการถ่ายหนังเรื่อง ‘ปราบนักเลงโตดัวยหมัดรุ่นๆ’ อ้ายชดนี่น่ะคนบ้านะครับ มันมาสมัครเป็นช่างเขียนช่างฉาก แล้วก็อาละวาดจะเล่นงานเราสามคน ผะเอิญผู้คุมโรงพยาบาลโรคจิตต์ตามมาทัน หลังจากนั้นเมื่อคราวผมกับนิกรและเจ้าเสี่ย เดินทางไปรับมรดกของคุณอาช่วงที่จังหวัดหัสดินบุรี วันหนึ่งผมได้ออกเที่ยวยิงสัตว์เล่น ได้พบเจ้าหมอนี่แต่งตัวเป็นทาซานเห่าอยู่บนยอดไม้ แล้วรุ่งขึ้นอีกวันหนึ่ง ผมก็เห็นเสือลายพาดกลอนตัวหนึ่งคาบเจ้าชดวิ่งไป” นิ่งเงียบไปสักครู่ พลจึงพูดต่อไป “มันคงจะรอดตายได้ แล้วก็หาผ้าเหลืองแต่งเป็นพระ ท่องเที่ยวไปตามประสาคนบ้า พระเก๊เจ้าของยาขนานนี้น่ะเจ้าชดแน่ๆ เชียวครับ”

เจ้าคุณปัจจนึกฯ นิ่งฟังอย่างสนใจ

“เห็นจะใช่, อารู้สึกเหมือนกันว่า บางตอนก็พูดเหลวไหลฟังไม่รู้เรื่อง แล้วก็แปลกใจตอนที่อาส่งเงินให้ เขาได้ยกมือไหว้อา พออาท้วงเขาก็บอกว่าเขาเผลอไป” พูดจบท่านก็หัวเราะ.

พล, นิกร, กิมหงวน พากันหัวเราะพร้อมๆ กัน นิกรยกนาฬิกาข้อมือขึ้นดู แล้วพูดตัดบท

“เดินกันต่อไปรึ พวกเรา, เที่ยงครึ่งแล้ว หาอะไรใส่ท้องกันเถอะ”

กิมหงวนว่า “ไปซี, กันจะพาไปกินซาลาเปา” แล้วเขาก็พูดกับเจ้าคุณปัจจนึกฯ “เจ้าคุณอาไปรัปทานอาหารกลางวันกับผมเถอะครับ”

เจ้าคุณพะยักหน้า

“เอา - ไปไหนก็ไป ย้อนกลับออกทางราชวงษ์เถอะ แถวนั้นเขาว่ามีซาลาเปาดีๆ กิน”

อาเสี่ยพูดเบาๆ

“มันก็ซาลาเปาดีทุกๆ ร้านแหละครับ ซาลาเปาบูดหรือซาลาเปาเน่า - - -”

“ตุ้บ!” เจ้าคุณทุบก้านคอกิมหงวนเต็มแรง.

อาเสี่ยครางหงิงๆ แล้วนำหน้าเพื่อนเกลอกับเจ้าคุณย้อนไปทางเก่า.

ทั้งสี่คนเดินพลางสนทนากันพลาง เดินไปอีกประมาณ ๓ - ๔ เส้น กิมหงวนก็แลเห็นหญิงสาวรูปร่างสคราญตาแต่งตัวเรียบๆ คนหนึ่ง ยืนอยู่หน้าร้านขายของเล่นแห่งหนึ่ง.

กิมหงวนหยุดชะงักแล้วจุ๊ย์ปาก

“อื้อฮือ - ไม่เลวโว้ย ราวกับหยาดฟ้ามาดินเชียวนิ”

เจ้าคุณผลักหลังอาเสี่ย

“เดินต่อไปเถอะน่า อ้ายนี่เห็นผู้หญิงเป็นไม่ได้”

กิมหงวนทำท่ากะลิ้มกะเหลี่ย มองตาม ‘อีหลู?’ คนนั้นซึ่งเดินเข้าไปในร้าน

“คุณอาครับ” เขาพูดโดยเร็ว “ผมอยากจะลองเต๊าะแม่คนนี้จังครับ คุณอาช่วยผมหน่อยได้ไหมครับ”

เจ้าคุณอ้าปากหวอ

“ช่วยยังไงกันพ่อเอ๊ย?”

เสี่ยหงวนยิ้มแป้น

“ผมสามคนจะทำเป็นว่าเราเป็นลูกคุณอา แล้วก็คุณอาก็ต้องสมมุติตัวเป็นพ่อผม พาผมเข้าไปเลือกซื้อของเล่นในร้านนั้น ไหว้ละครับ, ช่วยผมหน่อยเถอะ”

เจ้าคุณหัวเราะหึๆ ความจริงแม้ท่านมีอายุชราแล้ว ก็ยังอดสนุกและอดกรุ้มกริ่มกับผู้หญิงไม่ได้ ด้วยนิสสัยร่าเริงของท่านนี่แหละ จึงทำให้ท่านมีอายุยืนมีร่างกายแข็งแรง ราวกับคนอายุ ๔๐ เศษเท่านั้น.

“ยุ่งจริง อ้ายนี่” แล้วท่านก็สั่นศีร์ษะ “เอาก็เอา แต่ว่าเมื่อการซื้อของเล่นตกลงสนนราคากันแล้ว ใครจะเป็นคนออกสตางค์ล่ะ?”

กิมหงวนเอียงคออมยิ้ม

“คุณอาซีครับ เป็นพ่อก๊อต้องซื้อของให้ลูก”

“แน้ - ยังงั้นแกเป็นพ่อฉันบ้างเอาไหมล่ะ โอ๊ะ - ไม่ได้โว้ย แกเด็กกว่าฉันตั้งสามสิบกว่าขวบ”

อาเสี่ยหัวเราะ หันมาทางพล, นิกร

“เอาโว้ย เตรียมตัวเข้าไปเต๊าะลูกสาวเจ๊กกันเล่นโก้ๆ เถอะเว้ย”

พลหัวเราะ

“ฉันต้องเป็นพี่ชายใหญ่ เจ้ากรน้องคนกลาง แกเป็นน้องสุดท้อง”

เจ้าคุณปัจจนึกฯ ค้านขึ้นทันที

“ไม่ได้ๆๆ เจ้าเสี่ยต้องเป็นพี่คนใหญ่ สูงยังกะเปรตยังงี้เป็นน้องคนเล็กได้รึ ต้องเป็นพี่ ไป - อานำหน้าเอง”

แล้วพ่อลูกทั้งสี่คนก็พากันเดินตรงไปที่ร้านขายของเด็กเล่นและเครื่องเขียนต่างๆ ท่านเจ้าคุณนำเข้าไปในร้าน.

พวกเจ๊ก ๕ คน และผู้หญิงไทยกลางคนคนหนึ่ง กำลังเจี๊ยะข้าวต้มอยู่ที่โต๊ะหลังร้านอย่างเพลิดเพลิน เมื่อคณะเจ้าคุณปัจจนึกฯ เข้ามา เจ๊กรูปร่างอ้วนๆ ก็ร้องบอกหญิงสาวที่นั่งกะมิดกะเมี้ยนอยู่หน้าร้าน

“อีหลู! อีหลูโอ๊ย ขายข็องทีโอ๊ย”

หล่อนลุกขึ้นต้อนรับด้วยกิริยาเอียงอาย

“ซื้ออะไรก็เชิญซีคะ”

เจ้าคุณปัจจนึกฯ ยิ้มกริ่ม ใบหน้าของแม่ตุ๊กตางาตัวนี้ ทำให้เจ้าคุณลืมตัวคิดว่าท่านมีอายุเพียง ๑๗ - ๑๘ ขวบเท่านั้น.

“ฮ่ะ - ฮ่ะ - ลูกๆ ของฉันมันอยากได้ของเล่น”

แม่งามมองดูลูกของเจ้าคุณแล้วอมยิ้ม กิมหงวนแกว่งแขนไปมา ชี้มือไปที่ตุ๊กตาตัวหนึ่ง แล้วหันมาดัดจริตพูดกับเจ้าคุณปัจจนึกฯ

“ป๋า - ผมอยากได้ตุ๊กตาหัวล้านตัวนั้นครับ”

เจ้าคุณฝืนยิ้ม

“ไม่สวยหรอกลูก เอาอย่างอื่นเถอะ” แล้วท่านก็เอียงหน้าเข้ามากะซิบข้างหู “โธ่ - อ้ายเปรตเอ๊ย”



กิมหงวนทำท่าเหมือนเด็ก ๓ - ๔ ขวบ คือยกเท้ากะทืบพื้นทำหน้างอ

“ไม่เอา หนูอยากได้ ยังงั้นหนูไม่ยอม”

“เอา - อยากได้ก็เอา” พูดจบท่านก็กล่าวถามอีหลู “ตัวละเท่าไหร่จ๊ะ?”

“ตัวนี้หรือคะ? สิบสลึงค่ะ”

“ต่อได้ไหมยะ?” เจ้าคุณลอยหน้าถาม.

หล่อนชักเคืองๆ

“ได้ซีคะ ของซื้อของขายทำไมจะต่อไม่ได้”

“อ้อ - ดีแล้ว ตัวละสลึงได้ไหมเธอ”

เธอทำหน้าเหมือนม้าหมากรุก

“ไม่ได้หรอกค่ะ”

เจ้าคุณยิ้มกริ่ม

“ทำไมไม่ได้ล่ะจ๊ะ?”

อีหลู? จุ๊ย์ปาก หันไปทางวงข้าวต้ม แล้วร้องดังๆ

“เตี่ย - เตี่ยจ๋า เตี่ยมาขายเองเถอะ”

เตี่ยซึ่งเป็นเจ๊กอ้วนๆ ท่าทางบอกว่ามีอัฐ โยนตะเกียบผลุง ลุกขึ้นเดินถูมือ ตรงเข้ามาหาคณะเจ้าคุณปัจจนึกฯ ด้วยใบหน้าบอกบุญไม่รับ.

“ลื้อซื้ออาไล?” เขาถามห้วนๆ.

“ตุ๊กตา” แล้วเจ้าคุณก็ยกมือชี้ “ตัวนี้น่ะ สลึงหนึ่งให้ไหมล่ะ ฉันจะซื้อให้ลูกชายฉันคนละตัว”

เตี่ยมองดูลูกชายทั้งสามเรียงลำดับไปทีละคน แล้วก็มองดูเจ้าคุณปัจจนึกฯ เขายกมือท้าวสะเอว เม้มริมฝีปากเป็นเชิงตรึกตรอง นิ่งอยู่สักครู่เตี่ยก็ผลุนผลันหยิบตุ๊กตาหัวล้านสามตัวส่งให้เจ้าคุณปัจจนึกฯ.

“เอ้า - อั๊วให้ลื้อเป่าๆ เลี้ยวออกปายจากร้านอั๊วเลี๋ยวลี้”

เจ้าคุณสะดุ้งเฮือก

“อุวะ! นี่ยังไงกันเถ้าแก่, คนอย่างอั๊วไม่มีสตางค์ซื้อของลื้อยังงั้นรึ?”

“มี - เซ็กตังลื้ออู๋ อาเหลาโอ๊ย, อั๊วรู้น่อ พวกลื้อไม่มีเจกตินาซื้อของอั๊ว ลื้อเห็งอีหลูของอั๊ว ลื้อก็แกล้งเข้ามาถามซื้อ ฮ่ะ - มีทังเนียงที่หนาย โตกว่าหมาเป็งกอง เล่งตุ๊กกิตา ปาย - ลื้อรีบออกปายเร็วๆ”

พล, นิกร, กิมหงวน ยิ้มไปตามๆ กัน ปล่อยให้ท่านเจ้าคุณโต้คารมกับคุณเตี่ย

“ลื้อมาห้ามอั๊วได้รึ นี่มันร้านค้าขายนี่หว่า ฮะ - ฮ้า ประเดี๋ยวเถอะ ร้านรวงได้พังฉิบหายหมดหรอก”

อาเฮียเค้นหัวเราะเสียงลั่น

“ลื้อเป็งนักเลงโตเหรอ?” พูดจบเขาก็หันไปทางผู้หญิงไทยกลางคน “แม่เฮียงโอ๊ย หยิบสามง่ามมาให้อั๊ว”

พอได้ยินคำว่าสามง่าม กิมหงวนก็คว้ามือเจ้าคุณปัจจนึกฯ กับพลคนละข้าง ลากลู่ถูกังออกจากร้านทันที นิกรหน้าเสีย ย่อขาลงต่ำแล้วกะโดดตัวลอย โกยอ้าวตามพรวดออกไป.

เจ้าคุณปัจจนึกฯ เหลียวหน้าเหลียวหลังล่อกแล่ก เกรงว่าเตี่ยจะถือสามง่ามติดตามมา สามเกลอพากันหัวเราะลั่น.

“อุตตริไม่เข้าเรื่อง” เจ้าคุณดุ “เกือบท้องทะลุแล้วไหมล่ะ ไม่ไหวโว้ย, อาเฮียนี่แกดุชะมัด เล่นเอาใจคอหายม๊ด”

นิกรพูดกับท่านเจ้าคุณ

“น่าสงสารแม่คนนั้นนะครับ”

“สงสาร” เจ้าคุณทวนคำ “สงสารทำไมกัน?”

“ถูกกักไม่เห็นเดือนเห็นตะวันน่ะซีครับ โธ่เอ๊ย - เกิดมาทั้งชาติไม่มีโอกาสได้พบปะความรัก ความหวานชื่น ชายคนใดขืนกรายกล้ำเข้าไปแล้ว ก็คงไม่แคล้วสามง่าม”

เจ้าคุณหัวเราะหึๆ

“แกรู้ได้ยังไงวะว่าหล่อนไม่ได้พบความรัก ธรรมดาสตรีนะเปรียบเหมือนเถาวัลลิ์ ย่อมผูกพันต่อสิ่งที่ใกล้ชิดเสมอ”

อาเสี่ยเสริมขึ้นเบาๆ

“อาจจะรักกับเตี่ยหล่อนก็ได้”

เจ้าคุณสะดุ้งโหยง

“ช่ะ - ช่ะ แกนี่จะให้ฟ้าผ่าสำเพ็งละซี มีอย่างที่ไหนวะ ลูกสาวรักกับพ่อของตน”

“แล้วกัน” อาเสี่ยพูดเสียงหนักๆ “ลูกคนไหนไม่รักพ่อ ลูกคนนั้นมันก็ลูกอกตัญญูเท่านั้น มีอย่างหรือครับ พ่อเป็นผู้ให้กำเนิดแท้ๆ ไม่รักไม่เคารพพ่อแล้วจะไปรักเคารพใครที่ไหนอีก?”

“อ๋อ - - -” เจ้าคุณพูดยานคาง.

“ไม่ต้องอ๋อ เป็นความจริงทีเดียว”

“โธ่ - อ้ายลูกบิลเลียด คำพูดของแกหมายความไปอย่างหนึ่ง แต่แล้วแกก็อธิบายจากอกุศลเป็นกุศลจนได้”

กิมหงวนยักคิ้วแผล็บๆ

“นั่นคือวาทะศิลป์อันสามารถของผม”

เจ้าคุณค้อนทำปากหมุบหมิบ แล้ว ๔ คนก็พากันเดินต่อไป กิมหงวนสอดส่ายตามองดูร้านทางซ้ายมือ เขาจำได้ว่า ครั้งหนึ่ง, เมื่อเตี่ยเขายังมีชีวิตอยู่ ท่านเคยพาเขามากินขนมจีบและซาลาเปาแถวนี้แหละ ซึ่งฝีมือทำขนมจีบโอชารสที่สุด แต่กิมหงวนนึกไม่ออกว่าร้านนั้นอยู่ตอนไหน.

ตลอดทาง พล, นิกร กับเจ้าคุณปัจจนึกฯ สนทนากันเบาๆ ส่วนอาเสี่ยเคร่งขรึมไม่พูดจาเลย สมองของเขากำลังทบทวนความจำ นึกถึงร้านซาลาเปาขนมจีบร้านนั้น.

จนกะทั่งผ่านถนนราชวงษ์เข้าสำเพ็งตอนตลาดเก่า กิมหงวนขมวดคิ้วย่น ฉิวตนเองที่จำอะไรไม่ใคร่ได้ แต่พอเดินผ่านพ้นร้านขายผ้าแพรร้านหนึ่ง เสี่ยหงวนก็นึกขึ้นได้ แล้วเขาก็ร้องตะโกนออกมาดังๆ

“ไชโย้!”

สามคนสะดุ้งเฮือก มองดูกิมหงวนเป็นตาเดียว

เจ้าคุณปัจจนึกฯ ถามเบาๆ “แหกปากร้องเอะอะออกมาทำไม?”

อาเสี่ยหัวเราะ

“ผมนึกร้านขนมจีบซาลาเปาได้แล้วครับ อยู่ในตรอกข้างตลาดเก่า แหม - นึกเสียเกือบตาย”

พลว่า “จะกินอะไรก็กินกันเถอะโว้ย กันชักหิวแล้วละ เคยกินข้าวกลางวันเที่ยงตรง นี่ตั้งเกือบบ่ายโมงแล้ว”

“อั๊วก็หิวเหมือนกัน” เจ้าคุณพูดยิ้มๆ.

“อั๊วก็หิว” เสี่ยหงวนพูดหน้าตาเฉย.

“มึงอั๊วกะใครวะ อ้ายเสี่ย?” ท่านถามโดยเร็ว.

“แฮ่ะ - แฮ่ะ อั๊วกับอ้ายสองคนนี่ครับ”

“อ้อ - นึกว่าอั๊วกะข้าเสียอีก ง่า - ร้านขนมจีบซาลาเปาของแกมันอยู่ที่ไหนล่ะ?”

“เกือบถึงแล้วครับ เดินไปอีกหน่อยเดียวเท่านั้น”

การสนทนาหยุดเงียบไปชั่วขณะ ทั้งสามคนเดินเรียงกันเป็นแถวหน้ากะดาน เจ้าคุณปัจจนึกฯ นำหน้า อีกในราว ๕ นาฑี กิมหงวนก็บอกให้ท่านเลี้ยวเข้าตรอกซ้ายมือ เป็นตรอกเล็กๆ มีทางแยกหลายทาง สกปรกเหม็นอับขยะมูลฝอย, มูลสุนัข และมูลคนเรี่ยราด นี่คือสภาพตอนหนึ่งของสำเพ็ง ที่สายตาของเทศบาลมองไปไม่ถึง.

พ้นจากตรอกเล็กก็ถึงถนนซอยออกถนนเยาวราชได้ สองฟากถนนนี้เต็มไปด้วยประชาชาติชาวจีน เจ๊กแต้จิ๋วโดยมาก.

กิมหงวนเห็นร้านซาลาเปาแล้ว มีแผ่นป้ายตัวอักษรภาษาจีนขนาดใหญ่ปรากฏว่า ‘ฮั่งคั้ว’ กิมหงวนชี้มือบอกเพื่อนเกลอ และอธิบายให้ทราบว่า ร้านที่มีคนเข้าออกผิดปกตินั่นแหละคือภัตตาคารย่อยๆ ที่จำหน่ายขนมจีบซาลาเปาและอาหารจีนบางชะนิด.

ทั้งสี่คนเดินมาหยุดหน้าร้าน เจ้าคุณปัจจนึกฯ ใช้ความสังเกตของท่านพิจารณาดูสภาพของร้านและผู้คนที่เดินเข้าออก ท่านก็รู้สึกว่าร้านนี้เป็นสถานที่ของคนชั้นต่ำทั้งจีนและไทย ถึงแม้เจ้าหนุ่มที่แต่งสากลสองสามคนจะเดินเข้าไปในร้าน ลักษณะท่าทางก็บอกความเป็นกุ๊ยขนาดหนัก.

“เราจะกินอาหารกลางวันกันที่นี่หรือ เสี่ยหงวน?” ท่านถาม.

อาเสี่ยยิ้มเล็กน้อย

“ครับ - เข้าไปเถอะครับ ผมคิดว่าคุณอาจะต้องติดใจแน่ๆ ถ้าได้ลองรัปทานขนมจีบที่นี่สักครั้ง เตี่ยผมเมื่อยังไม่ตายแกเคยมากินบ่อยๆ”

เจ้าคุณทำหน้ายู่ยี่ชอบกล

“มันจะไม่เหมาะแก่เรากะมั้ง เสี่ยหงวน อารู้สึกว่าร้านนี้มันมีความเร้นลับอะไรบางสิ่งบางอย่างแอบแฝงอยู่เป็นแน่ แล้วก็คนที่มากินอะไรที่นี่ก็บอกยี่ห้อว่าเป็นพวกอสรพิษกุ๊ยทั้งนั้น ดีไม่ดีมันจะพาลหาเรื่องกับเรา ไปกินกันที่อื่นเถอะน่า”

“ปู้โธ่ - ร้านนี้ดีจริงๆ นาครับ ร้านอื่นน่ะไม่เป็นเรื่องหรอก”

“จริง” นิกรเสริม “ร้านนี้ถ้าอร่อย”

พลว่า “ร้านนี้ก็ร้านนี้ ตกลงเถอะครับคุณอา มัวแต่เลือกร้านโน้นร้านนี้ ก็หิวแย่เท่านั้น”

เจ้าคุณปัจจนึกฯ ทำปากจู๋ กะพริบตาถี่เร็ว

“เฮ้ย - อย่าให้มันหลายร้านนักซีโว้ย แกพยายามพูด ร.เรือให้เป็น ล.ลิงเสมอ ชักเดือดแล้วนาเว้ย”

สามเกลออมยิ้มไปตามกัน

“ตกลงรัปทานที่นี่นะครับ?”

เจ้าคุณพะยักหน้าหงึกๆ

“ตามใจ แต่ถ้าเกิดเรื่องเกิดราวขึ้นลำบากไม่รู้นา”

“แล้วกัน” กิมหงวนพูดลากก้าม “ผม - นี่ - หมัดอันแข็งแกร่งของผม เตรียมพร้อมที่จะลั่นไปยังอ้ายพวกอันธพาลเสมอ ถ้าหากมันเปิดฉากรุกรานเราก่อน จะเป็นด้วยสายตาหรือคำพูดหรือหมัดหรือเท้าก็ตาม มากับผมเย็นใจเสียเถอะคุณอา อย่างไรผมก็คงพาคุณอาวิ่งหนีมันทัน”

เจ้าคุณยิ้มแหยๆ

“ว่าไง๋? พาฉันวิ่งหนี ถุย - - -”

“ไม่ต้องถุยหรอกครับ ถ้าเกิดเรื่องกับพวกมันแล้วผมไม่พาคุณอาวิ่งหนี มันจะได้ช่วยกันกะทืบผมตายปะไร”

เจ้าคุณหัวเราะอย่างเยาะเย้ย

“อ้ายคนอย่างแกมันก็ดีแต่คุยโม้นั่นแหละว้า”

กิมหงวนยิ้มแห้งๆ

“เปล่าน่า ผมพูดเล่นหรอกครับ คุณอา เรื่องยิงฟันกันละก้อ มาเถอะครับ ล่อกันให้เหงือกแห้งเท่าไหร่ๆ ผมไม่หนีสักก้าวเดียว”

“จริง” นิกรเสริมขึ้นด้วยความหมั่นไส้ “สำหรับตั้วเก๊าละก้อน้องยกให้เป็นเต้ย”

อาเสี่ยทำคอย่น

“ตั้วเฮียจ้ะ ไม่ใช่ตั้วเก๊าหรอก นายกร แหม - ดูแกพยายามจะให้ฉันเป็นหมาเสียจริงๆ นะ”

พลกล่าวขึ้นบ้าง

“ก็อุตส่าห์เป็นเสียหน่อยซิ”

กิมหงวนทำปากแบะ กางมือทั้งสอง แสดงกิริยาเหมือนอย่างจะตะครุบคอพล แต่เมื่อเห็นนายพัชราภรณ์ผิวปากเบาๆ และขยับเท้าคุมเชิงก็เลยไม่กล้า

แล้วเสี่ยหงวนก็นำเพื่อนเกลอกับเจ้าคุณปัจจนึกฯ เข้าไปในร้าน ‘ฮั่งคั้ว’

บอกท่านผู้อ่านให้ทราบเสียก่อน ‘ฮั่งคั้ว’ เป็นร้านย่อยๆ ของเอกชนชาวจีนคนหนึ่ง ซึ่งเป็นหัวหน้าอั้งยี่สำคัญ ที่ทางการยังไม่สามารถจะจับกุมทำลายรังใหญ่ได้ เนื่องจากยังไม่มีหลักฐานอันมั่นคงนั่นเอง แต่ก็อยู่ในความเอาใจใส่ของ ‘สันติบาล’ เสมอมา.

‘ฮั่งคั้ว’ เป็นจุดศูนย์กลางของคณะอั้งยี่ เป็นที่นัดพบของเหล่าโสณทุจริต มีพวกกุ๊ยทั้งจีนและไทยมาประชุมกันที่นี่ตลอดวัน เป็นสโมสรบันเทิงของนักเลงหัวไม้ร้อยแปด ใครจะจ้างคนตีหัวหมา, ด่าแม่เจ๊ก, จ้างฟันหน้า, ตบหน้า, ชกหน้า, เอาอุจจาระทาประตูบ้าน ก็ต้องมาตกลงจ้างที่นี่ในราคาถูกที่สุด เป็นต้นว่ายิงคนกลางเมือง ๑๐๐๐ บาท, ฟันหน้าคนในถนนหลวง ๒๐ บาท, ชกหน้าด้วยสนับมือ ๑๐ บาท ตบหน้าผู้หญิงปากจัด ๓ บาท ราคาเหล่านี้ไม่ได้วางไว้ตายตัว มีการขึ้นลงได้ตามแต่สภาวะการณ์ บรรดาพวกกุ๊ยที่มีอาชีพเช่นนี้มีจำนวนมาก ที่ไหนๆ ก็มารวมกันที่ร้าน ‘ฮั่งคั้ว’

เมื่อที่นี่เป็นศูนย์กลางของพวกผิดกฎหมาย ภัตตาคารนี้จึงคล้ายกับโรงเตี๊ยมในเรื่องหนังคาวบอย มีการปะทะกันบ่อยๆ เตะกันตายคาที่ ชกกันจนหน้าตาฉีก กะทืบกันซี่โครงหัก แทงกันล้มลงไปแล้วดึงมีดออกมาเฉือนลูกกะเดือก ฯลฯ รวมความแล้วร้านซาลาเปาร้านนี้คือแดนนักเลงนั่นเอง.

‘ทุกคนต้องคุ้มครองตัวเอง’ นี่เป็นมติของผู้มาเที่ยว ‘ฮั่งคั้ว’ เหล่านักเลงทั้งหลายล้วนแต่มีหัวใจเข้มแข็ง แลเห็นการยิงฟันเป็นของธรรมดา.

ได้บอกแล้วว่าที่นี่เป็นนิคมของอสรพิษกุ๊ย ดังนั้นเมื่อกิมหงวนของเรานำเพื่อนเกลอทั้งสองกับเจ้าคุณปัจจนึกฯ เข้ามาในร้าน พวกคาวบอยที่นั่งอยู่ตามโต๊ะต่างๆ ก็พากันมองดูเป็นตาเดียว.



เจ้าคุณปัจจนึกฯ ถอดหมวกหางนกยูงออก เพื่อเคารพต่อสถานที่ ศีร์ษะของท่านเป็นมันแผล็บ พวกนักเลงโต๊ะซ้ายสุดฮาครืน

“ไชโย ขุนช้างมาเที่ยวฮั่งคั้วโว้ย”

เจ้าคุณหันควับไปทางผู้พูด ตั้งใจจะด่าให้สมรัก แต่พอแลเห็นอ้ายคนพูดรูปร่างขนาดยักษ์วัดแจ้ง เจ้าคุณก็กลืนน้ำลายเอื๊อก เอียงหน้าเข้ามากะซิบกับพล

“แกได้ยินอะไรไหม?”

นายพัชราภรณ์หัวเราะหึๆ

“ได้ยินครับ, ได้ยินถนัดทีเดียว เจ้านั่นมันว่า ขุนช้างมาเที่ยวฮั่งคั้ว”

เจ้าคุณแยกเขี้ยว

“เตะมันทีเถอะ พล”

“อ๊ะ! เมียผมก๊อเป็นหม้ายเท่านั้นแหละ ช่างมันเถอะครับ พวกมันตั้งเป็นก่ายเป็นกอง ขืนเอะอะขึ้น เราเพียงสี่คนเท่านั้น อย่างไรก็สู้มันไม่ได้”

เสี่ยหงวนพาไปนั่งที่โต๊ะว่างโต๊ะหนึ่ง ไม่สนใจกับพวกกุ๊ยที่พากันมองดู เจ้าคุณปัจจนึกฯ รู้สึกอึดอัดใจมาก ภัตตาคารบ้าๆ นี้ เต็มไปด้วยเสียงเอะอะเฮฮาอย่างหยาบคาย ด่ากัน, หัวเราะกัน, เสียงขรมถมเถ, บางทีปัดถ้วยแก้วขวดเหล้าตกแตกกระจาย บริเวณที่ตั้งโต๊ะอาหารเหล่านี้ อยู่ลึกจากหน้าร้านมากและกว้างขวาง มีโต๊ะเก้าอี้ตั้งอยู่ไม่ต่ำกว่า ๒๐ โต๊ะ.

กิมหงวนพูดกับเพื่อนเกลอของเขา

“อย่าไปเอาใจใส่กับมันเลย พวกเรา, อ้ายพวกนี้น่ะ ถ้าเราอดทนนิ่งเฉยได้สักครู่เดียวเท่านั้น มันก็ไม่กล้าลามปามกับพวกเราหรอก”

เจ้าคุณว่า “ไปกินร้านอื่นเถอะวะ หลานชาย, อาเกลียดอ้ายพวกสามหาวเหล่านี้จังเลย พูดจาหยาบคายจนฟังไม่ได้”

พลพูดเสริมขึ้น

“เมื่อเราเข้ามาแล้ว เราก็ต้องรัปทานซีครับ ม่ายมันจะหาว่าเรากลัวมัน”

นิกรโพล่งขึ้นตามนิสสัยคนเลือดร้อน

“ไม่ต้องกลัวครับ คุณพ่อ ถ้ามันเหลืออด ผมจะกะแทกหน้าอ้ายพวกนี้เอง”

พลจุ๊ย์ปากแล้วห้ามเพื่อน

“อย่าเอะอะไปน่า กร, จะเอาพิมเสนไปแลกกับเกลือน่ะมันไม่สมควรหรอก เรามาหาอะไรกิน ไม่ได้หาเรื่อง เรากินอิ่มแล้วเราก็ไป โธ่ - อ้ายเสี่ยไม่น่าพาเข้ามาในสถานที่อย่างนี้เลย”

กิมหงวนยิ้มแห้งๆ

“ไม่รู้นี่หว่า เตี่ยแกเคยพาอั๊วมา อั๊วก็ลองพาพวกเรามาบ้าง” แล้วอาเสี่ยก็หันไปตะโกนเรียกเจ๊กลูกจ้างในร้าน “เฮ้ย! มานี่โว้ย”

เจ๊กรูปร่างอ้วนเตี้ย หน้าตาเป็นผู้ร้าย เดินเข้ามาตามคำสั่ง

“ลื้อจากิงอาลายมั่ง?”

อาเสี่ยว่า “ขนมจีบ, ซาลาเปา แล้วก็น้ำชาหนึ่งกา”

เจ้าเจ๊กพะยักหน้าหงึกๆ

“น้ำชา เอาชาอย่างหนาย อาเสี่ย?”

“วะ - ก็เอาอย่างดีๆ น่ะซี ยี่ห้อบ้วนทิ้งก็ได้ อ้อ - เครื่องจันอับมีไหม?”

“มีฮ่ะ”

“เอา - เอาจับกิ๊ม - เกี้ยมซึงตีอย่างละจาน”

“เลี้ยวอาลายอีก?”

กิมหงวนนิ่งนึก ทำตาปริบๆ

“เอาแตงกวยแฉะอีกหนึ่งจาน”

เจ้าคุณปัจจนึกฯ เอื้อมมือเขี่ยแขนอาเสี่ย

“แฉะๆ มันจะกินอร่อยหรือว้า?”

“ฮี้!” กิมหงวนร้องลั่น “ไม่รู้อะไรแล้วอย่าพูดหน่อยเลยน่า แตงกวยแฉะน่ะแปลว่าชิ้นฟักเชื่อม”

ท่านเจ้าคุณรีบยกมือไหว้กิมหงวน

“ยังงั้นหรือครับ คุณพ่อ”

อาเสี่ยหลับตาปี๋

“อย่าแช่งให้ผมอายุสั้นเลยครับ”

“ก็แกมันพูดในทำนองขู่ๆ เป็นเชิงว่าแกเป็นพ่อฉันนี่นา ผ่าเถอะวะ, ฉันน่ะว่าจะเลิกคบกับแกตั้งหลายร้ายหลายพันครั้งแล้วแต่ก็อดไม่ได้ ไม่รู้ว่าแกมีดีอะไร?”

กิมหงวนหัวเราะ หันมาทางเพื่อนทั้งสองซึ่งกำลังนั่งมองดูพวกกุ๊ยเอะอะเอ็ดตะโรกัน เสี่ยหงวนยกมือตบบ่าพลเบาๆ

“ยังไงพล ทำไมถึงขรึมไปล่ะ?”

พลยิ้มเล็กน้อย

“กันกำลังดูอ้ายสองคนนั้นมันเถียงกัน”

พอพลพูดขาดคำ เจ้าเสื้อลายก็ลุกขึ้นชกอ้ายหยองกรอดเซไปติดโต๊ะ แล้วทั้งโต๊ะทั้งคนก็ล้มครืนลงกลางห้อง.

เจ้าหยองกรอดผลุดลุกขึ้นอย่างรวดเร็ว ยกมือชี้หน้าอ้ายเสื้อลาย

“มึง - มึงสู้กูแน่รึ อ้ายเลิศ?”

“สู้ซีวะ” เจ้าเลิศพูดเร็วปรื๋อ “มา - เข้ามาอ้ายแฉ่ง”

เสียงพวกกุ๊ยตะโกนหนุนกันลั่น สองเสือปราดเข้าพันตูกันอย่างทรหด ผู้ที่เห็นเหตุการณ์คงนั่งดูอย่างสนุกสนาน ไม่มีใครตื่นเต้นเลย นอกจากเจ้าคุณปัจจนึกฯ ซึ่งนั่งอกสั่นขวัญหาย.

เจ้าเลิศคว้าขวดเบียร์ประเคนลงบนศีร์ษะเจ้าแฉ่งดังสนั่น โลหิตสีแดงเข้มปรากฏออกมาเป็นทาง เจ้าแฉ่งกอดปล้ำเจ้าเลิศ แล้วมันก็กะชากมีดซุยออกมาจากเข็มขัด.

“เว้อ!” เจ้าคุณปัจจนึกฯ ร้องเสียงหลง.

แฉ่งจ้วงแทงโดยไม่ต้องนับ คู่ต่อสู้ล้มฮวบลงกลางห้อง มีดชายธงเล่มนั้นปักเสียบอยู่กับชายโครง.

ทุกคนลุกฮือขึ้น ขณะนั้นทางซ้ายมือห่างจากคณะเจ้าคุณปัจจนึกฯ ไม่กี่มากน้อยได้เกิดตะลุมบอนด้วยหมัดรุ่นๆ ระหว่างชายฉะกรรจ์ ๕ - ๖ คนจนไม่รู้ว่าใครเป็นใคร เจ้าคุณปัจจนึกฯ จะมุดลงใต้โต๊ะ แต่นิกรดึงคอเสื้อไว้

“นั่งเฉยๆ ครับ คุณพ่อ, ไม่ต้องกลัว”

เจ้าคุณหน้าซีดเหมือนกระดาด ปากคอสั่นระริก

“กลัวน่ะไม่กลัวหรอก แต่ไม่กล้า โอ๊ะ - อ้ายนั่นยกเก้าอี้ขึ้นทุ่มแล้ว โครม - อูยถากไปนิดเดียว”

กิมหงวนก็ตระหนกตกใจไม่แพ้เจ้าคุณปัจจนึกฯ อาเสี่ยยกเท้าทั้งสองขึ้นบนเก้าอี้อ้าปากหวอ กะพริบตาถี่เร็ว

“ว้า - ยังกะหนังเรื่องเมืองนักเลงเชียวนิ ไอ๊หยา - ฮึบ ตายโหงแน่ - ปั๋งเข้าไป - โครม ฮี้ย์ - พับ แหม - จุ๊ย์ๆๆๆ”

การตะลุมบอนได้เป็นไปอย่างทรหดอดทน โต๊ะเก้าอี้ล้มระเนระนาด เสียงร้องตะโกนหนุน เสียงเป่าปากกะทืบเท้า, เสียงด่า, เสียงอะไรต่ออะไร ราวกับภัตตาคารจะถล่มทะลาย.

ระหว่างที่ต่อสู้กันนั้น ร่างของชายหนุ่มคนหนึ่งได้ปรากฏขึ้น เขาเป็นชายที่มีรูปลักษณะองอาจผึ่งผาย ซ่อนร่างอยู่ในเครื่องแต่กายสากล ชุดปาล์มบีช สีน้ำตาลอ่อน นัยน์ตาของเขาคมวาว เรือนผมหยักโศกตามธรรมชาติ เขาคาบกล้องยาเส้นหยุดยืนท้าวสะเอวมองดูการต่อสู้ของพวกอสรพิษกุ๊ย.

แล้วใบหน้าของเขาก็ถมึงทึง ชายหนุ่มคว้าขวดเบียร์ที่โต๊ะเบียร์ขว้างข้ามศีร์ษะเจ้าคุณปัจจนึกฯ ไปอย่างหวุดหวิด กะทบตู้แตกเพล้ง!

เจ้ากุ๊ยคนหนึ่ง แลเห็นชายหนุ่มคนนี้ก็สะดุ้งเฮือก นัยน์ตาเหลือกลานราวกันเห็นพญามัจจุราช มันร้องตะโกนขึ้นมาดังๆ

“พี่เจือ!”

การต่อสู้หยุดชะงักทันที ทุกๆ คนที่อยู่ในร้านภัตตาคาร ‘ฮั่งคั้ว’ ต่างพากันไปนั่งที่โต๊ะของตนตามเดิม พล พัชราภรณ์รู้สึกว่าเจ้าของนาม ‘พี่เจือ’ มีอำนาจราชศักดิ์มาก ไม่มีใครกล้าสบตาเขา พวกนักเลงแสดงความเกรงกลัวเขาจนออกนอกหน้า

‘พี่เจือ’ หรือนายเจือ เป็นยอดนักเลงที่มีอิทธิพลฝีไม้ลายมือเหมือนนักเลงทั้งหลาย เป็นที่รู้จักเกรงขามของพวกอันธพาล เจือเป็นเจ้าพ่อแห่งดินแดนราชวงษ์, ทรงวาด, ตลาดเก่า, เจ๊สัวเนียม, สามแยก, วัดเกาะ, สำเพ็งตลอดแถว กะทั่งสะพานเหล็ก เมื่อขึ้นชื่อพี่เจือแล้ว ก็ไม่มีใครหาญต่อกร.

เจือมีอาชีพเป็นหัวหน้านักเลงโต มีรายได้จากการควบคุมให้ความปลอดภัยแก่บรรดาร้านค้าขาย ซ่องโสเภณี และโรงงิ้วโรงภาพยนตร์จีน นอกจากนี้เขายังประกอบการเป็นปรปักษ์ต่อกฎหมาย ทุกๆ ทางที่เขาจะทำได้.

เจ้าหนุ่มรูปหล่อผู้นี้แหละ ฆ่าคนมาแล้วหลายศพและแคล้วคลาดอาชญาได้ทุกครั้ง เขาเก่งกล้าสามารถเกินกว่าที่มนุษย์ธรรมดาจะทำได้อย่างเขา เคยยิงคนหน้าโรงพักจักรวรรดิ์ตอนกลางวันแสกๆ เคยแทงนักเลงที่มารุกล้ำแดนเขาตายคาที่ เคยเตะคนสลบเหมือดคาเท้า หมัดหนักยิ่งกว่าตะลุมพุก ส่วนหัวใจก็แข็งแกร่งราวกับเพ็ชร พื้นเพของเขาเป็นลูกผู้ดีมีสกุล เรียนสำเร็จประโยคมัธยมบริบูรณ์แล้ว หลังจากถูกพ่อแม่ตัดขาดไล่ออกจากบ้าน ‘วิบูลย์ วิทยายนต์’ ก็เปลี่ยนชื่อเป็นเจือ ท่องเที่ยวอยู่ในย่านราชวงษ์, ทรงวาด, ตลาดเก่า, เจ๊สัวเนียม

เขาโค่นนายมัด เล็บเหยี่ยว นักเลงโตเก้าชั้นด้วยหมัดขวาของเขา, แทงนายเบี๋ยน หัวทองแดง เจ้าพ่อสะพานเหล็กตายคาที่, เตะนายตี๋หัวหน้านักเลงโตสำเพ็งฟันหัก ๒ ซี่, ซี่โครงหัก ๒ ซี่ ต้องทุพพลภาพนอนเขลงอยู่ในโรงยาฝิ่น ยอมเสียตำแหน่งให้เจือโดยดี.

แล้วเจือก็ตั้งตนเป็นลูกพี่ บรรดาพวกกุ๊ยทั้งหลายเคารพนบนอบยอมเกรงกลัวไปตามกัน นายเจือผู้นี้เกิดมาเป็นนักสู้โดยแท้ เขาเห็นการตีรันฟันแทงเป็นของธรรมดา และได้กำความมีชัยทั้งสัตรูและโปลิศไว้ทุกครั้ง ครองตัวเป็นพี่เบิ้มมา ๓ ปีแล้ว ยังไม่มีใครลบคมหรือลูบคมเขาได้ เพียงแต่เห็นคมก็วิ่งจู๊ดเสียแล้ว ท่าทางของเขาราวกับปอลมูนี่ในเรื่อง ‘อ้ายหน้าบาก’ ใจเย็นและสุขุมมาก.

‘พี่เจือ’ ได้รับแต่งตั้งจากเถ้าแก่เหียกวงหู เจ้าของภัตตาคาร ‘ฮั่งคั้ว’ ให้เป็นผู้ควบคุมดูแลสถานที่นี้ ดังนั้น, การชกกันต่อยกันหรือกัดกัน จะมีขึ้นได้ก็ต่อเมื่อพี่เจือไม่อยู่ หรือพี่เจืออนุญาตให้ต่อสู้กัน.

เจือมองดูพวกคาวบอยด้วยสายตาถมึงทึง แล้วก็มองดูเลิศชายผู้เคราะห์ร้าย.

เขาก้มลงกะชากมีดที่ติดแน่นเสียบเอวเจ้าเลิศออก แล้วมองดูรอบๆ กล่าวถามด้วยเสียงขุ่นๆ

“ใคร - ใครเป็นคนแทง อ้ายเลิศ”

เจ้าแฉ่งตัวสั่นงันงก มันยกมือไหว้เจือปะหลกๆ

“ผมเอง พี่”

เจือพะยักหน้าช้าๆ นิ่งอึ้งสักครู่ก็ส่งมีดซุยให้เจ้าแฉ่ง

“เรื่องอะไรกันวะ ทำไมมือมึงหนักอย่างนี้ ไม่ยั้งไว้บ้างเลย”

แฉ่งยิ้มแหยๆ

“มันยั้งไม่ทันครับ ง่า - ความจริงเรื่องมันก็ไม่น่าจะเป็นเรื่องหรอกครับ พี่เจือ, อ้ายเลิศมันบอกกับผมว่ามันจะตั้งซ่องผู้หญิงใกล้ๆ บ้านผม ผมจึงได้คัดค้านและปรับทุกข์กับมันแต่โดยดี หากเจ้าเลิศจะตั้งซ่องจริงๆ แล้ว ก็ไม่ควรอยู่ใกล้กับผม เพราะจะเป็นการแก่งแย่งกันไป”

เจือพะยักหน้าช้าๆ

“แล้วไงอีก?”

“เจ้าเลิศมันหาว่าผมยักท่า จะเป็นพี่เบิ้ม ก็เกิดโต้เถียงกับผมอย่างรุนแรง ในที่สุดมันก็ลุกขึ้นชกผมก่อน ผมก็เลยต้องแทงมันเพื่อป้องกันตัว พี่เจือไม่เชื่อถามใครดูซิครับ”

เจือยัดมือขวาลงไปในกะเป๋ากางเกง นิ่งตรึกตรองอยู่สักครู่ ก็พูดกับลิ่วล้อของเขา

“มึงรีบไปจากฮั่งคั้วโดยเร็วที่สุด เอาเถอะทางนี้ข้าจะจัดการเอง” พูดจบเขาก็มองดูบุรุษผู้เคราะห์ร้าย ซึ่งกำลังบิดตัวแสดงความเจ็บปวดแสนสาหัส “อ้ายเลิศ! เลิศโว้ย!”

“คร๊าบ” เจ้าเลิศขานรับเสียงยาว.

พี่เจือพะยักหน้าให้เจ้าแฉ่งรีบออกไปจากร้าน แล้วพูดกับเจ้าเลิศต่อไป

“เอ็งมีใจเป็นนักเลงพอที่จะไม่เอาเรื่องกับอ้ายแฉ่งไหม?”

คนเจ็บยิ้มเล็กน้อย

“อ๋อ - ผมนักเลงคนหนึ่งเหมือนกันพี่เจือ เมื่อเสียทีเขาแล้ว ถึงแม้ผมจะตายผมก็จะไม่ปริปากบอกโปลิศเป็นอันขาดว่าอ้ายแฉ่งแทงผม”

เจ้าพ่อสำเพ็งหัวเราะเบาๆ

“ดีมาก ต้องยังงั้นซีวะ อดทนหน่อยอ้ายน้องชาย เฮ้ย - พวกเรามาประคองอ้ายเลิศขึ้นนั่งบนเก้าอี้หน่อยซีวะ ทำเป็นใจหมาอยู่ได้ แล้วก็ใครคนหนึ่งรีบไปบอกตำรวจเดี๋ยวนี้ บอกเขาว่าเกิดแทงกันขึ้นที่นี่”

คำสั่งของเขาย่อมเท่ากับคำบงการของพระผู้เป็นเจ้า พี่เจือเดินอาดๆ เข้ามายังหมู่คาวบอยที่ตะลุมบอนกันเมื่อสักครู่นี้

“อ้ายพวกนี้ล่ะ เรื่องอะไรกัน?”

เจ้าหนุ่มหน้ากร้อ ยกมือไหว้ปะหลกๆ

“ง่า - ผมกับอ้ายสินหนุนอ้ายแฉ่งครับ แต่อ้ายแก้วกับอ้ายเปียและอ้ายเชื้อหนุนอ้ายเลิศ เราก็เลยเกิดฉะปากกันขึ้น”

จอมนักเลงยิ้มแค่นๆ ยกหลังมือตบหน้าผู้พูดเต็มแรง



“หากินด้วยกันแล้วยังจะกัดกันอีก ประเดี๋ยวพ่อฆ่าเสียหรอกอ้ายพวกเปรตนี่ เร็ว - จัดโต๊ะเก้าอี้ให้เรียบร้อยก่อนที่พ่อมึงจะมาไต่สวนเหตุการณ์” พูดจบเขาก็หมุนตัวไปรอบๆ แล้วร้องประกาศดังๆ “ถ้าใครปริปากบอกตำรวจว่า อ้ายแฉ่งแทงอ้ายเลิศ พ่อจะไม่ไว้ชีวิตเลย”

เงียบกริบ ภายในภัตตาคาร ‘ฮั่งคั้ว’ ยะเยือกเย็นราวกับสุสาน เสียงคนเจ็บร้องครางเบาๆ แล้วก็เสียงพูดกันซุบซิบ

เหตุการณ์ที่เกิดขึ้นนี้ ทำลายขวัญเจ้าคุณปัจจนึกฯ และกิมหงวนอย่างยิ่ง ส่วนพลกับนิกรนั่งเคร่งขรึมด้วยกิริยาเป็นปกติ คล้ายกับเขากำลังนั่งดูภาพยนตร์บู๊ตอนหนึ่ง.

เจ้าเจ๊กลูกจ้างวางขนมจีบซาลาเปาและน้ำชากับเครื่องจันอับ ใส่ถาดไม้มาวางลงบนโต๊ะ และเดินกลับไป.

นายพัชราภรณ์จัดแจงรินน้ำชาใส่ถ้วย แล้วกล่าวกับเจ้าคุณปัจจนึกฯ

“ลงมือรัปทานเถอะครับ คุณอา”

เจ้าคุณหน้าเซ่อๆ นั่งกะสับกะส่าย

“อย่ากินเลยวะ ไปเฮอะ, ดีไม่ดีจะต้องไปเป็นพะยาน”

กิมหงวนเสริมขึ้นทันที

“ดีเหมือนกัน ขืนอยู่ที่นี่ไม่เหมาะเสียแล้ว”

ขณะนี้, พี่เจือกำลังจ้องมองดูคณะเจ้าคุณปัจจนึกฯ ด้วยความแปลกใจ เขาหันมากะซิบกับลูกน้องคนหนึ่ง

“เฮ้ย - พวกนั้นท่าทางเป็นอาเสี่ยทั้งสี่คน ไม่เคยมาที่นี่นี่หว่า เอ็งเคยเห็นหน้าบ้างไหม อ้ายสิน?”

เจ้ายักษ์วัดแจ้งที่ชื่อสินสั่นศีร์ษะ

“ไม่เคยเห็นครับ”

เจือจุ๊ย์ปาก

“เอ - ถ้าเป็นตำรวจสันติบาลละก้อ กูเป็นต้องฉิบหายแน่ๆ เชียว”

“อ๊ะ - ไม่ใช่หรอกครับ ตำรวจอะไรครับหัวล้านตั้งครึ่งบ้าน”

“อือ! ถ้างั้นคงเป็นพ่อค้าหรือข้าราชการ พากันมาเที่ยว แล้วก็แวะเข้ามาอย่างส่งเดช”

“นั่นแหละครับ เขาเป็นคนนอกไม่ใช่พวกเรา ถ้าตำรวจมาไต่สวน เขาบอกกับตำรวจตามตรง อ้ายแฉ่งก๊อหัวขาดเท่านั้น และยิ่งไปกว่านี้ ถ้าเขาบอกว่าพี่เจือได้ร้องอาฆาตไม่ให้ใครพูดความจริง - - -”

เจือรีบยกมืออุดปากลูกน้องเขา

“เอ็งรอบคอบดีมาก ข้าจะต้องไปพูดกับเขา ขอร้องให้เขารีบออกจากฮั่งคั้วโดยเร็วที่สุด ก่อนที่ตำรวจจะมาถึง”

จอมนักเลงกลัดกะดุมเสื้อคอแบะให้เรียบร้อย เก็บกล้องยาเส้นใส่กะเป๋า แล้วสำรวมกิริยาให้สุภาพราบเรียบ เดินตรงเข้ามาหาสามเกลอกับเจ้าคุณปัจจนึกฯ

กิมหงวนหน้าซีดตัวสั่น แกล้งทำเป็นก้มหน้าก้มตากัดซาลาเปากร้วมๆ เจ้าคุณปัจจนึกฯ หน้าเหรอ ทำท่าครึ่งยิ้มครึ่งร้องไห้ ท่านรู้สึกกลัวอิทธิพล ‘พี่เจือ’ มาก เขาองอาจผึ่งผาย มีลักษณะสมเป็นนักเลงทุกกะเบียดนิ้ว.

เจือหยุดยืนห่างจากคณะเจ้าคุณปัจจนึกฯ พอควร แล้วเขาก็ยกมือไหว้ท่านแสดงความเคารพ

“ประทานโทษ โปรดอย่าหาว่าผมดูถูกดูแคลนเลยครับ”

อาเสี่ยพูดเสริมขึ้นด้วยเสียงสั่นเครือ

“นั่งซีครับ พี่เจือ, แฮ่ะ - แฮ่ะ ลองรับประทานซาลาเปาเล่นโก้ๆ สักลูกสิครับ ขนมจีบไส้ปูทะเลนี่ก็เข้าที ผมขอฝากตัวเป็นลูก - เอ๊ย - เป็นพ่อ - โอ๊ะ - เป็น - เป็นน้องสักคนนะครับ ฮิ - ฮิ”

พลถลึงตากับกิมหงวนทันที เขาไม่พอใจเลยที่กิมหงวนยอมหมอบราบคาบแก้วนายนักเลงโตถึงเพียงนี้.

เจือซ่อนยิ้มไว้ในหน้า รู้ดีว่ากิมหงวนเกรงกลัวเขาจนพูดอะไรแทบไม่ถูก

“ขอบพระคุณครับ ที่กรุณาชวนให้ผมรับประทานด้วย ง่า - ผม - ผมอยากจะขอร้องพวกคุณสักนิดหน่อย หวังว่าพวกคุณคงจะไม่ขัดข้องนะครับ”

เจ้าคุณปัจจนึกฯ, กิมหงวนและนิกรนั่งเฉย พลจึงต้องพูดขึ้น

“ขอร้องอะไรกันคุณ?” พูดจบพลก็เอาตะเกียบคีบขนมจีบใส่ปากหนึ่งลูก.

จอมนักเลงยิ้มเล็กน้อย เขาพอใจในความเยือกเย็นของนายพัชราภรณ์มาก

“ผมจะขอให้พวกคุณออกไปจากร้านนี้โดยเร็วที่สุด คุณจะกรุณาได้ไหมครับ?”

พลยิ้มเล็กน้อย

“ผมไม่เข้าใจเลยว่า เพราะอะไรคุณถึงจะให้เราไปจากนี่ ทั้งๆ ที่พวกเรากำลังกินอยู่”

เจือหัวเราะเบาๆ

“ผมไม่ประสงค์จะให้พวกคุณมีส่วนเกี่ยวข้องในเรื่องนี้น่ะซีครับ ที่ขอร้องก็โดยเกรงว่าถ้าตำรวจเข้ามา เขาอาจจะเชิญคุณไปเป็นพะยานที่ศาลก็ได้ ผมเชื่อเหลือเกินว่าคุณคงไม่อยากเสียเวลาไปโรงไปศาล”

พลเลิกคิ้วมองดูยอดนักเลง

“แต่ซาลาเปาและขนมจีบ - -” แล้วพลก็หัวเราะ.

อาเสี่ยสอดขึ้นเพราะความกลัว

“ห่อเอาไปกินบ้านเราก็แล้วกัน”

พลยกเท้าเตะหน้าแข้งกิมหงวนดังก๊อก อาเสี่ยสูดปากลั่น.

เจือพูดกับพลต่อไป

“กรุณาออกไปเสียเถอะครับ อีกสักครู่ตำรวจเขาคงมาที่นี่สืบหาตัวคนแทงอ้ายเลิศ ง่า - ผมจะเรียนให้คุณทราบตามตรง สถานที่เช่นนี้น่ะ สุภาพบุรุษอย่างคุณไม่ควรมาเที่ยวหรอก มันเป็นแหล่งของนักเลง มีเรื่องพรรค์นี้บ่อยๆ”

นายพัชราภรณ์ยกถ้วยน้ำชาขึ้นซด เลื่อนจานขนมจีบมาให้นิกร

“แต่ผมชอบครับ สนุกดีเหมือนกัน คุณเจือ, การเที่ยวแผนสูงน่ะผมเบื่อเสียแล้ว ผมรู้สึกว่าร้าน ‘ฮั่งคั้ว’ ครึกครื้นดีมาก มีอาหารดีๆ กิน แล้วก็มีมวยนอกเวทีแถมพก”

เจือชักไม่ใคร่พอใจ กิริยาท่าทางและคำพูดของพลแสดงชัดๆ ว่า นายพัชราภรณ์ไม่รู้สึกว่า ‘พี่เจือ’ จะน่ากลัวสำหรับเขาเลย.

“ถ้าคุณชอบ วันหลังก็เชิญมาเที่ยวอีกสิครับ แต่เดี๋ยวนี้มันกำลังมีเรื่องคอขาดบาดตายเกิดขึ้น” แล้วเขาผายมือไปทางเจ้าเลิศ ซึ่งนั่งหายใจแขม็บๆ อยู่บนเก้าอี้ มีชายฉะกรรจ์ ๒ คนช่วยเช็ดเลือดให้ “อ้ายเลิศคงไม่รอดหรอกคุณ อ้า - ผมไม่อยากให้คุณเกี่ยวข้องกับคดีนี้ กรุณาออกไปจากร้านโดยเร็วเถิดครับ”

พลพะยักหน้าหงึกๆ นิ่งตรึกตรองอยู่สักครู่

“ได้ - เพื่อเห็นแก่การขอร้องอันสุภาพของคุณ แล้วผมเองก็ไม่อยากจะยุ่งเกี่ยวกับคดีนี้” พูดจบพลก็หันมาทางนิกร “อย่ากินเลยเว้ยพวกเรา ไปเถอะ, ดีไม่ดีจะต้องถูกเป็นพะยาน”

นายการุณวงศ์เคี้ยวซาลาเปาแก้มตุ่ย เขาสั่นศีร์ษะช้าๆ

“ไปไหนกัน เราสั่งอาหารแล้ว เราต้องกินให้อิ่มเสียก่อน ม่ายก็ต้องเสียทรัพย์เปล่าๆ”

‘พี่เจือ’ พูดเสริมขึ้นทันที

“ถ้าคุณจะออกไป เพื่อเห็นแก่การขอร้องของผม จะขอบพระคุณคุณมาก ส่วนค่าอาหาร คุณไม่ต้องจ่ายเลย”

“อ๊ะ!” นิกรอุทาน “พี่แป๊ะแกจะได้เอาตำรวจมาลากคอผมไปเข้าตะรางปะไร”

เจือเค้นหัวเราะ

“ผมเป็นผู้จัดการ และเป็นผู้มีอำนาจสูงสุดในภัตตาคารนี้” เขาพูดเสียงหนักๆ

“อ้อ - ผมเพิ่งทราบ”

เจ้าคุณปัจจนึกฯ แลเห็น ‘พี่เจือ’ มองดูพล, นิกร, กิมหงวนด้วยสายตาขุ่นๆ ก็ปอดลอย ท่านเอื้อมมือเขี่ยแขนนายพัชราภรณ์เบาๆ แล้วพูดเสียงสั่น

“ไปเถอะหลานชาย คุณคนนี้แกหวังดีต่อเรามาก ถ้าตำรวจมาไต่สวน เราก็ต้องถูกเชิญตัวไปโรงพัก เสียเวลาเปล่าๆ”

อาเสี่ยพูดขึ้นบ้าง

“จริง คุณอาพูดถูก” แล้วกิมหงวนก็ลุกขึ้น “ไปโว้ย”

พล, นิกร มองดูหน้ากันแล้วหัวเราะ อ้ายเสือพลกับนิกรไม่ใช่คนขี้ขลาดตาขาว ถึงแม้จะตลกคะนอง ไม่เป็นโล้เป็นพาย แต่ในยามที่ต้องผะจญกับอันตรายแล้ว พลกับนิกรก็กลายจากมะกอกสามตะกร้าเป็นนักสู้เลือดเย็น

พลคิดว่าเขาควรจะไปจากสถานที่นี้เสียก่อน แล้วโอกาสหลังค่อยมาเที่ยวอีก ความจริงเขานั่งอยู่ที่นี่ก็ได้ แต่เจ้าเจือคงแสดงอิทธิพลขู่เข็ญเขา ซึ่งจะเป็นชะนวนให้เขากะแทกหน้ากับพี่เบิ้มท้องสำเพ็ง เจ้าคุณปัจจนึกฯ ท่านเป็นผู้ใหญ่สูงอายุ ท่านจะต้องเดือดร้อน เสียชื่อเสียงไปด้วย.

นายพัชราภรณ์ฉุดนิกรลุกขึ้น

“ไป - กลับก็กลับ”

นิกรขยับจะพูด พลถลึงตาห้าม นายการุณวงศ์จึงไม่กล้าพูดอะไร เสี่ยหงวนกับเจ้าคุณปัจจนึกฯ ต่างจูงมือกัน พากันเดินดุ่มๆ ออกไปจากร้าน ‘ฮั่งคั้ว’ อย่างรีบร้อน

พลหันมาพูดกับเจือในเหลี่ยมนักเลง

“ลาก่อน คุณ, ผมจะต้องมาเที่ยวที่นี่อีกแน่ๆ”

เจือยิ้มพลางยักไหล่

“ครับ - เชิญครับ ฮั่งคั้วยินดีที่จะต้อนรับคุณเสมอ อ้า - ในฐานะที่ผมเป็นผู้ควบคุมร้านนี้ ผมรู้สึกเสียใจมากที่มีเหตุการณ์ร้ายแรงเกิดขึ้น ทำให้คุณกับเพื่อนต้องไปจากที่นี้ตามคำขอร้องของผม เราคงจะได้พบกันอีกนะครับ คุณ - - -”

“ผมชื่อกำแหง” พลพูดอย่างใจเย็น.

จอมนักเลงไม่พูดอะไรอีก พล, นิกร พากันเดินผ่านโต๊ะพวกนักเลงอันธพาลออกไปจากร้านด้วยท่าทางองอาจผึ่งผาย ทุกๆ คนมองตามเขาจนลับตา โดยฉะเพาะพี่เจือรู้สึกว่า ถ้าหากว่าพลมาเที่ยวที่นี่อีก ก็หมายความว่าพลต้องการลบเหลี่ยมเขา.

กิมหงวนกับเจ้าคุณปัจจนึกฯ ยืนรออยู่หน้าร้าน ‘ฮั่งคั้ว’ ด้วยกิริยาท่าทางร้อนรน พอแลเห็นสองเกลอเดินออกมา เจ้าคุณก็ถอนหายใจโล่งอก

“ไป - ไปโว้ย” เจ้าคุณพูดละล่ำละลัก “รีบไปโดยเร็วเถอะ เฮ้อ - ออกมาเสียได้ราวกับหลุดจากแดนนรก อ้ายพวกนี้ดุระยำเชียว”

พลยิ้มแป้น

“ผมดูท่าทางคุณอาออกจะกลัวอ้ายเจือมาก”

“ไม่ - ไม่ - กะ - อัว - หรอก”

นิกรเสริมขึ้น

“แต่ไม่กล้า”

เจ้าคุณค้อนควับ

“คนอย่างข้ามีหรือวะ ขี้ขลาด, เคยเป็นผู้บัญชาการนำทหารออกรบมาแล้ว (เรื่องสามเกลอไปรบ) แต่ว่าอ้ายพวกนี้น่ะ, มันพวกกุ๊ยสารเลว ใครจะเอาพิมเสนไปแลกเกลือ”

“จริง” อาเสี่ยพูดเบาๆ “ผมน่ะ, ที่อยากออกมาก็เพราะหมั่นไส้ท่าทางของเจ้าเจือ แล้วอ้ายผมน่ะ, เป็นคนเลือดร้อนเสียด้วย ลงโมโหขึ้นมาละก้อ ฮึ่ม - - -”

พลว่า “เป็นนอนให้มันกะทืบเลย ถุย - อ้ายโม้ ขี้ขลาดตาขาวจนเห็นชัดๆ ยังจะโม้อีก นับประสาอะไรเพียงแต่เจ้าเจือเดินมาหาเท่านั้น แกก็รีบฝากเนื้อฝากตัวเป็นลูกน้องของมัน”

กิมหงวนยิ้มแหยๆ

“เหลวไหลน่ะ”

“เฮ่ย - อย่าพูดเลยวะ ตะกี้หมาหรือคนที่พูดว่า นั่งซีครับ พี่เจือ, ผมขอฝากตัวเป็นน้องสักคนนะครับ”

กิมหงวนแกล้งแหกปากหัวเราะ

“โธ่ - นั่นฉันพูดแดกมันต่างหาก”

“เอ๊อ - ดีละ วันหลังฉันจะชวนแกมาที่นี่อีก จะได้ดูความสามารถของแก”

อาเสี่ยทำเป็นยิ้มอย่างกล้าหาญ

“อย่างเจ้าเจือน่ะรื้อ รูปร่างก็เล็กกว่าฉันเป็นกอง แย๊ปด้วยหมัดซ้าย ตามด้วยหมัดขวา ยิงด้วยศอกหน้า โน้มคอลงมาเอาเข่าตีมับเข้าให้ ขี้คร้านจะม่องเท่ง”

พลกับนิกรหัวเราะคิ๊ก นิกรตบหลังเสี่ยหงวนดังตุ้บ

“ไป - ไปไหนก็ไป ขืนยืนอยู่ที่นี่ คนที่เดินผ่านไปมาเขาได้ยินแกคุยโม้ เขาก็คงเข้าไปบอกให้อ้ายเจือออกมากะทืบแก”

เสี่ยหงวนขมวดคิ้วย่น

“ว่าไง๋ เจ้าเจือน่ะรึจะกะทืบฉัน ฮ่ะ - ฮ้า - พ่อไม่เตะให้พับสองท่อนก็อย่าเรียกว่าเสี่ยหงวน”

นิกรอมยิ้ม

“เก่ง - เก่งมาก เต้ยเลย แต่ฉันจะไม่ลืมเลยว่าเมื่อกี้นี้แกเป็นคนจูงมือคุณพ่อรีบเดินออกมาก่อน”

กิมหงวนทำตาปริบๆ

“ฉันเห็นแก่เกียรติยศของคุณอาหรอกน่ะ อย่าพูดว่ากันขี้ขลาดหน่อยเลยวะ มันปวดร้าวหัวใจราวกับแกเอาไม้ตีพริกฟาดกะบานฉัน นี่แน่ะเฮ้ย ฉันอาจจะเข้าไปในร้านนี้โดยตัวคนเดียว ร้องตะโกนด่าอ้ายเจือแล้วเดินออกมาอย่างลอยนวลก็ได้”



พลหัวเราะก้าก

“ไหน - ลองแสดงให้ดูหน่อยเถอะน่า มันจะไม่จริงเหมือนพูดน่ะซี”

เสี่ยหงวนยืดตัวตรงอกผายไหล่ผึ่ง

“แกอยากดู?”

นายพัชราภรณ์พะยักหน้า

“เอาซี เราสามคนจะคอยแกอยู่ที่นี่แหละ”

อาเสี่ยดึงเสื้อชั้นนอกให้เรียบร้อย เดินผลุนผลันเข้าไปในร้าน ‘ฮั่งคั้ว’ ในลักษณะองอาจผึ่งผาย.

เขาเอามือล้วงกะเป๋าผิวปากเบาๆ ก่อนจะลับสายตาพล, นิกร และเจ้าคุณปัจจนึกฯ กิมหงวนได้หันมาโบกมือให้.

เมื่อกิมหงวนย้อนกลับเข้ามาอีก บรรดาพวกคาวบอยทั้งหลายก็มองดูอย่างแปลกใจ ท่าทางของอาเสี่ยหงอลงทันที.

‘พี่เจือ’ กำลังพิจารณาดูบาดแผลอันสาหัสของเจ้าเลิศ พอลูกน้องคนหนึ่งกะซิบบอกเขา เจือก็เงยหน้าขึ้นมองดูอาเสี่ยด้วยสายตาถมึงทึง.

เสี่ยหงวนสะดุ้งเฮือก เย็นวาบไปทั่วตัว.

“แฮ่ะ - แฮ่ะ ผมลืมลาพี่เจือครับ” พูดจบก็ยกมือไหว้อย่างนอบน้อม “ลาละครับ ขอลาด้วยความนับถือ”

จอมนักเลงยกมือเกาศีร์ษะ แสดงความแปลกใจอย่างยิ่ง อาเสี่ยรีบเดินดุ่มออกไปจากร้าน เจือไม่เข้าใจเลยที่กิมหงวนย้อนกลับเข้ามาหาเขานี้จะมีความประสงค์อะไรแน่.

อาเสี่ยเดินออกมาจากร้านอย่างผึ่งผาย ตรงเข้ามาหาเพื่อเกลอและเจ้าคุณปัจจนึกฯ.

“แกเข้าไปพูดอะไรกับเจ้าเจือหรือเปล่า?” เจ้าคุณถาม.

กิมหงวนยกมือกอดอก วางท่าทางพากพูม

“พูดสิครับ ผมบอกว่า - อ้า ที่พวกเรายอมออกจากร้าน ไม่ใช่ว่าเราเกรงกลัวอิทธิพลของใคร หรือถ้าใครจะลองดีกับเราก็ได้”

เจ้าคุณเชื่อ ท่านพะยักหน้าหงึกๆ แต่พลกับนิกรไม่ยอมเชื่อเป็นอันขาด

“ให้แกตายโหงตายห่า?”

อาเสี่ยยิ้มแหยๆ

“ไม่ต้องสาบานหรอกน่า ถ้าไม่เชื่อแกเข้าไปกับกันอีกก็ได้ กันจะเขกกะบานอ้ายเจือให้แกดูเล่นสักหนึ่งโป๊ก แล้วก็ถ่มน้ำลายรดหน้ามันเล่นโก้ๆ”

พอกิมหงวนพูดจบ นิกรก็แลเห็น ‘พี่เจือ’ ปรากฏตัวเดินออกมาหน้าร้าน นายการุณวงศ์คว้าข้อมืออาเสี่ยแล้วจุ๊ย์ปาก

“เจ้าเจือออกมาพอดีเชียว เอาซี, กันอยากดูเหลี่ยมนักเลงของแกนัก”

อาเสี่ยสะดุ้งเหมือนถูกเข็มแทง หันควับมาทางหน้าร้าน พอแลเห็นเจือ เสี่ยหงวนก็หน้าซีด

“ปะ - ปะ - ไปโว้ย พวกเรา ใครไม่ - ปะ - ไป - อั๊วไปก่อนละ” แล้วกิมหงวนก็ออกเดินอ้าวโดยไม่ต้องเหลียวหลัง.

พลกับนิกรหัวเราะลั่น ขณะนั้นเจ้าพนักงานตำรวจกับลูกน้องของนายเจือคนหนึ่งพากันวิ่งเหยาะๆ มาที่ร้าน ‘ฮั่งคั้ว’ มองเห็นแต่ไกล.

“เร็ว - พวกเรา ไปเถอะ ตำรวจมาแล้ว” พลพูดกะซิบกะซาบ แล้วพาเจ้าคุณปัจจนึกฯ กับนิกรเดินติดตามกิมหงวนไป.

ทั้งสี่คนหารู้ไม่ว่า ‘พี่เจือ’ ได้สั่งให้ลูกน้องคนหนึ่งสะกดรอยตามไปจนกะทั่งถึงบ้าน




- ๒ -

อีกสามวันต่อมา.

ตอนเย็น ๑๗ นาฬิกาเศษ ‘สะโกด้า’ ตอนเดียวแบบสปอร์ตเลี้ยวเข้ามาในบ้านอย่างแช่มช้า ผู้ที่นั่งประจำที่คนขับคือ พล พัชราภรณ์ ของเรานั่นเอง อ้ายเสือพึ่งกลับมาจากทำงาน.

เขาบังคับรถให้หยุดนิ่งหน้าโรงเก็บ ถือกะเป๋าเอกสารก้าวลงจากรถด้วยท่าทางสดชื่น แล้วพลก็ได้ยินเสียงเครื่องสายออร์แกนกำลังบรรเลงเพลง ‘แขกมอญบางขุนพรหม’ ดังมาจากห้องโถง.

นายพัชราภรณ์นึกเดาได้ทันที ประไพกับนวลละออคงมาอยู่ที่นี่และชวนนันทาซ้อมเครื่องสายเป็นแน่ พลเดินตรงมาที่ตัวตึก เจ้าแห้ว - คนใช้แก่นแก้วของเขาเดินเลี้ยวมาทางถนนข้างตึกพอดี พอแลเห็นพล เจ้าแห้วก็ยิ้มอ่อนโยน.

“เฮ้ - ใครมาบ้างโว้ย เจ้าแห้ว?”

“รับประทานหลายคนด้วยกันครับ”

“ใครบ้างล่ะ?”

“รับประทาน ง่า - ผู้หญิงสองผู้ชายสามขอรับ”

พลยกมือเกาท้ายทอย

“ประเดี๋ยวก็รับประทานเท้าหรอก ฉันถามแกว่าใครบ้าง ไม่ได้ถามว่าผู้หญิงกี่คน ผู้ชายกี่คน”

“รับประทาน แฮ่ะ - แฮ่ะ คุณประไพ, คุณนวลละออ, คุณนิกร, คุณหงวน แล้วก็เจ้าคุณบ้านรองเมืองขอรับ”

พลยิ้มออกมาได้

“บ๊ะ - อยู่กันครบญาติทีเดียว” พูดจบก็ส่งกะเป๋าเอกสารให้เจ้าแห้ว แล้วขึ้นบันไดเดินเข้าไปในห้องโถง.

พวกเครื่องสายออร์แกนสมัครเล่น ต่างกำลังดีดสีตีเป่าเพลง ‘แขกมอญบางขุนพรหม’ นิกรดีดออร์แกน เสี่ยหงวนเป่าขลุ่ย นวลละออตีขิม นันทาสีไวโอลิน ประไพตีฉิ่งและเป็นคนร้อง เจ้าคุณปัจจนึกฯ นั่งขัดสมาธิบนเก้าอี้ หลับหูหลับตาขยับโทนรำมะนา เจ้าคุณและคุณหญิงประสิทธิ์ฯ นั่งฟังอยู่บนโซฟาร์ริมห้อง ทุกคนกำลังรื่นเริงบันเทิงใจ.

พอแลเห็นพลเดินเข้ามา นิกรก็ยิ้มรับ หยุดดีดออร์แกนทันที.

“เฮ้ย - มัวไปไถลเสียที่ไหนหา พวกเรามารอแกตั้งแต่บ่ายสี่โมง”

อาเสี่ยวางขลุ่ยลงบนเก้าอี้

“มาโว้ย - มาโว้ย เป่าขลุ่ยแทนทีเถอะ เพลงนี้กันไม่ค่อยคล่อง”

พลนั่งลงบนเก้าอี้ว่างตัวหนึ่ง แล้วพูดกับกิมหงวน

“กันออกจากห้างบ่ายสี่โมงกว่าไปหาแกที่บ้าน คนใช้เขาบอกว่าแกกับคุณนวลไปไหนไม่ทราบ นึกแล้วว่าอย่างไรเสียแกก็คงมาที่นี่ เฮ้ย - กันจะเล่าอะไรให้แกฟังโว้ย วันนี้กันได้รับจดหมายขู่หนึ่งฉะบับ”

“หา?” นิกรกับกิมหงวนอุทานขึ้นพร้อมๆ กัน.

นิกรถามเร็วบรื๋อ “ส่งไปที่ห้างหรือ?”

พลพะยักหน้า

“อือ -” พูดจบก็ล้วงกะเป๋าเสื้อคอแบะ หยิบซองจดหมายฉะบับหนึ่งส่งให้นิกร “อ่านดูซีวะ กันคิดว่าคงเป็นจดหมายของอ้ายเจือแน่ๆ”

กิมหงวนกับนิกรต่างยื้อแย่งจดหมายกัน นวลละออหัวเสียก็ขว้างไม้ตีขิมทิ้ง เจ้าคุณปัจจนึกฯ หยุดตีโทนทำตาเขียวกับสามเกลอ นันทาวางซอฝรั่งลงบนตัก ประไพคงตีฉิ่งเดี่ยวไปคนเดียว.

“โว้ย!” เจ้าคุณปัจจนึกฯ ร้องลั่น “นี่จะซ้อมเครื่องสายหรือจะคุยกันโว้ย” พูดจบก็หันมาทางธิดาของท่าน “แม่มหาจำเริญ จะตีฉิ่งเอาตะหวักตะบวยอะไรกันอีก เขาหยุดกันหมดแล้ว”

“อ้าว!” ประไพพูดหน้าตื่น วางฉิ่งลงข้างๆ แล้วหัวเราะ.

เจ้าคุณปัจจนึกฯ พูดต่อไป

“นี่ - เจ้าหงวนกับเจ้ากร ถ้าแกไม่เล่นก็ให้ออกไปพ้นวง”

นายการุณวงศ์หัวเราะหึๆ

“ไม่เล่นละครับ ผมสามคนมีเรื่องจะต้องปรึกษาหารือกัน” แล้วนิกรก็หันมาทางพลกับกิมหงวน “ไปหลังตึกเถอะ พวกเรา”

“ไป - ไปให้พ้น!” เจ้าคุณปัจจนึกฯ เอ็ดตะโรลั่น หันควับมาทางเจ้าคุณและคุณหญิงประสิทธิ์ฯ “เห็นไหมครับ, อ้ายทะโมนของคุณหญิงโผล่เข้ามาเท่านั้น เครื่องสายต้องเลิกล้มลงกลางคัน”

คุณหญิงประสิทธิ์ฯ ยิ้มแป้น ท่านมองดูสามเกลอด้วยสายตาขุ่นๆ

“จะไปคุยกันที่ไหนก็ไปซียะ รำคาญจริงเชียว”

ลิงสามตัวหัวเราะร่วน พากันเดินออกไปทางหลังตึก เจ้าคุณปัจจนึกฯ จัดการซ้อมเครื่องสายต่อไป ขอร้องให้เจ้าคุณประสิทธิ์ฯ เป่าขลุ่ย และให้ประไพดีดออร์แกน ส่วนคุณหญิงประสิทธิ์ฯ ถูกคะยั้นคะยอให้ตีฉิ่ง.




ที่เฉลียงหลังตึก.

พล, นิกร, กิมหงวน ยืนอยู่ข้างราวลูกกรง พูดกันถึงเรื่องบัตรสนเท่ห์ที่พลได้รับตอนบ่ายวันนี้.

“อ่านดูซี กร, กันมั่นใจเหลือเกินว่า เจ้าของจดหมายฉะบับนี้จะต้องเป็นเจ้าเจือแน่ๆ แต่กันแปลกใจมาก ทำไมมันถึงรู้ว่ากันเป็นผู้จัดการห้างพัชราภรณ์?”

อาเสี่ยถามเบาๆ

“ใครเป็นคนเอามาให้แกล่ะ?”

“เด็กแต่งตัวขะมุกขะมอมคนหนึ่ง เมื่อตอนกลางวันกันไปกินน้ำชาที่ฮุ่นซุ่ยฮง ขากลับพอลงจากรถที่หน้าห้าง อ้ายเด็กกุ๊ยคนนั้นก็ส่งจดหมายฉะบับนี้ให้กัน แล้วก็รีบหลบหน้าไป ก่อนที่กันจะซักถามอะไรมัน”

นิกรดึงกระดาดสีขาวออกมาอ่านข้อความในนั้น เสี่ยหงวนชะโงกหน้าเข้ามาจนศีร์ษะเขาสัมผัสส์กับศีร์ษะนิกร นายการุณวงศ์ผลักหน้ากิมหงวนเต็มแรง

“ห่างๆ หน่อยเถอะวะ อย่าให้มันชิดนักเลยน่ะ”

กิมหงวนหัวเราะแห้งๆ

“ไหน - ขอกันอ่านด้วยคนซิ”

แล้วทั้งสองก็อ่านข้อความในนั้น ซึ่งไม่มีตำบลที่อยู่และไม่ได้ลงวันที่ คงมีแต่ข้อความสั้นๆ ๒ - ๓ บรรทัดเท่านั้น.

คุณพลที่นับถือ

ผมขอเรียนให้คุณทราบ ด้วยความหวังดี ขอให้คุณกับเพื่อนๆ โปรดอย่าพยายามไปที่ภัตตาคาร ‘ฮั่งคั้ว’ อีกเป็นอันขาด ถ้าไม่เชื่อ คุณจะต้องได้รับอันตรายถึงแก่ชีวิต

ด้วยความนับถือ - จาก

ผู้หวังดี.

อ่านจบนิกรก็ขมวดคิ้วตรอง แล้วเขาก็ถามนายพัชราภรณ์

“ไงพล แกรู้สึกยังไงบ้าง?”

พลหัวเราะ

“กันน่ะรึ กันก๊อต้องไปที่นั่นอีกน่ะซี”

“อ๊ะ!” อาเสี่ยร้องลั่น อย่าไปเลยน่าเมียเรายังสาวและสวยพริ้งอยู่นา”

“อ้ายขี้ขลาด” พลพูดดุๆ “อย่ากลัวเลยน่า ฉันตายก็ตัวของฉัน ฉันไม่ชวนแกไปหรอก นายเสี่ย” แล้วเขาก็พูดกับคู่หูของเขา “กันชอบแหย่เสือ กันไม่เคยกลัวคำขู่ของมนุษย์คนใดเลย กินข้าวแล้วไปเที่ยวฮั่งคั้วกันเถอะวะกร”

นายการุณวงศ์พะยักหน้าตกลงทันที

“ไปซี กันพอจะเดาๆ เรื่องบัตรสนเท่ห์ฉะบับนี้ได้บ้างแล้ว”

“แกเข้าใจว่ายังไง?”

“หา - กันน่ะเรอะ กันเข้าใจว่าความเยือกเย็นของเราขณะที่ผะเชิญหน้ากับอ้ายเจือนั่นแหละ ทำให้อ้ายเจือจดหมายมาขู่แก”

พลหัวเราะ

“แกช่วยบอกกันหน่อยซิ ทำไมเจ้าเจือจึงรู้ว่ากันเป็นผู้จัดการห้างพัชราภรณ์ล่ะ จดหมายฉะบับนี้จ่าหน้าซองถึงผู้จัดการห้างคือตัวกันเอง”

นิกรว่า “กันมั่นใจเหลือเกิน วันนั้นตอนที่เรากลับบ้าน อ้ายเจือคงจะใช้ให้คนสะกดรอยตามเรา แล้ววันนั้นออกจากสำเพ็งเราก็ตรงมาที่นี่ เมื่อมันรู้ว่าเราอยู่ที่นี่แล้ว มันก็คงจะสืบถามจากพวกที่เช่าห้องแถวอยู่หน้าบ้าน ว่าแกทำงานที่ไหน และแกคือใคร?”

นายพัชราภรณ์พะยักหน้าช้าๆ

“เอาละ เมื่อมันขู่เราก็ต้องแสดงตัวว่า เราก็นักเลงเต็มตัวเหมือนกัน ผิดนักก็ลองฟัดกับมันดู”

“ดีเหมือนกัน นานแล้วไม่ได้ออกกำลัง เส้นสายจะได้ยืดเสียบ้าง” นิกรพูดพลางหัวเราะพลาง.

พลยกมือตบบ่าเพื่อนเกลอ

“ตกลงแกอยู่กินข้าวเย็นที่นี่ก็แล้วกันนะ ทุ่มกว่าๆ เราค่อยไป ส่วนอ้ายเปรตนี่เมื่อมันขี้ขลาด เราก็ไม่จำเป็นจะต้องชวนมันไปด้วย”

นิกรว่า “ถึงชวนมันก็ไม่ไป”

สองเกลอมองดูกิมหงวน แล้วยิ้มเยาะอาเสี่ย กิมหงวนทำหน้าปูเลี่ยนๆ



“พล - อยู่ดีๆ แกจะแกว่งปากหาเท้าทำไมกันวะ?” อาเสี่ยพูดยิ้มๆ “ไม่มีความจำเป็นอะไรเลยที่แกจะต้องไปร้าน ‘ฮั่งคั้ว’ อ้ายพวกอสรพิษกุ๊ยเหล่านั้นน่ะ มันไม่สมกับเราหรอก”

พลว่า “แต่เราไม่ได้ฟัดกับมันนี่หว่า เราไปเพื่อให้มันรู้ว่า คำขู่ของมันเราไม่ได้นึกเกรงกลัวเลย เกิดมาเป็นลูกผู้ชายทั้งที ยอมให้เขาขู่ง่ายๆ ได้หรือวะ”

กิมหงวนถอนหายใจเบาๆ

“ถูกแล้ว เราไม่กลัวมัน แต่ถ้ามีเรื่องมีราวเกิดขึ้นก็จะต้องเดือดร้อน อย่าไปเลยน่า”

นายพัชราภรณ์หัวเราะเบาๆ

“กันต้องไป เป็นตายอย่างไรกันก็ต้องไป”

อาเสี่ยยิ้มจืดชืด หันมาทางนิกร

“แกล่ะ กร?”

“กันก็ไป เมื่อมันจะฆ่ากันกับเจ้าพล ก็ให้มันรู้ไปว่า เจ้าเจือมีอิทธิพลใหญ่ยิ่งเหนือกฎหมาย”

อาเสี่ยพูดเสียงละห้อย

“ยังงั้นกันก็ต้องไปด้วย”

พลหัวเราะชอบใจ

“อย่าไปเลยน่า อยู่บ้านเอาผ้าซิ่นเมียนุ่งดีกว่า”

กิมหงวนชักฉิว

“อย่าเพิ่งดูถูกกันเลยวะ กันก็ลูกผู้ชายเหมือนกัน กันยอมตาย! ยอมตายแน่ๆ ถ้าหากอ้ายพวกนั้นมันเล่นงานแกหรือเจ้าพล”

นิกรเสริมขึ้น

“ไม่แน่เหมือนกินข้าวหรอกว้า อย่าไปเล้ยเสี่ยหงวน เขาไม่ว่าแกใจจืดใจดำหรอก เพราะรู้แก่ใจดีแล้วว่าแกขี้ขลาด”

อาเสี่ยขบกรามแน่น จับอกเสื้อนิกรเขย่า

“แกหาว่ากันขี้ขลาด” เขาคำราม “แกต้องถอนคำพูดเดี๋ยวนี้”

“เฮอะ - ฉันพูดอะไรแล้วไม่เคยคืนคำ”

กิมหงวนนัยน์ตาถลน

“แต่แกต้องถอนคำพูด”

นิกรหัวเราะเบาๆ

“ไม่ถอน”

เสี่ยหงวนชะโงกหน้าเข้ามาจนชิดหน้านายการุณวงศ์

“แกไม่ถอนแน่?”

“เออ”

“ตามใจมึง” แล้วกิมหงวนก็ปล่อยมือออก เดินย้อนกลับเข้าไปในห้องโถง.

พล, นิกร, หัวเราะลั่น ต่างมองตามกิมหงวนแล้วสั่นศีร์ษะ

พลว่า “อ้ายเพื่อนคนนี้เข้าใจมันยากเหลือเกิน บางเวลามันก็กล้าอย่างไม่กลัวบิ่น แต่บางขณะมันก็ขลาดแสนจะขลาด”

นายการุณวงศ์หัวเราะเบาๆ

“อ้ายเสี่ยน่ะ มันไม่ใช่คนขี้ขลาดหรอกนา พล, ถ้ายอๆ สักนิดหน่อยหมอเป็นยอมตาม จำได้ไหมล่ะ, เมื่อคราวไปศรีราชา เจ้าเสี่ยฟาดกับเจ้าตุ๊อะไรคนหนึ่ง เพราะลูกหนุนของเรา แล้วเมื่อเร็วๆ ยังน๊อคเอ้าท์อ้ายแยนวอถองสลบคาเวที” (เรื่องนักมวยจำเป็น)

พลพะยักหน้า

“เป็นอันว่า - คืนนี้เราเอามันไปด้วยก็แล้วกัน”

“อือ - บุราณว่าคนเดียวหัวหาย สองคนเพื่อนตาย สามคนกลับมาได้”

“อ้อ, แล้วก็สี่คนล่ะ?”

“สี่คนถูกกะทืบตาย” นิกรพูดหน้าตาเฉย.

“แล้วก็ห้าคนล่ะ?”

“หือ - ห้าคนก็ห้าร้อยละลาย”

“พ - พอทีพ่อนักปราชญ์ แกมันออกจะรู้มากเกินไปเสียแล้ว เข้าไปซ้อมเครื่องสายกันเถอะ หมู่นี้หลายวันแล้ว ไม่ได้จับซอเลย”

นิกรยิ้มเล็กน้อย เดินเคียงคู่กับนายพัชราภรณ์เข้าไปในห้องโถง อีกราว ๕ นาฑี เครื่องสายออร์แกนก็เริ่มบรรเลงเพลงตับ ‘ลาวเจริญศรี’ ร้องส่งโดยเจ้าคุณปัจจนึกพินาศ.




ค่ำวันนั้น

พาท่านผู้อ่านมาที่ ภัตตาคาร ‘ฮั่งคั้ว’ อีกครั้งหนึ่ง มาดูสามเกลอของเราในบทบาทลูกผู้ชายที่ไม่ยอมให้ใครลบเหลี่ยม.

‘ฮั่งคั้ว’ ยามราตรี เนืองแน่นไปด้วยเหล่าโสณทุจจริต ซึ่งประชุมกันที่นี่ เสียงคุยกันเอะอะเอ็ดตะโรด้วยคำพูดที่หยาบคายที่สุด มีการยกเท้าขึ้นบนโต๊ะ ขากเศลษม์ดังๆ แหกปากตะโกนออกมาโดยไม่มีเหตุผล สัพยอกหยอกล้อกันด้วยเท้า เป็นสถานที่กุ๊ยที่สุดในโลก ทั้งกุ๊ยเจ๊กกุ๊ยไทย กุ๊ยแขกกุ๊ยฝรั่ง กุ๊ยขนาดหนักทั้งนั้น ทุกๆ คนผ่านละหุโทษหรือบางขวางมาแล้ว พวกกุ๊ยเหล่านี้มาประชุมกันทุกๆ คืน ปรึกษาหารือกันที่จะเจาะบ้านเจ้าคุณโน่น เจ้าคุณนั่น ดักยิงเจ้าสัวอะไรคนหนึ่ง ดักแทงคนโน้นคนนี้ เตรียมต้มหมูคุณหญิงคุณนายที่มีอัฐ รวมความแล้ว เรื่องที่คุยกันเป็นพฤติการณ์ที่จะต้องติดตะรางทั้งนั้น.

เพื่อให้ ‘แดนนักเลง’ สมเป็นเรื่องนักเลงจริงๆ ข้าพเจ้าผู้เขียนจึงขอร้องให้พวกกุ๊ยทั้งหลาย ดำรงค์ไว้ซึ่งสมรรถภาพแห่งความเป็นกุ๊ย คือแต่งเนื้อแต่งตัวให้สมสภาพ นุ่งกางเกงหรั่ง สวมเสื้อเชิ้ต สวมหมวกแก๊บ บางคนสวมเสื้อคอแบะเก่าๆ คาบกล้องยาเส้น นั่งเล่นไพ่ป๊อกกัน นั่งกินเหล้ากัน หรือไม่ก็ลุกขึ้นเต้นแท๊ป กุ๊ยเหล่านี้พอมีอัฐกินเหล้า หรือมีเครดิตพอที่จะเซ็นไว้ชำระต้นเดือนได้ ส่วนกุ๊ยที่กุ๊ยไม่จริง คือจำพวกนุ่งโสร่งสวมเชิ้ตหนังมีผ้าขาวม้าแตะไหล่ ริมฝีปากเขียว ซี่โครงเป็นกะไดภูเขาทอง ชอบกะตุกสร้อยคอผู้หญิงเป็นงานอดิเรก แล้วก็วิ่งหนีโปลิศไปสักสองเสาไฟฟ้าก็ยืนหอบยอมให้จับดีๆ กุ๊ยพวกนี้ พวกกุ๊ยที่ ‘ฮั่งคั้ว’ เหยียดหยามมาก ไม่ยอมให้ย่างกรายเข้ามาในร้าน เพราะเห็นว่าไม่มีลักษณะนักเลงอะไรเลย มีอัฐอยู่เท่าไรก็ง่วนอยู่กับกล้องตะเกียง พออัฐหมดวิ่งราวอีก ปฏิบัติได้แต่เพียงสูบฝิ่น - วิ่งราว จะใช้ให้ไปฆ่าใครสักคนหนึ่ง ก็บิดตะกูดท่าโน้นท่านี้ ยังไม่ได้สูบฝิ่นบ้างละ เพิ่งสูบฝิ่นบ้างละ ประเดี๋ยวเถอะพรุ่งนี้เถอะ หรือไม่ก็ปฏิเสธด้วยความจริงใจว่า ไม่กล้าทำ กลัวติดตะราง ล้วนแต่ใช้การในทางบู๊ไม่ได้

ขณะนี้เป็นเวลา ๑๙ นาฬิกา.

สามเกลอของเราพากันเดินเข้ามาใน ‘ฮั่งคั้ว’ อย่างองอาจ แต่คำองอาจใช้ได้ฉะเพาะพลกับนิกร ส่วนอาเสี่ยเพียงแต่พยายามให้องอาจเท่านั้น ทั้งสามซ่อนร่างอยู่ในเครื่องแต่งกายแบบสากล สวมหมวกหลุบหน้าเล็กน้อย.

พล, นิกร, กิมหงวน เป็นเป้าสายตาของพวกกุ๊ยอีก ต่างหยุดยืนกลางห้อง ท่ามกลางเสียงซุบซิบของอสรพิษกุ๊ย.

แล้วก็เสียงใครคนหนึ่งตะโกนขึ้นอย่างหยาบคาย

“อ้ายโย่งน่ะ, ถอดแว่นตาออกเสียทีโว้ย กวนตีนจัง”

กิมหงวนหันควับไปทางที่มาของเสียง พวกกุ๊ยหัวเราะกันครื้นเครง

“ใคร - ใครพูด?” เสี่ยหงวนปราดเข้าไปถาม.

“ผมพูดเองเฮีย”

กิมหงวนยืนนิ่งตรึกตรอง แล้วด้วยความรวดเร็วราวกับฟ้าแลบ กิมหงวนได้ถุยน้ำลายลงบนพื้น แล้วเดินกลับมาทางสองเกลอ

“ช่างมันนิ ไม่เจ็บเหมือนไม้ขว้าง” พูดเสียงอ่อยๆ.

พวกกุ๊ยฮาลั่น ต่างร้องกะเซ้ากิมหงวนอีก

“อ้ายเปรตนี่ถ้าจะเกิดปีน้ำท่วมโว้ย สูงยังกะเปรต ไง - อ้ายกล้วย หันหน้ามาดูซิ ไชโย! หน้าตาพิกลโว้ย หน็อย - ยังแสยะยิ้มอีก เดี๋ยวพ่อยิงทิ้งเสียเลย”

พล, นิกร นั่งลงที่โต๊ะว่างตัวหนึ่ง กิมหงวนยืนเด่นอยู่คนเดียว อาเสี่ยยกมือทั้งสองขึ้นท้าวสะเอว จ้องมองพวกกุ๊ย เจ๊ก, ไทย, แขก, ฝรั่ง ซึ่งกำลังเยาะแลเห็นเขาเป็นจำอวด

“แรงไปละโว้ย พรรคเพียก” กิมหงวนพูดยิ้มๆ “เอะอะก็จะยิงกันง่ายๆ”

“เอิ๊ว! อ้ายคุ่ย!” อ้ายหย็องกรอดตะโกนว่าแล้วหัวเราะ

ถูกบริภาษอย่างนี้ เลือดเดือดก็บังเกิดขึ้นบ้างแล้ว

“โธ่ - อ้ายไม้เสียบผี แกน่ะวิเศษยังไงเชียววะ กันมากินเหล้านาโว้ย ไม่ใช่มาหาเรื่องกับพวกแก นักเลงน่ะ, เขาไม่ปากเปราะเราะรานใครก่อนหรอกวะ ขอเสียทีเถอะน่ะ พี่ชาย”

“ใครเป็นพี่มึง เรียกพ่อซีวะ”

อาเสี่ยหน้าแดงกล่ำ หันมามองดูพล หัวหน้าคณะวานรอยู่ไม่สุข นายพัชราภรณ์พะยักหน้า เป็นสัญญาณให้กิมหงวนไว้ลายลูกผู้ชาย พอได้รับลูกหนุนจากลูกพี่ เสี่ยหงวนก็คึกคักขึ้นทันที.

กิมหงวนเดินเข้ามาหาอ้ายกะหร่อง แล้วยกมือชี้หน้า

“แกย่ำเหยียบฉันเกินไปเสียแล้ว”

เจ้าย่องตอดลุกขึ้นยิ้มแสยะ

“ฉันไม่เตะแกน่ะ ดีเท่าไหร่?”

คราวนี้โทสะบังเกิดขึ้นแก่กิมหงวนจนสุดขีด เขาลั่นหมัดขวาสุดแรง ถูกคางอ้ายหร่องดังเหมือนทุบมะพร้าว ท่ามกลางความตะลึงพรึงเพริดของพวกกุ๊ย อ้ายหร่องเซแซ่ดๆ ไปปะทะเก้าอี้ตัวหนึ่ง ทั้งเก้าอี้ทั้งคนก็ล้มครืนลงกลางห้อง.

“มา - ลุกขึ้นมา กูนี่แหละเฮ้ย นักเลงจริง”

พล, นิกร หัวเราะลั่น อ้ายหร่องค่อยๆ พะยุงกายลุกขึ้น ยกมือลูบคลำคาง

“มึงเอากูจริงๆ หรือนี่?”

อาเสี่ยยักคิ้วแผล็บๆ

“จริงซีวะ”

อ้ายหร่องยิ้มแหยๆ

“จริงข้าก็ไม่สู้มึง หาตัวเท่าๆ มาซีวะ มึงโตกว่าข้าตั้งเป็นกอง”

พวกกุ๊ยทั้งหลายก็เป็นเดือดเป็นแค้นอ้ายหร่องมาก ที่ยอมให้กิมหงวนลบคมอย่างง่ายดาย ต่างพากันตะโกนด่าและยุให้อ้ายหร่องลุกขึ้นมาสู้.

“สู้มัน อ้ายหร่อง, ไม่สู้เป็นลูกหมา ถุย - โดนคนจริงเข้าแล้วละซี”

อ้ายหร่องสั่นศีร์ษะ นั่งเหยียดเท้าอย่างสบายไม่ยอมสู้ อาเสี่ยเดินเข้ามารวบผมอ้ายหร่องไว้ แล้วยกมือเขกศีร์ษะเต็มแรงหนึ่งป๊อก

“อาไร้ - ใจเสาะจริงแกนี่ เพียงแค่เบาะๆ เท่านั้นก็ยอมยกธงขาวเอาดื้อๆ”

อ้ายหร่องยิ้มเห็นฟันหรอ ทันใดนั้น, เจ้ากุ๊ยแขกคนหนึ่งได้ร้องตะโกนขึ้น

“ซูมันน่ะ อ้ายร่อง”

อาเสี่ยหันมาทางแขกยามที่ไม่มียามจะเฝ้า แล้วกิมหงวนก็หัวเราะ

“โธ่ - อ้ายกุงกาดิน เดี๋ยวพ่อเตะพุงแตกหรอก ชกกับข้าไหมล่ะ?”

พี่บังที่ถูกขนานนามว่า ‘กุงกาดิน’ เดินรี่เข้ามาหากิมหงวน

“มึงจะสู้จั๋นเรอะ?”

กิมหงวนขยับตั้งท่ามวยเตรียมพร้อม พลตะโกนหนุนเสียงลั่น

“เอา - อ้ายเสี่ย ฟาดให้อยู่หมัด ไชโย - มวยเจ๊กกับมวยแขกโว้ย เอา - -”

พี่บังกางมือทั้งสองข้าง ทำท่าจะตะครุบคอกิมหงวน อาเสี่ยเลี๊ยะมับเข้าให้ แล้วเจ๊กกับแขกก็ถาโถมโรมรันประจัญบานกัน พวกกุ๊ยส่งเสียงเฮฮาลั่น ลุกขึ้นล้อมวงดูคู่ต่อสู้.

กิมหงวนพยายามถอยฉะไม่ยอมให้พี่บังเข้าชิดตัว เขาเลี๊ยะซ้ายป่ายขวา เปลี่ยนจากกลยุทธมวยจีนเป็นมวยไทย หลอกต่อยหน้าแล้วเตะพุงกะทินายกุงกาดินดังพลัก พี่บังร้องเสียงหลง กะโจนพรวดเดียวกอดคออาเสี่ยแน่น แล้วทั้งสองก็ล้มลงกลางห้อง

เสี่ยหงวนเริ่มเสียเปรียบทันที พี่บังล๊อกคอแน่น ใช้เท้าทั้งสองหนีบเอวอาเสี่ยไว้ กิมหงวนนัยน์ตาเหลือก ดิ้นจนสุดแรงเกิดเพื่อจะให้หลุดจากวงแขนอันล่ำสัน ยิ่งดิ้นก็ยิ่งแน่น พล, นิกรเห็นท่าไม่เป็นการก็ผลุดลุกขึ้น.

“อ้ายเสี่ย จี้มันซีวะ” พลตะโกนบอก.

กิมหงวนนึกลูกไม้เก่าได้ ก็ใช้มือขวาควานหาเอวนายกุงกาดิน

“นั่น - ตรงนั้น” นิกรช่วยบอก “จี้มันเลย

เสี่ยหงวนจี้ทันที พี่บังยิ้มน้อยๆ แลเห็นฟันขาว แล้วหัวเราะเบาๆ ขยับเอวไปมา แล้วก็หัวเราะดังขึ้นๆ จนกะทั่งคิ๊กและงอหาย มือเท้าอ่อนเพลียหมด กิมหงวนรีบผลุดลุกนั่งคล่อมท้องพี่บัง ใช้มือทั้งสองจี้อย่างไม่กรุณา คู่ต่อสู้หลับหูหลับตาหัวเราะ แทบจะขาดใจตายเพราะความจั๊กกะจี้

“บาบู! กลั้นหัวเราะไว้โว้ย” เจ้าโย่งโก๊ะคนหนึ่งร้องบอก “จี้เอวไม่เป็นไร อย่าให้มันจี้ตีนก็แล้วกัน”

กิมหงวนได้ยินแว่วๆ ก็ซ่อนยิ้มไว้ในหน้า เขาเปลี่ยนที่หมายจากเอว สะปริงตัวกะโดดออกมาจับข้อเท้านายบาบูไว้ ใช้มือจี้เพื่อต้องการผลชะนะอันเด็ดขาด บาบูหาจั๊กกะจี้ไม่ มันยกเท้าถีบอาเสี่ยดังอั้ก กิมหงวนกะเด็นหวือไปไกล.

ต่างคนต่างลุกขึ้นทันทีทันควัน ย่างสามขุมเข้าหากันอีก พล, นิกร หัวเราะจนน้ำตาไหลเหมือนกับได้ดูมวยการ์ตูน บาบูกับอาเสี่ยรำมวยป้อ คุมเชิงกันไปมา ไม่มีใครกล้าปะทะก่อน



“เข้าม๋า ชกคาก่อนซีน่ะ เข้าม๋า”

อาเสี่ยเอียงคออมยิ้ม “อย่ามาหลอกปล้ำข้าหน่อยเลยวะ ไม่ได้กินหรอก แกโดดเข้ามาซี”

ต่างร่ายรำตามแบบมวยของตนต่อไป พี่บังหมุนตัวไปรอบๆ รำและเดินเป็นวงกลมในท่าที่ตนคิดว่าเก๋ที่สุดในราว ๕ นาฑี ต่างไม่ได้เข้าชกกันเลย กิมหงวนรู้สึกรำคาญขึ้นมาก็ชวนพลกับนิกรมานั่งที่โต๊ะ นายบาบูยังคงหลับหูหลับตารำมวยแขกป้อ จนกะทั่งเจ้ากุ๊ยคนหนึ่งนึกหมั่นไส้เต็มทน ยกเท้าถีบหลังเจ้าบาบูเต็มแรง

โครม!

บาบูเซถลาล้มลงคุกเข่า

“อะไร ใคถีบฉานน่ะ?”

“ข้าเองบาบู” เจ้ากุ๊ยรูปร่างค่อนข้างเตี้ยพูดยิ้มๆ “มึงจะรำไปหาอะไรกันวะ อ้ายหมอนั่นมันเดินไปนั่งที่โต๊ะดูมึงรำอยู่ตั้งปีแล้ว”

กุงกาดินสะดุ้งยิ้มแหยๆ มองดูกิมหงวน ซึ่งนั่งอมยิ้มอยู่บนเก้าอี้

“ม๋า - ซูกะชานอีกน่า”

กิมหงวนสั่นศีร์ษะพลางหัวเราะ

“ไม่เอา - ฉันขี้เกียจรำ - เมื่อย รำไปรำมาไม่เห็นได้ชกกันสักที”

ทันใดนั้น เสียงจ้อกแจ้กจอแจของพวกคาวบอยก็เงียบกริบ ‘พี่เจือ’ เจ้าพ่อแห่งท้องสำเพ็ง พาชายหนุ่มหน้าตาคมคายแต่งตัวปอนๆ คนหนึ่งเดินเข้ามาในร้าน ‘ฮั่งคั้ว’ บรรดาพวกกุ๊ยพากันกลับไปนั่งที่โต๊ะของตนตามเดิมด้วยความเกรงกลัวในอิทธิพลของเจือ.

‘พี่เจือ’ หยุดชะงักเมื่อแลเห็น พล, นิกร, กิมหงวน พลกำลังสั่งเจ๊กลูกจ้างให้นำเหล้ากับกับแกล้มมาให้เขา เจือพะยักหน้าเรียกเจ้ากุ๊ยคนหนึ่งเข้ามาหา แล้วกล่าวถามเบาๆ

“เฮ้ย - อ้ายเล็ก อ้ายสามคนนี่มันมาตั้งแต่เมื่อไหร่วะ?”

นายรูปร่างสูงใหญ่แต่ชื่อเล็กตอบอย่างนอบน้อม

“สักครู่นี้เองแหละครับ พอมาถึงก็เกิดเรื่องกับพวกเราทีเดียว”

จอมนักเลงขมวดคิ้วย่น

“เกิดเรื่องกับใคร?”

“อ้ายหร่องครับ อ้ายหร่องมันพูดแขวะอ้ายคนสวมแว่น เลยเกิดชกกันขึ้น”

“แล้วเป็นไง?”

“อ้ายหร่องยอมล่องจุ๊นอย่างง่ายน่ะซีครับ น่าขายหน้าเหลือเกิน”

พอได้ฟังคำบอกเล่าจากลูกน้อง ใบหน้าของเจือก็ถมึงทึงทันที เขาหันมามองดูอ้ายหร่องซึ่งกำลังนั่งก้มหน้าอยู่ข้างบาร์ แล้วเจือก็แสดงความอาฆาตมาดร้ายด้วยสายตาของเขา

“อ้ายหร่องมันไม่สู้คน” เขาพูดเบาๆ “เพราะฉะนั้นมันก็ไม่ควรจะอยู่เป็นคน อ้ายเล็ก - บอกอ้ายหร่องให้มันไปจากนี่โดยเร็วที่สุด และอย่ามาให้ข้าเห็นหน้าอีกเป็นอันขาด”

“ครับ” สมุนของจอมนักเลงรับคำ เดินไปทางโต๊ะเจ้าหร่อง.

‘พี่เจือ’ พาชายหนุ่มที่มากับเขา มานั่งโต๊ะว่างห่างจากสามเกลอเล็กน้อย พอพลสบตากับเจือ พี่เบิ้มก็ปั้นสีหน้ายิ้มแย้มแจ่มใส

“สวัสดี คุณพล”

นายพัชราภรณ์นึกแปลกใจที่เจือรู้จักนามจริงของเขา พลยิ้มตอบและพูดเรียบๆ

“สวัสดี คุณเจือ”

เจือว่า “ผมนึกว่าคุณจะไม่โผล่มานี่เสียอีก”

พลรู้ดีว่าน้ำเสียงของเจือมีการเยาะเย้ยแฝงอยู่

“ผมคิดว่าจะไม่มาเหมือนกันแหละคุณ เพราะสถานที่นี้มันออกจะเต็มไปด้วยอันตรายสักหน่อย แต่ผะเอิญผมได้รับจดหมายขู่หนึ่งฉะบับ ห้ามไม่ให้ผมมาที่นี่ ผมก็ต้องมาเพื่ออยากจะรู้ความจริงว่า จะได้รับอันตรายอะไรบ้าง”

เจือยิ้มเล็กน้อย เขาดูดบุหรี่ที่อยู่ในปากค่อนข้างแรง

“คุณได้รับจดหมายขู่” เขาทวนคำช้าๆ “ใครครับเป็นคนขู่คุณ?”

พลยักไหล่ “ยังไงก็ไม่ทราบ เพราะเจ้าของจดหมายขี้ขลาดจนเกินไปไม่กล้าเซ็นนามของเขา แต่ - ลูกผู้ชายอย่างผมน่ะ ชอบน้ำเย็นครับ ไม่ชอบน้ำร้อน”

เจือหัวเราะ ตะโกนสั่งวิสกี้โซดา แล้วพูดกับพลต่อไป

“เรื่องบัตรสนเท่ห์ ไม่น่าที่คุณจะเอาใจใส่เลย ความจริงที่นี่เป็นร้านขายอาหาร ทุกคนย่อมมีสิทธิ์มาเที่ยวได้ ง่า - ถ้าไม่รังเกียจ ผมขอเชิญคุณทั้งสามมาร่วมโต๊ะดื่มเหล้ากับผมเถอะ”

“ขอบใจ - คุณเจือ” นิกรกล่าวขึ้น “เชิญคุณตามสบายเถอะครับ เราสั่งเหล้ากับอาหารของเราไว้แล้ว”

พี่เจือมองดูหน้า พล, นิกร, กิมหงวน เรียงลำดับ อาเสี่ยพอสบตากับเขาก็สะดุ้งเฮือก รีบยิ้มแหยๆ ทันที

“แฮ่ะ - แฮ่ะ ผมขอแนะนำตัวเองให้คุณรู้จัก ผมชื่อสงวนครับ แต่ใครๆ เขาเรียกผมว่าเสี่ยหงวนทั้งนั้น แล้วก็นี่ นิกร, เพื่อนเกลอของผม เราสามคนไม่ได้เป็นนักเลงโตหรอกครับ มาเที่ยวหาเหล้ากินสนุกๆ เท่านั้นเอง”

เจือยิ้มเล็กน้อย

“ยินดีมากที่ได้รู้จักกับคุณทั้งสาม ง่า - คุณรู้จักชื่อผมแล้วไม่ใช่หรือครับ?”

อาเสี่ยกลืนน้ำลายเอื๊อก

“รู้จักแล้วครับ ง่า - มีธุระปะปังหรือมีเรื่องเดือดร้อนใจอะไรละก้อบอกนะครับ ผมอยู่ห้างศิวิไลซ์พานิช พาหุรัด”

นิกรยกเท้าเตะสันหน้าแข้งกิมหงวนเต็มแรง เจ็บใจที่อาเสี่ยพูดเป็นเชิงยอมเป็นเบี้ยล่างของเจือ.

เจ๊กลูกจ้างยกวิสกี้กับโซดามาตั้งบนโต๊ะ พลจัดแจงผะสมวิสกี้โซดาใส่แก้วทั้งสาม ต่อจากนั้น, สามสหายก็สนทนากันเบาๆ ส่วนเจือก็สนทนากับชายหนุ่มหน้าตาคมคายที่มากับเขา.

เวลาผ่านไปอีก ๑๕ นาฑี วิสกี้เกือบหมดขวดแล้ว พล, นิกร, กิมหงวน ต่างรู้สึกตึงๆ หน้าไปตามกัน กับแกล้มถูกเรียกมาเพิ่มเติมอีก.

ตลอดเวลา นายพัชราภรณ์พยายามสังเกตุดูเจือกับชายหนุ่มที่มากับเขา พลพอจะเดาได้ว่า เจือกำลังขู่เข็ญจะให้เจ้าหนุ่มหน้ามลทำงานสำคัญอะไรสักอย่างหนึ่ง พลทำเป็นฟังนิกรกับกิมหงวนคุยกัน แต่ตะแคงหูฟังเจือเสมอ.

เจือกำลังขู่เข็ญลูกน้องของเขา

“บอกมา อ้ายเสริม, ทำไมเอ็งทำไม่ได้ งานเท่านี้เอ็งทำไม่ได้ แล้วเอ็งจะไปทำอะไรกิน?”

ชายหนุ่มเจ้าของร่างสวยเก๋ มองดูเจือด้วยสายตาแสดงการวิงวอน

“ผม - ผม - ไม่กล้าครับ พี่เจือ, โปรด - โปรดใช้ให้ผมทำงานอย่างอื่นเถอะครับ”

เจือเค้นหัวเราะ

“เอ็งต้องทำ ถ้าเอ็งไม่ทำ เถ้าแก่เขาก็จะดูถูกข้า ทำให้ข้าหมดเหลี่ยมนักเลง”

ใบหน้าของเสริมซีดสลด

“โธ่ - ผม - ผมรู้สึกว่า มันออกจะอุกอาจเกินไปนะครับ”

จอมนักเลงพยายามหักห้ามโทสะไว้

“แต่ถ้าเอ็งทำ ข้าเชื่อว่าต้องทำสำเร็จแน่ๆ ขอให้เอ็งคิดดู เอ็งมีความรอบคอบเฉลียวฉลาดและมีไหวพริบดีกว่าคนอื่นๆ ข้าจึงได้มอบงานสำคัญอันนี้ให้เอ็งทำ” หยุดนิ่งสักครู่เจือก็พูดต่อไป “คิดดู อ้ายเสริม สองปีแล้วที่เอ็งเข้ามาอยู่ในวงของนักเลง แต่เอ็งก็ไม่เคยแสดงความสามารถอะไรให้พวกนักเลงได้เห็นฝีไม้ลายมือของเอ็งเลย เดี๋ยวนี้เมื่อมีโอกาสอันดีงามเช่นนี้ เอ็งก็ควรแสดงได้แล้ว”

เสริมสั่นศีร์ษะช้าๆ

“พี่เจือครับ ผม - ผมเป็นห่วงน้องสาวของผมมาก ถ้าผมรับทำงานนี้และเกิดพลาดพลั้งตำรวจจับได้ อย่างน้อยผมจะต้องติดคุกตั้งยี่สิบปี”

“แต่ถ้าเอ็งรู้จักหลบหนีเอาตัวรอด เงินหนึ่งพันบาทก็จะเป็นสิทธิ์แก่เอ็งและข้าคนละครึ่ง ห้าร้อยบาทมันคงให้ความสุขแก่เอ็งและน้องสาวของเอ็งไปตั้งเกือบปีทีเดียว หรือถ้าเอ็งรู้จักใช้เงินให้เป็นประโยชน์ เอ็งก็คงตั้งตัวได้”

ชายหนุ่มก้มหน้ามองดูพื้น

“ผมทำไม่ได้ครับพี่เจือ”

เจือจ้องมองดูหน้าเสริม แล้วเอื้อมมือจับข้อมือซ้ายเสริมบิด พลางขู่คำราม

“มึงจะทำไหม อ้ายเสริม?”

เสริมร้องครางออกมาเบาๆ

“โอย - พี่เจือ พี่เจือครับ”

จอมนักเลงปล่อยมือออก เขาผลุดลุกขึ้นยืนเท้าสะเอวสายตาถมึงทึงน่ากลัว

“มึงต้องทำ อ้ายเสริม ถ้ามึงไม่ทำ มึงต้องตาย”

พลหันมาทางนิกร แล้วกะซิบเบาๆ

“อ้ายเจือกำลังขู่เข็ญให้หมอนั่นทำงานสำคัญอะไรสักอย่างหนึ่ง”

อาเสี่ยเสริมขึ้นเบาๆ

“น่ากลัวจะใช้ให้ไปขะโมยไก่อ๊อสตาหล็อปบ้านใครก็ได้”

พลจุ๊ย์ปาก

“นั่งนิ่งๆ เถอะย่ะ อย่าออกความเห็นเลย” พูดจบก็หันมาทางนิกร “กันรู้สึกว่าเจ้าหนุ่มคนนี้ท่าทางเป็นผู้ดีมีสกุลคนหนึ่ง”

นายการุณวงศ์พะยักหน้า

“กันกำลังจะบอกแกทีเดียว แปลกมาก, ทำไมถึงพาตัวเข้ามาตกอยู่ใต้อำนาจของอ้ายเจือได้ น่าจะเป็นผู้ดีตกยาก”

พล, นิกรต่างมองดูเจือกับเสริมต่อไป เจ้าพ่อท้องสำเพ็งกะชากเด็กหนุ่มให้ลุกขึ้นแล้วพูดขู่บังคับ

“อ้ายเสริม! พูดมาเดี๋ยวนี้ มึงจะทำหรือไม่ทำ?”

“ผม - ผมทำไม่ได้ กรุณาผมเถอะครับ” เสริมวิงวอน.

เจือยกมือขวาตบหน้าชายหนุ่มเต็มแรง เจ้าของร่างบอบบางเซถลา เท่านั้นยังไม่หนำใจ พี่เบิ้มตามเข้ามาประชิดตัว ปั้นหมัดซ้ายกะแทกหน้าเสริมเต็มรัก เสริมเหมือนกับนกปีกหัก ล้มลงก้นกะแทกกับพื้นทันที.

“มึง - มึงอย่าเป็นคนเลย อ้ายเสริม” เขาพูดอย่างเกรี้ยวกราด ขยับจะเข้าซ้ำ.

พลไม่อาจจะนิ่งดูดายอยู่ได้ นายพัชราภรณ์ลุกขึ้น เดินเข้าไปขัดขวางทันที

“อย่า - คุณเจือ ขอเสียทีเถอะคุณ” พลพูดอย่างสุภาพ.

‘พี่เจือ’ มองดูพลด้วยสายตาเข้มแข็ง ยกมือจับอกเสื้อพลกุมไว้แน่น

“ก็แล้วมันกงการอะไรของแกล่ะ ฮึ่ม - ประเดี๋ยวพ่อด - - -”

นายพัชราภรณ์ยิ้มอย่างใจเย็น

“ถูกแล้ว, มันไม่ใช่เรื่องราวอะไรของกันหรอก แต่กันเห็นว่า แกน่ะโมโหโทโสจนหมดความเป็นนักเลง กระทำแก่คนไม่สู้”

อ้ายเสือคลายมือที่จับหน้าอกเสื้อพลออก

“หมายความว่าแกต้องการเป็นตัวแทนอ้ายเสริมยังงั้นรึ? ได้ซีพล”

พลหัวเราะเบาๆ

“อย่าเอะอะไปเลยน่า เจือ, ลื้อก็หนึ่งอั๊วก็หนึ่งเหมือนกัน คมต่อคมมาพบกันเข้า มันก็ต้องบิ่นกันข้างหนึ่งละ เป็นมิตรกันดีกว่าน่า ลื้อน่ะไม่กลัวอั๊วหรอก อั๊วรู้ดี แต่อั๊วก็ไม่กลัวลื้อเหมือนกัน” แล้วพลก็ตบบ่าจอมนักเลง “เจือ - อั๊วขอร้องลื้อ อย่าทำเขาเลยน่า รูปร่างเขายังกะผู้หญิง”

เจือกำหมัดขบกรามแน่น

“ยังไม่มีใครเลยที่บังอาจขัดขวางความตั้งใจของข้า เจ้าพล - เท่าที่แกกับเพื่อนสองคนพากันมาเที่ยวที่นี่ แกมีจุดประสงค์ที่จะลูบคมฉันใช่ไหมล่ะ?”

พลหัวเราะอย่างเปิดเผย

“เปล่า - กันต้องการมาดูคมของแกต่างหาก กันอยากรู้เหมือนกันว่า แกจะคมสักแค่ไหน?”

เจือเค้นหัวเราะ

“อ๋อ - ได้ซีพล อ้ายเจือจะไม่หนีใครแม้แต่ก้าว” พูดจบเขาก็ถอดเสื้อชั้นนอกออกโยนไปให้ลูกน้องของเขา “มา - ชกกับข้าตัวต่อตัว”

พลยิ้มแป้น

“ได้ - เจือ ดีเหมือนกัน พวกที่อยู่ในนี้จะได้ชมกันเป็นขวัญตา อ้ายเรื่องชกต่อยตีรันฟันแทงกันน่ะ อั๊วไม่ชอบหรอก แต่อั๊วก็ไม่เคยหนีผู้ที่ท้าอั๊วเลย”

นายพัชราภรณ์ถอดเสื้อคอแบะและหมวกโยนให้กิมหงวน พอพลตั้งตัวตรง เจือก็ปราดเข้าพันตูกันเข้าด้วยหมัดซ้ายขวา พลยกมือทั้งสองปิดป้องอย่างคล่องแคล่ว แกล้งทำเป็นถอยฉะ เพื่อจะดูชั้นเชิงมวยของ ‘พี่เจือ’

แล้วพลก็รู้ว่า เชิงมวยของเจือเป็นรองเขามาก อ้ายเสือพัชราภรณ์เปิดฉากการชกด้วยหมัดแย๊ปซ้าย ตามด้วยหมัดฮุ๊กขวาอย่างรวดเร็ว จอมนักเลงเซแซ่ดๆ ชนโต๊ะตัวหนึ่งล้มครืน.



“วู้ปี้!” กิมหงวนตะโกนลั่น เขากับนิกรและพวกอสรพิษกุ๊ยทั้งหมด ต่างเข้ามายืนล้อมวงดูการต่อสู้ระหว่างเสือต่อเสือ พวกกุ๊ยหนุนลูกพี่ของมันเอ็ดตะโร อาเสี่ยกับนายการุณวงศ์หนุนพลสองคนเท่านั้น.

“พี่เจือ! เอามันให้อยู่ พั่บเข้าไป - น่าน - ไชโย้ - เตะ - เตะเล้ย”

กิมหงวนหันควับมองดูผู้พูด แล้วเขาก็ยกเท้าเตะลูกแปถูกก้นเจ้ากุ๊ยผมหงิกดังป้าบ แทนที่ผู้ถูกเตะจะต่อสู้ กลับเดินเลี่ยงไปยืนทางอื่นแต่โดยดี.

เจือชกหมัดตรงถูกปากครึ่งจมูกครึ่งของพลเต็มแรงได้ผลทำให้ปากแตก แต่พลคงยิ้มอย่างใจเย็น เขาโถมทะลวงชกด้วยหมัดซ้ายและเก็งหมัดขวาไว้คว่ำเจ้าพ่อแห่งสำเพ็ง เมื่อเจือหลวมเข้ามา พลก็ลั่นหมัดอั๊ปเปอร์คัตถูกปลายคางอ้ายเสื้อร้ายผงะหงาย.

เสี่ยหงวนกะโดดตัวลอย นิกรหัวเราะลั่น ตบไม้ตบมือชอบใจ.

“ยังงั้น - พล บุกเข้าไปซีวะ เชิงมวยขี้เรื้อนยังงี้ขยี้เสียเลย เอา - พล”

พวกเจ๊กกุ๊ย, ไทยกุ๊ย, ฝรั่งกุ๊ย และแขกกุ๊ยต่างรู้สึกพิศวงงวยในความสามารถของนายพัชราภรณ์อย่างยิ่ง เขาชกอย่างคล่องแคล่ว ส่ายศีร์ษะหลบหมัดน่าชมมาก.

เจือเริ่มเสียขวัญ หนักอกหนักใจทันที ถ้าเขาแพ้อิทธิพลของเขาก็ต้องศูนย์สิ้น และนั่นย่อมหมายความถึงการอดตาย พี่เบิ้มมานะกัดฟันต่อสู้กับพลอย่างทรหด.

พลแกล้งเหวี่ยงหมัดสะวิงขวา หมายส่วนศีร์ษะของเจือเต็มแรงเกิด จอมนักเลงก้มศีร์ษะหลบ เมื่อหมัดพลาดที่หมาย ร่างของพลก็หมุนกลับเพราะเสียหลัก เจือเผ่นพรวดตามเข้ามา ทันใดนั้นศอกกลับอันร้ายแรงของนายพัชราภรณ์ก็กะทบคางนักเลงโตดังกร๊อบ.

เจือล้มครืนลงกลางห้อง หูอื้อนัยน์ตาลาย เสี่ยหงวนดีใจจนลืมตัว ชกพุงนิกรเข้าเต็มรัก แล้วกะโดดตัวลอย

“ไชโย้! ไม่ใช่ฝีมือหรือวะ” อาเสี่ยร้องลั่น.

พลพะยักหน้ากับพี่เบิ้ม

“ลุกขึ้นมา เจือ วันนี้แหละวะรัสมีของแกจะต้องอับแสงละ”

เจือลุกขึ้นอย่างรวดเร็ว ยกเก้าอี้ตัวหนึ่งขึ้นทุ่มพลทันที นายพัชราภรณ์หลบอย่างหวุดหวิด เก้าอี้ลอยข้ามศีร์ษะเขาตกลงบนบาร์ ถูกขวดเหล้าขวดเบียร์แตกกระจาย

พลสะอึกเข้าประชิดตัวจอมนักเลงและชกเบาะๆ ด้วยหมัดซ้าย แล้วต่อยหมัดขวากะทุ้งถูกท้องเจือดังอึ้ก.

อ้ายเสือแทบจะอยู่หมัด เขาละอายลูกน้องของเขามาก พลเป็นคนแรกที่มีฝีมือเหนือเขา เจือมานะกัดฟันเข้าโรมรันกับนายพัชราภรณ์ต่อไป.

อ้ายเสือพลต่อสู้ด้วยฝีมือและสมอง หมัดอันหนักแน่นและรวดเร็ว ยังผลให้คิ้วซ้ายของพี่เจือแตกเป็นแผล โลหิตสีแดงเข้มไหลย้อยเข้าตา.

แล้วเจ้าพ่อแห่งท้องสำเพ็งก็บ้าเลือด โถมเข้าคลุกนายพัชราภรณ์เพื่อต้องการชัยชะนะอันเด็ดขาด โทสะจริตทำให้เจือหลวมตัว พลยิงด้วยศอกหน้าถูกแผลเก่า ชกสะกัดการรุกถูกชายโครงคู่ต่อสู้ แล้วปล่อยหมัดตวัดขวาถูกคางพี่เจือดังสนั่น.

จอมนักเลงล้มลงเป็นครั้งที่ ๒ กิมหงวนดีใจกะโดดตีปีกพั่บๆ ปราดเข้ามาแยกพลออก สมมุติตัวเองเป็นกรรมการ ยกมือขึ้นนับอย่างเร็วปรื๋อ

“หนึ่ง - สอง - เจ็ด - แปด - สิบ” แล้วเขาก็หัวเราะก้าก “ไชโย - เสือลายพาดกลอนกลายเป็นเสือกะบากไปแล้วโว้ย ฮิ - ฮิ เอ้าโอละเฮ เอ๊ยโอละหึก ลุกขึ้นแต่ดึกทำขนมดึกๆ โอละเฮ เอ๊ยโอละหึก ลุกขึ้นแต่ดึกทำขนมดึกๆ”

พี่เบิ้มลุกขึ้นอย่างรวดเร็ว ขณะที่กิมหงวนกำลังร้องเพลง เจือก็ปราดเข้าใส่ ทิ้งหมัดขวามโครมเข้าให้ ถูกขาตะไกรอาเสี่ยดังกร๊วบ.

กิมหงวนปลิวไปตามหมัด หงายหลังตึง พลกะโดดเข้าใส่พี่เจืออย่างห้าวหาญ สองเสือพันตูกันต่อไป ผลัดกันรุกผลัดกันรับ เสียงตึงตังโครมคราม โต๊ะเก้าอี้ล้มระเนระนาด.

อาเสี่ยยกมือคลำคางป้อย นิกรหัวเราะจนท้องแข็ง เดินเจ้ามาประคองกิมหงวนให้ลุกขึ้น อาเสี่ยจ้องมองดูเจือด้วยความโกรธ เขาล้วงกะเป๋ากางเกงหยิบปืนพกออกมาโดยเร็ว.

นิกรคว้าข้อมือไว้

“อย่า - อ้ายเสี่ย!” นายการุณวงศ์ร้องเสียงหลง.

กิมหงวนดิ้นรนเต็มแรง

“ปล่อย - อ้ายกร เจ็บใจมันนัก”

“แล้วกัน เป็นบ้ารึเจ้าหงวน ติดตะรางตลอดชีวิตเชียวนะเว้ย”

คำว่าตะราง ทำให้กิมหงวนหายโมโหทันที

“ติดตะรางด้วยเหรอ?” ถามเบาๆ.

“อุวะ ฆ่าคนทั้งคนทำไมจะไม่ติด”

กิมหงวนพะยักหน้า

“อ้อ - จริงแฮ่ะ” แล้วเขาก็เก็บปืนเข้ากะเป๋าตามเดิม.

ทันใดนั้นพี่เจือถูกพลชกเซถลาเข้ามาทางอาเสี่ย กิมหงวนยิ้มแป้นยกเท้าถีบหลังพี่เบิ้มดังอั้ก อ้ายเสือล้มคว่ำทันที อาเสี่ยตบมือหัวเราะลั่น.

“นี่ - ตะกี้มึงชกข้า”

เจ้าเล็ก ลูกสมุนคนหนึ่งของเจือเดินอาดๆ เข้ามาหากิมหงวน คว้าคอเสื้ออาเสี่ยกำแน่น ขบเขี้ยวเคี้ยวฟันพูดในระหว่างที่พลกับเจือต่อสู้กันอย่างทรหรด

“มึงไม่ใช่ลูกผู้ชาย เขาสู้กันตัวต่อตัว มึงเห็นไหม?”

กิมหงวนขมวดคิ้วย่น

“ยังไงกันโว้ย อ้ายทิด, เสื้อแสงพ่อยับหมด ปล่อยซี เอ - ประเดี๋ยวพ่อเตะขาดสองท่อนเลย”

พอพูดขาดคำ เล็กก็พุ่งหมัดขวาหมายจะคว่ำกิมหงวนให้อยู่หมัด อาเสี่ยหลบแพล็บ ทั้งๆ ที่ตัวเองก็อธิบายไม่ถูกว่า มันหลบไปได้อย่างไร แล้วเสี่ยหงวนก็ชกปังเข้าให้ ถูกคางเจ้าเล็กเซแซ่ดๆ ล้มลมด้วยความแรงของอำนาจหมัด.

กิมหงวนมองดูเจ้าเล็ก แล้วพะยักหน้าอย่างพากพูม

“ยังไงเพื่อน แกรู้จักหมัดทะลายโลกหรือยัง เป็นไง ดาวขึ้นกลางวันหรือเพื่อน?”

เจ้าเล็กใช้มือทั้งสองยันตัวลุกขึ้นยืน มันกะชากมีดซุยออกมาจากเข็มขัด ยกมือชี้หน้าเสี่ยหงวน

“มึง - มึงต้องตาย!”

“เหวอเอิ๊ว!” กิมหงวนร้องสุดเสียง “อย่าเล่นนาโว้ย ท้องพ่อทะลุไม่ยอมด้วย เฮ้ย - อ้าวๆ ว่าแล้วยังจะย่างสามขุมเข้ามาอีก” พูดจบกิมหงวนก็ล้วงปืนพกออกมาก “จุ๊กกรู๊ - นี่อะไรโว้ย พรรคพวก?”

เจ้าเล็กหยุดชะงัก มือที่เงื้อมีดลดลงทันที

“แกเก่งจริงโยนปืนทิ้งซีวะ”

อาเสี่ยเอียงคออมยิ้ม

“อย่ามาหลอกแทงกันหน่อยเลยว่า แกมันอ้ายพวกหมาหมู่ ถ้าฉันรู้ว่าพวกแกมากมายอย่างนี้ ฉันก็คงลากเอาปืนใหญ่หน้ากระทรวงกลาโหมมาด้วยแล้ว โยนมีดลงเดี๋ยวนี้ ม่ายพ่อยิงไส้แตก แล้วจะบอกว่าไม่บอกไม่ได้นา ทิ้งเสียซีลูก อย่าให้ป๋าโมโหโทโสเลย แน่ะ - ยังจะร่ำไรอยู่อีก ประเดี๋ยวพ่อยิงหูขาด”

เจ้าเล็กจำใจต้องโยนมีดทิ้ง เพราะกลัวอำนาจปืนพกกะบอกนี้ กิมหงวนเหน็บปืนไว้ที่พุง เดินเข้ามายืนเกาะบ่านิกร มองดูพลต่อสู้กับ ‘พี่เบิ้ม’ ทั้งสองหน้าตาฟกช้ำดำเขียว และหอบแฮ่กๆ ไปตามกัน แต่พี่เจือแทบจะจำหน้าไม่ได้ นัยน์ตาทั้งสองเหมือนกับเอาขนมครกมาครอบไว้ พวกกุ๊ยไม่มีแก่ใจที่จะหนุนลูกพี่ของตนแล้ว.

ต่างยืนจดมวยคุมเชิงกัน เพื่อพักผ่อนไปในตัว กิมหงวนร้องตะโกนดังๆ

“เฮ้ย - อย่าเล่นซัวเอี๋ยกันซีวะ ยืนจดอยู่ทำไม พล - ชกซีโว้ย หลอกต่อยหน้าเตะพุง เอานิ้วทิ่มลูกนัยน์ตามันเข้า”

นิกรถองเสี่ยหงวนดังอั้ก

“หยุดเห่าเสียทีเถอะน่า รำคาญจริง”

กิมหงวนยืดตัวตรง

“รำคาญ? ถ้างั้นแกกับข้ามาฉะปากกันดีกว่าวะ อ้อ - ขอโทษ เราพวกเดียวกันโว้ยลืมไป” แล้วกิมหงวนก็เอียงหน้าเข้ามากะซิบนายการุณวงศ์ “ยืนดูอยู่อย่างนี้ไม่สนุกหรอกกร เล่นมวยหมู่ดีกว่า เอาไหมล่ะ?”

นิกรทำตาปริบๆ

“แต่พวกมันมากกว่าเรานา?”

“เถอะน่า กันมีอุบายที่จะให้อ้ายพวกนี้ยอมแพ้เรา อย่างน้อยก็ครึ่งหนึ่งของจำนวน”

นายการุณวงศ์นิ่งตรึกตรองแล้วอมยิ้ม ถูมือไปมา

“เอาก็เอา?”

กิมหงวนยกนิ้วชี้แตะริมฝีปาก หันมามองดูการต่อสู้อย่างดุร้ายของสองเสือต่อไป แล้วทันใดนั้น หมัดสวิงขวาของพลก็ถูกก้านคอเจือหนักแน่นราวกับตะลุมพุก เจ้าพ่อแห่งท้องสำเพ็งยืนงงเหมือนไก่ตาแตก หายใจถี่เร็วแทบจะขาดใจตาย

พลถอยออกห่างแล้วอมยิ้ม กิมหงวนกะโจนพรวดขึ้นไปยืนบนโต๊ะ ร้องประกาศดังๆ

“พวกกุ๊ยผู้มีเกียรติทั้งหลาย บัดนี้ลูกพี่ของท่านกำลังจะม่องเท่งอยู่แล้ว ที่เพื่อนของเรายืนดูเฉยไม่เตะให้ฟันโยกหมดปากในโอกาสที่ควรจะทำได้ ก็เพราะความมีใจเป็นนักเลงหรือที่ฝรั่งเขาเรียกว่า สปอร์ทแม๋น ท่านสุภาพกุ๊ยคงจะทราบดีแล้วว่า พี่เจือหรืออ้ายเจือหมดอิทธิพลในคราวนี้ ฉะนั้นข้าพเจ้าขอเสนอว่า นายพลเพื่อนของข้าพเจ้าควรจะเป็นลูกพี่ในย่านนี้ต่อไป หรือใครเห็นยังไงบอกมาโว้ย?”

เงียบกริบ บรรดาอสรพิษกุ๊ยต่างยืนมองดูลูกพี่ของตน เจือถึงแม้เหน็ดเหนื่อยและบอบช้ำมาก หัวใจของเขาก็ยังแข็งแกร่ง เจ้าพ่อแห่งสำเพ็งวิ่งเข้ามาประชิดพลอีกเพื่อไว้ลายลูกผู้ชาย เขาโถมเข้าทะลวงชกซ้ายขวา พลหลบอย่างแคล่วคล่อง ใช้มือทั้งสองโอบหลังคอเจือ ดันตัวออกไปเล็กน้อย พร้อมกับยกเข่าขวาขึ้นกะแทกหน้าพี่เบิ้มดังฉาด

“น่าน - ยังง้าน” อาเสี่ยร้องเอ็ดตะโร.

เจือล้มฮวบลงกลางห้อง เลือดไหลเปรอะหน้า นายพัชราภรณ์ยิ้มเล็กน้อย

“มา - เจือ - ลุกขึ้นมาฉะกับอั๊วอีก เราะจะต้องแพ้กันข้างหนึ่ง ถ้าอั๊วแพ้ อั๊วจะไม่มาเหยียบ ‘ฮั่งคั้ว’ อีกเลย ลุกขึ้นซี”

เสริม ชายหนุ่มที่พลช่วยเหลือไว้ ยืนเอาใจช่วยนายพัชราภรณ์ตลอดเวลา เมื่อเขาเห็นเจือจะอยู่หมัดอยู่แล้ว เสริมก็ร้องประกาศ

“ใครจะเป็นพรรคพวกพี่พลให้มาทางนี้ ใครยังปักใจเป็นลูกน้องอ้ายเจือไม่ต้องมา”

จบคำพูดของเสริม เสียงจ้อกแจ้กจอแจของอสรพิษกุ๊ยก็ดังขึ้น กุ๊ยเจ๊ก, กุ๊ยไทย, กุ๊ยแขก, กุ๊ยฝรั่ง แบ่งแยกกันออกเป็น ๒ พวกทันที และครึ่งหนึ่งของจำนวนนี้ ได้เฮโลกันมายืนข้างหลังพล, นิกร.

กิมหงวนกะโดดลงจากโต๊ะ เหยียบเปลือกกล้วยหอมที่เจ้ากุ๊ยคนหนึ่งทิ้งเอาไว้ ก้นกะแทกพื้นเต็มรัก พวกคาวบอยฮาลั่น อาเสี่ยลุกขึ้นก็ฝืนทำเป็นยิ้มแย้ม ร้องพูดกับพวกกุ๊ยที่ยังสมัครใจเป็นพวกเจือ

“ท่านอสรพิษกุ๊ยทั้งหลาย เห็นหรือยังว่าอ้ายเจือจะหมอบอยู่แล้ว เพียงแต่พะยุงตัวลุกขึ้นก็แทบไม่ไหว มา - มาเป็นพวกเราเถอะ เราขอรับรองว่า เราจะหางานการให้พวกท่านทำ เลิกเป็นกุ๊ยกันที”

บุรุษรูปร่างสูงใหญ่ พรรคพวกของเจือร้องตะโกนขึ้นดังๆ

“ใครไปอยู่ทางโน้น คนนั้นเลวระยำหมา”

เสริมร้องขึ้นทันที

“ถ้าเช่นนั้น เพื่อให้รู้ว่าใครเก่งกว่าใคร ตีกันเถอะโว้ย” แล้วเขาก็หันมาทางสมุนของพี่เจือที่แปรพักตร์มาเข้าข้างพี่พล “พวกเรา - ตะลุมบอน!”

บรรดากุ๊ยทั้งสองพวก ต่างเริ่มเปิดฉากเข้าตะลุมบอนกันอย่างดุเดือf โต๊ะ, เก้าอี้, ขวดเหล้า, แก้วน้ำ และอื่นๆ ถูกใช้เป็นอาวุธ ต่างชกกัน, ต่อยเตะ, กัด, ฟัด, กะทืบ, เลี๊ยะกันเป็นจ้าละหวั่น ดูเป็นที่น่าสนุกสนานยิ่งนัก

กิมหงวน, พล, นิกร หันหลังเข้าพิงผนังตึก เจ้ากุ๊ยหลายคนเฮกันเข้ามา นิกรส่งหมัดขวายันขาตะไกรอ้ายคนแรกลงไปคว่ำอยู่กับพื้น กิมหงวนยกเท้าเตะอ้ายหัวหยิกเต็มแรง แต่ขายาวเกินไปเลยข้ามศีร์ษะอ้ายกุ๊ยตั้งศอกดังวื้ด

“จวนไปละมึง” อาเสี่ยพูดพลางหัวเราะพลาง “หลบให้ดีนะ คอขาดพ่อไม่รับรอง” พูดจบกิมหงวนก็เตะอีกครั้งหนึ่ง

“พั่บ!” เท้าขวาของอาเสี่ยถูกก้านคออ้ายหัวหยิกอย่างถนัดใจ สมุนพี่เจือละลิ่วไปตามเท้า เสี่ยหงวนกับนิกรกะโจนเข้าใส่ปรปักษ์น่าดูราวกับกวางไล่ขวิดเสือ คนไหนล้ำเข้ามาเป็นเคราะห์ร้าย เสริม - เด็กหนุ่มเจ้าของใบหน้าอันคมคายวิ่งเข้ามาช่วยนายพัชราภรณ์ ไม่ยอมให้เจ้าพวกกุ๊ยกลุ้มรุมได้ เสริมมีฝีมือในเชิงมวยพอตัว หมัดของเขาหนักแน่นแม่นยำมาก.

การต่อสู้ระหว่างพวกต่อพวกดำเนินไปได้ราว ๕ นาฑี เสียงนกหวีดของผู้พิทักษ์สันติราษฎร์ก็ดังขึ้น.

“พวกเรา - หนีโว้ย โปลิศมา” มีเสียงใครคนหนึ่งตะโกนขึ้นดังๆ.

พวกกุ๊ยไม่มีแก่ใจที่จะต่อสู้กันอีกแล้ว ต่างพากันวิ่งหนีออกทางหลังร้าน กิมหงวนล้วงกะเป๋าหยิบปืนพกออกมายิงไฟฟ้า

“ปัง - โพล๊ะ! ปัง - เพล้ง! ปัง - พลุ้ง! ปัง - แพล้ง!”

ไฟฟ้าทั้งสี่ดวงถูกยิงแตกละเอียด ภายในร้านยังคงโกลาหลอลหม่าน เจ้าหน้าที่ตำรวจ ๕ - ๖ คนวิ่งควงกะบองตรูกันเข้ามา ปะทะกับพวกกุ๊ยล้มลุกคลุกคลานไปตามกัน.

พล, นิกร วิ่งตามกิมหงวนออกไปทางหลังร้าน อาเสี่ยรอบคอบดีมาก เขาหิ้วเสื้อคอแบะและหมวกของพลติดมือเอามาด้วย.

ตัวใครตัวมัน ใครฉลาดก็หลบหนีไปได้ ใครงุ่มง่ามเซ่อเซอะก็ถูกโปลิศรวบเอาไปโรงพัก การตะลุมบอนกันเช่นนี้ไม่ใช่พึ่งมีเป็นครั้งแรก บางทีวันหนึ่งตั้ง ๕ ครั้ง พวกโปลิศจับจนขี้เกียจจะจับ บางทีพาพวกที่วิวาทกันไปถึงโรงพัก ก็ได้รับโทรศัพท์ว่าที่ ‘ฮั่งคั้ว’ เกิดตีกันอีก พวกตำรวจอิดหนาระอาใจไปตามกัน บางทีสารวัตรแขวงใช้ให้รีบมาจับ ก็มาเรื่อยเปื่อยอย่างเสียไม่ได้ แวะกินก๋วยเตี๋ยวบ้าง, อะไรบ้าง, พออิ่มแล้วจึงมาจับกุมพวกคาวบอยเหล่านี้ จับกันจนกะทั่งจำหน้าได้ โปลิศหลายต่อหลายคนได้ติดบั้งเพราะจับแต่นักเลงโตพวกนี้.



หลังร้าน ‘ฮั่งคั้ว’ เป็นตรอกซอกเล็กน้อยหลายทาง พวกนักเลงโตพากันวิ่งพล่าน เพื่อหลบหนีการจับกุม.

อาเสี่ยนำเพื่อนเกลอทั้งสองห้อปุเลงๆ ไปตามความมืดของตรองสกปรกตรอกหนึ่ง วิ่งวกไปเวียนมา ก็ทะลุออกท้องสำเพ็ง แล้วสามเกลอก็หยุดวิ่ง.

ต่างมองดูหน้ากันแล้วหัวเราะ เสี่ยหงวนหอบเหมือนลูกหมาหอบแดด

“โอย - เหนื่อยจังโว้ย เคราะห์ดีแท้ๆ ที่โปลิศไล่เราไม่ทัน”

พลยิ้มเล็กน้อย

“สนุกดีแฮะ ตอกกับอ้ายเจือช่ำมือจริง อ้าว - กร ทำไมปากเป็นครุธไปล่ะ?”

นายการุณวงศ์หัวเราะหึๆ

“ถูกหมัดหลงของใครเข้าไม่รู้”

กิมหงวนส่งเสื้อกับหมวกให้พล แล้วพูดเบาๆ

“ใส่เสื้อใส่หมวกเสียซีโว้ย โปลิศผ่านมาจะได้ไม่สงสัย ไป - รีบกลับบ้านกันเถอะ”

ขณะที่พลกำลังสวมเสื้อนอก สามเกลอก็แลเห็นร่างอันตะคุ่มๆ ของใครคนหนึ่งวิ่งตั้กๆ มาแต่ไกล คราวนี้อาเสี่ยใจหาย เข้าใจว่าเป็นตำรวจ แต่เมื่อเข้ามาใกล้ก็มองเห็นถนัดว่าเสริมนั่นเอง.

เสริมตรงเข้ามาเกาะแขนพล

“พี่พล, รีบไปเสียเร็วๆ เถอะครับ โปลิศกำลังค้นหาผู้ที่ก่อเหตุวิวาท จับไปได้หลายคนแล้วครับ ผมเองก็หวุดหวิดไป”

พลตบบ่าเสริมเบาๆ

“เสริม - แกจำได้ไหมว่า มีใครบ้างที่ยอมเป็นลูกน้องฉัน?”

“จำได้ซีครับ, สิบห้าคนด้วยกัน”

“ดีแล้ว, พรุ่งนี้ตอนบ่ายสี่โมงครึ่ง ฉันจะมาที่ฮั่งคั้ว บอกให้เขามาคอยพบฉันให้ได้นะ ฉันจะหางานสัมมาอาชีพให้เขาทำ ตลอดทั้งตัวแกด้วย”

ใบหน้าของเสริมซีดเผือด

“ขอบพระคุณครับ แต่ - แต่ชีวิตของผมกำลังอยู่ในระหว่างอันตรายครับ พี่พล” เขาพูดเสียงเครือ “อย่างไรเสีย อ้ายเจือคงจะตามไปฆ่าผมที่บ้านในคืนนี้เป็นแน่”

พลนิ่งตรึกตรอง

“มันจะกล้าอุกอาจถึงเพียงนั้นเชียวหรือ?”

เสริมยิ้มเศร้าๆ

“โธ่ - พี่พลครับ อ้ายเจือน่ะ, มันโหดร้ายใจอำมะหิตที่สุด มันเคยฆ่าคนมาหลายศพแล้ว กฎหมายทำอะไรมันไม่ได้เลย เพราะไม่มีใครกล้าเป็นพะยานให้เจ้าพนักงาน ผม - ผมคิดว่าป่านนี้มันอาจจะไปคอยดักฆ่าผมอยู่ที่บ้าน”

เสี่ยหงวนหัวเราะเบาๆ ล้วงกะเป๋าหยิบปืนพกออกมาส่งให้เสริม

“กลัวมันทำไมวะ อ้ายน้องชาย, เอาปืนพกกะบอกนี้ไปเถอะ ฆ่ามันเสียก่อนที่มันจะยิงแก ยิงมันให้ปรุตั้งแต่ศีร์ษะตลอดหัวแม่ตีน ดูซิว่ามันจะทนลูกปืนได้ไหม?”

พลมองซ้ายมองขวา เกรงว่าใครจะมาพบเข้า

“ดีแล้วเสริม เอาไว้ป้องกันตัว เหน็บพุงไว้เสียซี หวังว่าแกคงจะหายกลัวอ้ายเจือบ้างแล้ว”

เสริมยกมือไหว้แล้วไหว้อีก

“ค่อยอุ่นใจขึ้นบ้างครับ อ้ายเจือมันมีปืน เมื่อพี่หงวนกรุณาให้ปืนผม ผมก็พอที่จะต่อสู้กับมัน” พูดจบชายหนุ่มก็ถอนหายใจเฮือกใหญ่ พลางสั่นศีร์ษะ “ผมเจ็บใจตัวผมเองเหลือเกิน พี่หงวนครับ, ผมเกิดมาเป็นลูกผู้ชาย แต่ผมกลัวเขา”

อาเสี่ยถูกยกย่องเป็นพี่ ก็วางท่าทางให้สมเป็นลูกพี่จริงๆ

“ไม่ต้องกลัว อ้ายน้องชาย, คนเหมือนกันนี่หว่า ไม่ได้กินเหล็กกินไหลมาจากไหน แกต้องสู้, อย่ายอมให้มันกะทืบง่ายๆ”

นายพัชราภรณ์ยกมือตบบ่าเสริม แล้วพูดเบาๆ

“เสริม - ฉันอยากจะถามอะไรสักหน่อย ในเรื่องความเกี่ยวข้องระหว่างแกกับเจ้าเจือ”

เสริมทำหน้าตื่นๆ

“ได้ซีครับ, ไม่มีอะไรที่ผมจะต้องปิดบังพี่พลเลย แต่ - แต่เราไปพูดกันในที่มืดข้างกองขยะนั่นดีกว่าครับ”

พลพะยักหน้า ทั้งสี่คนพากันเดินย้อนเข้าไปในตรอกซึ่งมีกำแพงกั้นแสงสว่าง พลล้วงกะเป๋าหยิบบุหรี่จุดสูบมวนหนึ่ง แล้วพูดกับเสริมต่อไป

“ฉันแปลกใจมาก เสริม, แกน่ะรูปร่างท่าทางและกิริยามารยาทไม่บอกว่าเป็นนักเลงเกกมะเหรกเลย บอกฉันได้ไหม ทำไมแกถึงมามั่วสุมอยู่กับอ้ายพวกนี้?”

คำถามของนายพัชราภรณ์ ทำให้เสริมก้มหน้ามองดูพื้น และนิ่งอึ้งไปนาน

“มันเป็นโชควาสนาของผมครับ พี่พล” เขาพูดช้าๆ เสียงที่พูดสั่นเครือ “ถ้าหากว่าพี่พลเป็นคนอื่น ผมจะไม่เล่าความหลังของผมให้ฟังเลย คุณพี่ครับ ผมเคารพพี่พลเท่ากับพี่ชายร่วมสายโลหิตของผมทีเดียว”

กิมหงวนเอื้อมมือเขี่ยสะเอวเสริม

“แล้วก็อั๊วล่ะ?”

เสริมยิ้มเล็กน้อย

“ก็ - มะ - เหมือนกันแหละครับ ผมนับถือพี่พลอย่างไร คุณทั้งสองก็เช่นเดียวกัน”

เสี่ยหงวนหัวเราะ

“น่าน - ถ้างี้ใช้ได้” พูดจบก็ล้วงกะเป๋าหยิบธนบัตรออกมาปึกหนึ่ง ยัดเยียดใส่มือเสริม “เอ้า - เอาไปใช้เถอะ เลิกเป็นกุ๊ยกันเสียที เงินนี่พอที่แกจะทำทุนประกอบอาชีพแล้ว ซื้อกะทะกับเตาอั้งโล่มาแล้วก็บอกให้เมียแกทอดกล้วยแขกขาย หรือมิฉะนั้นก็ปิ้งกล้วยขายก็ได้ ถึงแม้ไม่มีกำไรมากมายนัก เพียงกำไรวันละเจ็ดบาทแปดบาทก็คงพอ ส่วนตัวแกขี่สามล้อช่วยหาอีกทางหนึ่ง ขยันหน่อยวันหนึ่งคงได้ค่าโดยสารไม่ต่ำกว่าสิบบาท หรือต้นเดือนอาจจะถึงยี่สิบบาทก็ได้”

นิกรคว้าคออาเสี่ยมับ

“อย่าพ่นเลยวะ อ้ายเสี่ย หมั่นไส้เหลือเกิน อ้ายบ้า - ขายกล้วยปิ้งบ้าบออะไรวะ วันหนึ่งกำไรตั้งเจ็ดแปดบาท สักห้าสิบสตางค์ก็วิเศษแล้ว”

กิมหงวนทำหน้าตาขึงขัง

“แกมันโง่แล้วอวดฉลาด ทำไมจะไม่ได้วะ ขายกล้วยให้หมดวันละสองสามพันหวี กำไรสิบบาทต้องได้แน่ๆ”

“เอาละ หยุดเถอะ เขากำลังพูดกันอยู่ทางนี้”

อาเสี่ยหัวเราะแล้วยุตติการพูดสอด ทั้งสามคนต่างตั้งอกตั้งใจฟังเสริมเล่าความหลังอันแร้นแค้นของตนกับน้องสาวให้ฟัง

เสริม อนุศักดิ์ บอกว่าเขาเป็นลูกข้าราชการผู้มีศักดิ์เป็นคุณพระคนหนึ่ง อดีตกาลของเสริมกับโสภา เคยรุ่งเรืองมีความสุขกายสบายใจมาแล้ว แต่หลังจากมารดาบังเกิดเกล้าถึงแก่กรรม เสริมกับโสภาก็เริ่มมีชาตาอับ คุณพ่อมีเมียใหม่ และปกติวิสัย แม่เลี้ยงกับลูกเลี้ยงย่อมไม่ลงรอยกัน เสริมและโสภาถูกใส่ร้ายเนืองๆ คุณพ่อของเขาหลงรักแม่เลี้ยงสาว จนกะทั่งไม่นึกว่าเขากับโสภาเป็นบุตรของท่าน ดังนั้นท่านจึงไล่เสริมกับโสภาออกจากบ้าน.

นั่นเป็นเวลาสองปีที่ผ่านมาแล้ว.

นายอนุศักดิ์ต้องทำงานทุกอย่างเพื่อเลี้ยงตัวเองและน้อง เริ่มต้นด้วยหัวหน้ากรรมกรขุดดิน, เปลี่ยนมาขับแท๊กซี่, และเข้าทำงานเป็นพนักงานขายของของห้าง ‘ไทยผดุง’ ซึ่งเป็นตำแหน่งสุดท้าย แต่แล้วห้าง ‘ไทยผดุง’ ก็ถูกฟ้องล้มละลายเลิกการค้า.

เมื่อไม่มีงานทำก็ไม่มีเงิน เสริมจำต้องกะเสือกกะสนหางาน - หาเงินเพื่อยังชีพ ในที่สุดก็ได้รู้จักกับเจือโดยบังเอิญ ความจำเป็นทำให้ต้องประพฤติตนในทางทุจจริต เขาเป็นหัวเรี่ยวหัวแรงของเจือในการต้มหมู เมื่อเจือพาหมูกะเป๋าหนักมาพบกับเขา นายอนุศักดิ์ก็ถูกสมมุติตัวเองเป็นท่านชาย หรือม่ายก็เป็นอาเสี่ยเพื่อหลอกลวงหมูให้หลงเชื่อ แล้วก็พูดหว่านล้อมให้หมูเล่นการพะนันจนหมดตัว.

จากการกระทำอันผิดกฎหมายนี้ เสริมพอมีรายได้จากส่วนแบ่งเดือนหนึ่งในราว ๓๐ บาท หรือปะเหมาะอาจจะได้ถึงร้อยบาทซึ่งนานๆ ครั้ง อย่างไรก็ตาม เสริมได้ปรับทุกข์ให้ฟังด้วยความจริงใจว่า เขาไม่ประสงค์ที่จะดำรงคงชีพในทางนี้เลย แต่ยังไม่มีช่องทางอื่นๆ เดี๋ยวนี้เสริมกับโสภาเช่าห้องแถวโกโรโกโสอยู่ในตรอกหลังวัดจักรวรรดิ์ปะปนกับพวกกรรมกรจีน.

ตอนสุดท้ายนายอนุศักดิ์กล่าวว่า

“ผมยอมทำลายเกียรติยศและตัวของผมเอง ก็เพื่อน้องสาวที่น่าสงสารของผม พี่พลครับ, โสภาน่ะไม่รู้หรอกครับว่า ผมประพฤติตนน่าบัดสีเพียงไร” แล้วเสริมก็ถอนหายใจหนักหน่วง “เรื่องของผมก็มีเท่านี้แหละครับ”

นายพัชราภรณ์รู้สึกสงสารเสริมมาก ความสุภาพเรียบร้อยของนายอนุศักดิ์ทำให้พลเอ็นดูชายหนุ่มผู้นี้.

เขาหันมาปรึกษากับเพื่อนเกลอของเขา

“กันจะต้องช่วยเหลือเสริมกับน้องสาวเขาให้เปลี่ยนทางเดินใหม่ เราจะปล่อยให้เพื่อนมนุษย์ที่มีหวังจะกลับเนื้อกลับตัวเป็นคนดีต้องจมอยู่ในแหล่งนรกอย่างไรได้ กันเชื่อทีเดียวว่าเสริมไม่อยากประพฤติชั่ว แต่เนื่องจากความจำเป็นบังคับ”

“จริง” อาเสี่ยเสริมขึ้น “ถ้าเสริมขืนกระทำตนเป็นจั้บโป้ยเฮี๊ยบอยู่อย่างนี้ ไม่ช้าคงติดตะราง และเมื่อออกจากตะรางก็ต้มเขาอีก ติดตะรางอีก เปลี่ยนสันดานเป็นผู้ร้าย ออกมาจากตะรางต้มอีก ติดคุกอีก จนตลอดชาติ ประเดี๋ยวติดคุก ประเดี๋ยวออกจากคุก น่าเวียนหัวตายห่า จะติดคุกทีครึ่งทีก็ต้องให้ตลอดชีวิตค่อยโก้หน่อย”

พลจุ๊ย์ปากแสดงความรำคาญใจ

“ฉันไม่อยากพูดกับแกเลยวะ กิมหงวน กวนหน้าแข้งเหลือเกิน ผ่าซี” พูดจับพลก็หันมาทางคู่หู “กันจะดีใจมาก ถ้าหากว่ากันได้ช่วยเหลือเสริมเพื่อนร่วมชาติของเราให้เป็นพลเมืองดี”

นิกรว่า “แกจะช่วยโดยวิธีใด?”

“อ๋อ - ไม่ยากหรอก แต่ต้องถามความสมัครใจเขาดูก่อน” แล้วพลก็เปลี่ยนสายตามาที่นายอนุศักดิ์ “นี่ - เสริม บอกกันให้มั่นใจสักหน่อยเถอะว่า แกหวังที่จะกลับตัวเป็นพลเมืองดี”

เสริมยิ้มเศร้าๆ

“พี่พล - พี่พลครับ ผมได้รับการอบรมศึกษาอย่างดีมาแล้ว อะไรควรเว้นและอะไรควรประพฤติผมย่อมทราบดี แต่ที่ต้องยอมตัวระยำถึงเช่นนี้ ก็เพื่อปะทังชีวิตไปวันหนึ่งๆ ถ้าพี่พลจะกรุณาช่วยเหลือผมให้หลุดพ้นจากแดนนักเลงได้เป็นพลเมืองดีได้แล้ว ผมกับโสภาจะได้จดจำพระเดชพระคุณของพี่พลจนกะทั่งวันตายเชียวครับ”

อาเสี่ยสอดขึ้น

“เออ - ยอมันเข้า อ้ายลิงนี่มันบ้ายอฉิบหายเลย พูดถูกใจ กางเกงที่มันนุ่งอยู่มันก็อาจจะแก้ให้ได้”

ป้าบ!

พลสัพยอกด้วยเท้าขวา สัมผัสส์ซี่โครงอาเสี่ยไม่สู้จะเบานัก กิมหงวนสูดปากลั่น ด่าพึมพัม พล, นิกรต่างหัวเราะชอบใจ แล้วนิกรก็พูดกับพลอย่างเป็นงานเป็นการ

“แกจะช่วยเหลือเสริมโดยวิธีใดล่ะ?”

พลตอบโดยไม่ต้องตรึกตรอง

“ให้ไปทำงานที่ห้างกันน่ะซี” พูดจบก็หันมาพูดกับเสริม “อ้ายน้องชาย ไปทำงานกับฉันเถอะ ฉันยินดีจะช่วยเหลือแกกับน้องสาวให้มีความสุข และตั้งตนอยู่ในสัมมาอาชีพสืบไป เสริม - ฉันจะดีใจมากถ้าหากว่าฉันช่วยแก เพื่อนร่วมชาติของฉันคนหนึ่งให้เป็นคนดีได้”

นายอนุศักดิ์ยิ้มเล็กน้อย ถ้าหากว่าที่นี้มีแสงสว่างพอ พลก็จะแลเห็นนัยน์ตาทั้งสองข้างของเสริมมีหยาดน้ำตาคลอหน่วย

“ผม - ผมไม่ทราบว่าจะพูดขอบคุณอย่างไรจึงจะสมกับที่คุณพี่กรุณาต่อผม คุณพี่ครับ, เลี้ยงผมกับน้องสาวไว้สักสองคนเถอะนะครับ”

พลพะยักหน้าช้าๆ เสี่ยหงวนเอื้อมมือเขี่ยสะเอวเสริมเบาๆ

“น้องสาวลื้ออายุกี่ขวบวะ?”

“สิบแปดปี”

กิมหงวนยิ้มแก้มตุ่ย

“สวยไหม?”

เสริมหัวเราะเบาๆ

“ก็พอไปวัดไปวาได้แหละครับ”

“อือ” กิมหงวนคราง “ขอโทษเถอะ มีผัวหรือยัง?”

“ยัง - ยังครับ” นายอนุศักดิ์พูดโดยเร็ว.

“วะ - ทำไมไม่ให้เขามีเสียเล่า อายุสิบแปดสมควรจะมีเหย้าเรือนได้แล้วนี่นา ขืนรอช้ากว่าถั่วจะสุกงาก็ไหม้ สมัยนี้หาผัวยากยังกะอะไรดี อั๊วเองจนป่านนี้แล้วยังไม่รู้ว่าจะได้ใครเป็นผัวเลย?”

นิกรยกมือเขกศีร์ษะกิมหงวนดังป๊อก

“แหม - แกนี่มันพูดเล่นจนไม่รู้จักเวล่ำเวลา แปลกแท้ๆ เขากำลังพูดกันเป็นงานเป็นการ”

อาเสี่ยยกมือคลำศีร์ษะป้อย แล้วหัวเราะหึๆ พลพูดกับเสริมต่อไป

“ดีแล้ว เสริม, พรุ่งนี้สามโมงเช้าไปพบกับฉันที่ห้างพัชราภรณ์บางรัก บอกเขาเถอะว่า แกต้องการพบผู้จัดการ คนที่ห้างเขาจะนำแกขึ้นไปพบกับฉันเอง ไปให้ได้เชียวนะ ฉันจะให้แกทำงานเป็นคนขายของหน้าร้าน”

เสริมถอนหายใจเบาๆ

“ถึงแม้คุณพี่กรุณาหางานให้ผมทำ อุปสรรคของผมก็ยังไม่สิ้นสุดหรอกครับ” เขาพูดด้วยความวิตก.

“ทำไมล่ะ? บอกฉันเถอะ สิ่งใดที่ฉันจะช่วยแกได้ ฉันก็จะช่วย”



“ผมเป็นผู้ที่กำความลับของอ้ายเจือไว้มากเชียวครับ คุณพี่, เมื่ออ้ายเจือมันรู้ว่าผมเอาใจออกห่างมัน และได้รับความเมตตากรุณาจากคุณพี่ มันก็คงพยายามฆ่าผมเสียเป็นแน่”

พลนิ่งนึกตรึกตรอง

“ถ้าเช่นนั้น แกพาน้องสาวแกไปอยู่ที่บ้านฉันก็แล้วกัน เอาเถอะ, ถ้าหากว่าอ้ายเจือขืนติดตามไปรังควานแกจนถึงบ้านฉันแล้ว ฉันจะยิงมันให้เหมือนยิงหมากลางถนนทีเดียว”

อาเสี่ยเสริมขึ้นเบาๆ

“แหม - น่ากลัว เอาอะไรยิงมันวะ?”

“ปืนซีวะ” พลพูดเสียงหนักๆ.

“อ้อ - เอา - ยิงก็ยิง ตามใจแกเถอะ ว่าแต่กลับบ้านกันหรือยังล่ะ ยืนแขวนอยู่ตั้งนานแล้ว เมื่อยขาออกจะตายไป”

“เดี๋ยวซีโว้ย อยากกลับก็ไปก่อนซี”

“แน่ะ - แกละก้อยังงี้แหละ มาด้วยกันก็ต้องไปด้วยกันซีน่า เรามันเลือดสุพรรณนี่หว่า”

นายพัชราภรณ์หัวเราะเบาๆ แล้วสั่นศีร์ษะอย่างอิดหนาระอาใจ

“โธ่ - อ้ายหมื่น”

เสี่ยหงวนสะดุ้ง

“มันก็ด้วยกันแหละว้า นิกรนิ?”

“ไม่รู้” นิกรพูดสะบัดแพร่ด.

“อุ๊ยหยู” อาเสี่ยคราง “ยังกะคนลงท้องแน่ะ เชิญ - เชิญ - เชิญ จะพูดอะไรก็เชิญ ทีนี้ฉันไม่พูดอีกละ”

พลจุ๊ย์ปากอย่างรำคาญ แล้วพูดกับเสริม

“ง่า - ฉันเกือบจะลืมไป เสริม, แกจะบอกความจริงให้ฉันรู้ได้ไหมว่า ที่อ้ายเจือขู่เข็ญแกนั้น มันจะให้แกทำอะไร?”

“มันจะใช้ให้ผมดักยิงเจ้าคุณคนหนึ่งครับ ท่านผู้นี้เป็นพ่อค้าสำคัญที่ติดต่อกับบริษัทญี่ปุ่น ส่งข้าวไปขายญี่ปุ่นตั้งหกพันตันเมื่อเร็วๆ นี้ เรื่องนี้เจ้าสัวเหียกวงหูเจ้าของภัตตาคาร ‘ฮั่งคั้ว’ ได้ใช้อ้ายเจือ โดยมีสินจ้างรางวัลพันบาท แล้วอ้ายเจือก็มาใช้ผมอีกต่อหนึ่ง คุณพี่ครับ อ้ายกวงหูคนนี้เป็นหัวหน้าสมาคมแอนตี้ญี่ปุ่นครับ”

นายพัชราภรณ์พะยักหน้าหงึกๆ

“เอ๊ะ! - ทำไมถึงแผ่อิทธิพลมาถึงคนไทยด้วยล่ะ?”

“ไม่ทราบครับ”

พลขบกรามแน่น ฟาดกำปั้นขวาลงบนฝ่ามือซ้าย.

“ถ้าเช่นนั้น แกกับฉันต้องร่วมมือกันทำลายรังมันเสียเถอะ ที่นี่เป็นเมืองไทย ถ้าคนต่างด้าวคนไหนทำร้ายคนไทย ก็เท่ากับว่ามันทำร้ายเจ้าของบ้าน”

อาเสี่ยพูดเสริมทันที

“จริง - เราต้องคิดอ่านช่วยกันปราบอ้ายพวกนี้ให้ราบคาบเป็นหน้ากลอง”

พลนิ่งเงียบสักครู่ ก็ถามเสริมต่อไป.

“บอกฉันหน่อยซิ มันจะให้แกยิงเจ้าคุณอะไร?”

นายอนุศักดิ์นึกอยู่เป็นนาน.

“เจ้าคุณวิจิตรบรรณาการครับ เป็นพ่อค้าที่มีโรงสีไฟตั้งหลายแห่ง”

“เดี๋ยว! - เดี๋ยว!” นิกรขัดขึ้นด้วยเสียงสั่น “เจ้าคุณอะไรนะ วิจิตร - สร้อยของท่านว่าอย่างไร?”

“วิจิตรบรรณาการครับ บ้านท่านอยู่ถนนเพ็ชรบุรี”

กิมหงวนสะดุ้งโหยง ร้องออกมาดังๆ

“เหวอเอิ๊ว-!”

นิกรจับแขนเสริมบีบโดยแรง.

“วิจิตรบรรณาการใช่แน่หรือเสริม?” เขาถามโดยเร็ว.

“ครับถูกแล้ว”

สามเกลอมองดูหน้ากันอย่างตื่นตะลึง นิกรขบกรามแน่น นัยน์ตาของเขาถมึงทึง เขาเกือบจะกะแทกหน้าเสริมให้ลงไปคว่ำอยู่บนพื้น แต่ฉุกคิดได้ว่า ผู้คิดการประหารคุณพ่อบังเกิดเกล้าของเขาไม่ใช่เสริม และนายอนุศักดิ์ก็ไม่ยอมรับทำงานนี้

“เสริม!” นิกรพูดเสียงหนักๆ “แกคงจะแปลกใจมาก ถ้ากันบอกแกว่า พระยาวิจิตรบรรณาการนั้นคือคุณพ่อของกันเอง”

เสริมสะดุ้งเฮือก ใบหน้าซีดเผือด.

“คุณ - - - - เป็นความจริงหรือครับนี่?”

นายการุณวงศ์พะยักหน้า

“ถูกแล้วเสริม เป็นความจริงทีเดียว นี่ - น้องชาย แกต้องไปบ้านกันเดี๋ยวนี้แหละ ไปเล่าความจริงเรื่องนี้ให้คุณพ่อฟังโดยละเอียด กันรับรองว่า แกกับน้องสาวจะได้รับความสุขตลอดชาติ ถ้าหากว่าแกเป็นพะยานสำคัญเอาเจ้ากวงหูกับอ้ายเจือเข้าตะรางได้”

เสริมมองซ้ายมองขวา คล้ายกับกลัวใครจะแอบมาได้ยินคำสนทนาระหว่างเขากับสามเกลอ

“ผม - ผมงงเหลือเกิน มันไม่น่าเป็นไปได้เลย”

นายการุณวงศ์ยกมือตบบ่าเสริม

“น้องชาย มันเป็นบุญของคุณพ่อ ฉันจึงรู้เรื่องนี้เสียก่อน เอาละ, เป็นอันว่าแกไม่ต้องวิตกวิจารณ์อีกแล้ว ฉันจะเลี้ยงดูแกกับน้องสาวให้ได้รับความสุขอย่างเต็มที่ทีเดียว”

อาเสี่ยกะแอมดังๆ คล้ายกับช้างเข้าไปติดในคอหอย

“กะแอมอะไรวะ?” นิกรตะคอก.

“อุวะ! แกจะเป็นเจ้าฉันรึ?”

นิกรอมยิ้ม แล้วหันมาพูดกับพล

“กันเคยนึกเป็นห่วงคุณพ่อเหมือนกัน การขายข้าวให้กับรัฐบาลญี่ปุ่นเมื่อต้นเดือนก่อนนี้ ก่อนจะตกลงเซ็นสัญญากัน คุณพ่อได้รับจดหมายจากเพื่อนพ่อค้าหลายคนขอร้องไม่ให้ขาย แต่คุณพ่อว่าท่านเป็นคนไทย ท่านไม่ได้อยู่ใต้อิทธิพลของชนชาติอื่น ท่านจึงตกลงขาย แล้วเมื่อสองสามวันมานี้ มีอ้ายหมาวัดอะไรตัวหนึ่งโทรศัพท์ไปถึงท่าน บอกให้ระวังตัวให้ดี”

พลว่า “เรื่องนี้ไม่ใช่เรื่องเล็กน้อย เราจะต้องรีบจัดการทุกสิ่งทุกอย่างในการที่จะป้องกันชีวิตท่าน กร - พาเสริมไปบ้านแกเดี๋ยวนี้แหละ แล้วก็รีบบอกให้เจ้าเรวัตไปพบกับเราที่บ้าน”

นิกรพะยักหน้าเห็นพ้องด้วย

“ดีทีเดียว เจ้าเรวัต เสือแห่งสันติบาลเพื่อนเกลอของเราคงมีความชอบในคราวนี้ สนุกกันละวะ พล, เราทั้งสี่คนนี้จะต้องร่วมมือกับเรวัตทำการจับกุม ทำลายซ่องอ้ายกวงหูให้ได้ ประชาชนชาวจีนที่เป็นพลเมืองดีจะได้นอนตาหลับ ไม่ต้องหวาดเกรงอำนาจมืด”

เสริมพูดขึ้นเบาๆ

“ผมยินดีอย่างยิ่งเชียวครับ ที่จะเป็นตัวตั้งตัวตีในเรื่องนี้ ซ่องของมันผมก็รู้จัก แต่อ้ายกวงหูมีพรรคพวกมาก การจับกุมอย่างละมุนละม่อมคงไม่มีหวัง”

อาเสี่ยสอดขึ้น

“เมื่อจับโดยละม่อมไม่ได้ มันก็ต้องยิงฟันกันเท่านั้นแหละ เอ้า - อั๊วเอาด้วย ช่ะ - ช่ะ - คุณลุงข้าเกือบจะม่องเท่ง ง่า - คืนนี้ท่านไปดูงิ้วหรือเปล่าก็ไม่รู้ ถ้าไปอ้ายเสืออาจจะใช้คนไปดักยิงหน้าโรงงิ้วก็ได้”

นิกรกลืนน้ำลายเอื๊อก ยกมือตบศีร์ษะกิมหงวนดังฉาด

“อ้ายแกนี่มันคอยชักใบให้เรือเสียเสมอ”

“เรอะ” แล้วเสี่ยหงวนก็หัวเราะ.

พลพูดตัดบท “อย่าร่ำไรเลยกร พาเสริมไปพบกับคุณลุงเดี๋ยวนี้แหละ ชีวิตของคุณลุงกำลังอยู่ในระหว่างอันตราย”

นิกรหันมาพูดกับนายอนุศักดิ์

“ไป - ไปบ้านกันเถอะเสริม กันขอขอบใจแกมาก เพราะกันได้รู้ความจริงในเรื่องนี้จากแก ไม่ต้องวิตกหรอกน้องชาย ไปเถอะ - ถ้าคุณพ่อทราบเรื่องนี้แล้ว ท่านคงจะขอบใจแกมากทีเดียว”

ครั้นแล้วทั้งสี่คนก็พากันเดินออกจากตรอกเล็กเลี้ยวขวาไปตามถนนในสำเพ็ง ตรงมาทางวัดจักรวรรดิ์ เสริม อนุศักดิ์รู้สึกปลื้มใจในโชควาสนาของเขามาก ที่เขามีโอกาสพ้นจากแหล่งนรก ตั้งตนอยู่ในสุจริตธรรมเช่นพลเมืองดีทั้งหลายต่อไป.




- ๓ -

เมื่อเจ้าคุณวิจิตรบรรณาการได้ทราบข่าวจากเสริม อนุศักดิ์ และนายลิงทั้งสามว่า นายเหียกวงหูหัวหน้าสมาคมลับต้องการมุ่งทำร้ายทำลายชีวิตท่าน เจ้าคุณวิจิตรฯ ก็ตื่นเต้นตกใจไม่น้อย เมื่อคืนนี้นิกรได้ให้คนรถเอารถไปรับ ร.ต.ท.เรวัต ระวีวงศ์ นายตำรวจหนุ่มเพื่อนเก่าแก่ของพลกับนิกรมาที่บ้าน แล้วก็เล่าเรื่องนี้ให้ฟัง.

เสือแห่งสันติบาลดีใจมากที่เขาจะได้ทำลายรังสมาคมลับ ซึ่งทางการตำรวจพยายามสืบอยู่นานแล้ว เรวัตเตรียมแผนการณ์ทุกอย่างเพื่อจับกุมนายกวงหูกับพรรคพวกในเย็นวันนี้ และได้นัดหมายกับเสริม, พล, นิกร, กิมหงวนไว้เรียบร้อย.

เจ้าคุณวิจิตรฯ ถือเสียว่า เท่าที่ชีวิตของท่านรอดพ้นอันตรายอย่างหวุดหวิดเช่นนี้ก็เพราะเสริม อนุศักดิ์ ดังนั้นท่านจึงตกลงรับเป็นผู้อุปการะเสริมกับโสภา ให้อยู่ในร่มไม้ชายคาของท่านในฐานบุตรหลาน ตอนสายวันนี้เอง เสริมกับโสภาได้ขนข้าวของย้ายจากห้องเช่าข้างวัดจักรวรรดิ์มาอยู่บ้าน ‘การุณวงศ์’ ซึ่งท่านเจ้าคุณได้อนุญาตให้สองพี่น้องอยู่บนตึก.




อีกครั้งหนึ่งที่ฉากของเราเปิดขึ้นที่ภัตตาคาร ‘ฮั่งคั้ว’ ประมาณ ๑๖ นาฬิกาเศษ.

ภายในโรงเตี๊ยม นิคมของโสณทุจจริต บรรดาพวกอสรพิษกุ๊ยทั้งหลายพากันนั่งดื่มเหล้าเบียร์ และพูดโจษขานกันถึงการต่อสู้ระหว่างพลกับเจือเมื่อคืนนี้ ซึ่งเป็นการต่อสู้ที่ตื่นเต้นน่าดูอย่างที่สุด.

ความสามารถอาจหาญของนายพัชราภรณ์ ได้ทำให้บรรดาสมุนของ ‘พี่เจือ’ ครึ่งหนึ่งของจำนวนต่างพากันหมดความเคารพนับถือในอิทธิพลของเจือเสียแล้ว ทุกคนเข้าใจว่าพลหรือพี่พลเป็นนักเลงถิ่นอื่นที่ตั้งใจมาหักโค่นพี่เจือ เพื่อชิงตำแหน่งเจ้าพ่อสำเพ็ง ดังนั้นพวกลูกน้องที่แปรพักตร์ต่างก็หวังที่จะฝากชีวิตจิตต์ใจไว้ให้นายพัชราภรณ์ต่อไป.

อย่างไรก็ตาม ผู้ที่ยังคงจงรักภักดีต่อ ‘พี่เจือ’ ก็ยังมีอีกมาก แต่เพียงหนึ่งในสามอีกหนึ่งส่วนยังลังเลใจอยู่ คือเคารพ ‘พี่เจือ’ แต่ก็เกรงกลัวในฝีหมัดของ ‘พี่พล’

จากเช้าจนเย็นที่ ‘ฮั่งคั้ว’ พูดคุยกันถึงเรื่องนี้ ที่เป็นพรรคพวกของพลก็ดำเนินนโยบายเกลี้ยกล่อมให้กุ๊ยทั้งหลายตีตัวออกห่างเจือ บางคนก็เห็นด้วย บางคนก็ขอตรึกตรองดูก่อน บางคนก็นิ่งไม่ออกความเห็นอะไรทั้งนั้น.

บรรดาพวกกุ๊ยทั้งหลายที่ปะทะกันเมื่อคืนนี้ ต่างก็อภัยให้กันและนั่งกินเหล้าร่วมโต๊ะกันด้วยน้ำใจของนักเลง บางคนหูฉีก, ปากแตก, นัยน์ตาปิด, ฟันโยก, แขนเดาะ บาดเจ็บไปตามกัน พวกกุ๊ยราว ๕ - ๖ คนถูกจับไปขังเมื่อคืนนี้ และตำรวจคงจะจัดการเปรียบเทียบปรับปรุงแล้วแต่รูปคดี.

วันนี้ตลอดวัน เจือหรือ ‘พี่เจือ’ ไม่ได้ย่างเหยียบเข้ามาในสถานที่นี้เลย จากวงการที่ใกล้ชิดโจษกันว่า เจืออาจจะยอมสละตำแหน่งหนีไปหัวเมืองแล้ว เพราะความละอายที่พ่ายแพ้พลอย่างยับเยิน.

ขณะที่พวกกุ๊ยกำลังนั่งกินเหล้าสรวลเสเฮฮากันอย่างสนุกสนาน สามเกลอของเราก็ปรากฏขึ้นที่หน้าประตูภัตตาคาร ‘ฮั่งคั้ว’

พล, นิกร, กิมหงวนซ่อนร่างอยู่ในเครื่องแต่งกายแบบสากล นายพัชราภรณ์เดินนำหน้า นิกรอยู่กลาง อาเสี่ยรั้งท้าย.

เจ้าบาบูกุ๊ยแขกที่ไม่มียามจะเฝ้าแลเห็นพลก็ลุกขึ้นยืน ยกมือคำนับด้วยใบหน้ายิ้มแย้ม.

“ซาลาม นาย”

พลหัวเราะ หันไปบุ้ยใบ้กับกิมหงวน อาเสี่ยปราดเข้ามาหาบาบู ยกมือทั้งสองเท้าสะเอว แล้วพูดยิ้มๆ

“ยังไง อ้ายกุงกาดิน ลองฟัดกับข้าอีกสักตั้งไหมล่ะ?”

พี่บังยิ้มเห็นฟันขาว

“ไม่ซูน่ะ ผ่มยอมเป็นลูกนองน่ะ”

กิมหงวนยกมือตบศีร์ษะเบาๆ ควักธนบัตรปึกหนึ่งออกมาถือ ส่งใบละ ๕ บาทให้บาบูหนึ่งฉะบับ.

“เอ้า - เอาไปซื้อโลตีกิน”

เจ้าบาบูไม่ได้เห็นธนบัตรใบละ ๕ บาทมานานแล้ว ตั้งแต่ถูกไล่ออกจากห้าง ‘ซุชินิกิแอนด์โก’ พี่บังลืมตาโพลง เกือบจะคิดว่าเขาฝันไป.

“ฮาบั๊ด! นายให้ผมฮาบั๊ด”

“เออ - ก็ให้น่ะซีวะ”

“โอ - นายเป็นดีมากๆ ซาลามนาย - ซาลามซองพันฮนน่ะ”

กิมหงวนหัวเราะ หันมาพูดกับนายพัชราภรณ์

“เริ่มงานของเราได้แล้วพล กันคิดว่าการเกี้ยกล่อมพวกสุภาพกุ๊ยเหล่านี้ให้กลับกลายเป็นคนดีได้นั้น คงไม่ยากเย็นอะไรนักหรอก เพราะทุกๆ คนมันกำลังมองดูแกด้วยความนับถือและเกรงกลัว”

พลพะยักหน้าช้าๆ หมุนตัวไปรอบห้อง วางท่าทางให้ผึ่งผาย แล้วพูดกับทุกๆ คนด้วยเสียงหนักแน่น



“พี่น้องทั้งหลาย ฝีไม้ลายมือของข้าพเจ้านั้น พวกท่านคงทราบดีแล้ว”

อาเสี่ยร้องสอดขึ้น

“แพ็ง - แพ็ง!!”

พลพูดต่อไป

“โปรดฟังข้าพเจ้าพูดสักนิดเถอะ”

กิมหงวน “แพ็ง - แพ็ง!!”

“เพี๊ยะ!” ฝ่ามือของพลสัมผัสส์แก้มเสี่ยหงวนทันที “โธ่ - ใครบอกให้แกตีม้าฬ่อวะ”

เสี่ยหงวนยกมือลูบคลำแก้ม แล้วยิ้มแห้งๆ

“ไม่รู้เรอะ, เห็นแกพูดมีจังหวะจะโคน เหมือนกับเจ๊กขายยาท้องสนามหลวง ก็นึกว่าแกจะขายกอเอี๊ยะน่ะซี เชิญ - เชิญพูดต่อไปเถอะ”

พลเอียงหน้าเข้ามากะซิบข้างหูกิมหงวนเบาๆ

“ฉันกำลังจะวางตัวให้เป็นที่เกรงขามแก่อ้ายพวกนี้ อย่าทำให้หมดสมรรถภาพซีวะ เข้าใจไหม อ้ายเปรต!”

อาเสี่ยหัวเราะก้าก

“ขอบใจ - ขอบใจมาก”

นายพัชราภรณ์สั่นศีร์ษะอย่างเบื่อหน่าย เขามองไปตามโต๊ะต่างๆ แล้วพูดเสียงกังวาน

“พี่น้องทั้งหลาย ข้าพเจ้าขอพูดด้วยน้ำใสใจจริงว่า ข้าพเจ้ารู้สึกสงสารและสลดใจในสภาพของท่านอย่างยิ่ง ที่ท่านยอมเป็นควายให้อ้ายเจือใช้เป็นเครื่องมือหากินในทางทุจจริตผิดกฎหมาย” พลนิ่งอึ้งไปสักครู่ก็พูดต่อไป “ข้าพเจ้าเป็นเพื่อนร่วมชาติของท่านคนหนึ่ง ที่ยินดีจะช่วยเหลือพี่น้องทุกๆ คน ให้เลิกประกอบกรรมอันชั่วร้ายต่างๆ พวกท่านคงจะรู้ดีว่า การครองชีพของท่านั้นนอกจากจะผิดกฎหมายของบ้านเมืองแล้ว ยังเป็นการผิดศีลและธรรม ก่อความไม่สงบสุขให้แก่ประชาชนทั้งหลายที่ได้กรรมจากพวกท่าน อาชีพที่ทุจจริตเช่นนี้ย่อมพาตัวของท่านให้ติดคุกติดตะรางได้ง่ายที่สุด ฉะนั้น ข้าพเจ้าจึงขอวิงวอนพวกท่าน จงเลิกประพฤติตนเช่นนี้เสียเถิด และข้าพเจ้ายินดีจะช่วยเหลือหางานที่สุจริตให้พี่น้องทั้งหลายได้ยังชีพ มีความสุขความเจริญสืบไป ถ้าหากว่า พี่น้องทั้งหลายเต็มใจจะให้ข้าพเจ้าเป็นผู้สร้างชีวิตใหม่ให้กับท่าน ก็ขอให้ยืนขึ้นแสดงตัวให้ข้าพเจ้าทราบ ณ บัดนี้”

คำพูดที่อ่อนหวานของพล และความเก่งกล้าในเชิงหมัดมวยของเขาเป็นเสน่ห์ที่สร้างความเชื่อมั่นความเคารพนับถือให้กับบรรดาอสรพิษกุ๊ยเหล่านี้.

แทบทุกคนพากันลุกขึ้นยืน และพูดสรรเสริญเยิรยอพลเซ็งแซ่ไปหมด.

“เราทุกคนต้องการมีอาชีพในทางสุจริตครับ” ชายรูปร่างน้องๆ ยักษ์วัดแจ้งที่ชื่อสินกล่าวขึ้นในนามของพวกกุ๊ย.

นายพัชราภรณ์เดินยิ้มเข้ามาหาผู้พูด

“ดีแล้วน้องชาย พวกแกเหล่านี้จะต้องมีงานทำในวันพรุ่งนี้ ฉันรู้สึกดีใจเหลือเกินที่ฉันได้ช่วยให้เพื่อนร่วมชาติของฉันได้กลับเนื้อกลับตัวเป็นพลเมืองดี ขอให้แกคิดดูเถิดน้องชาย การประพฤติตนเป็นนักเลงเกกมะเหรกเกเรเช่นนี้ ไม่มีประโยชน์อะไรแม้แต่น้อย เจ้าหน้าที่ตำรวจเขาก็คอยจ้องจะตะครุบตัวเองเข้าตะราง ถ้าแกประกอบอาชีพในทางสุจริต ตั้งตนอยู่ในศีลธรรม ชีวิตของแกก็จะเป็นอิสสระและมีความสุขมาก เงินทุกๆ สตางค์ที่หามาได้ ก็เป็นเงินที่แกต้องทำงานแลกเปลี่ยนด้วยน้ำพักน้ำแรง”

เจ้าเล็กสมุนคนโปรดของ ‘พี่เจือ’ นั่งอยู่กับพวกกุ๊ยอีกสามคนทางโต๊ะมุมสุด มันทั้งสี่ยังคงจงรักภักดีต่อเจือเสมอ เจ้าเล็กโกรธเคืองพวกกุ๊ยที่ยอมลงหัวกับพลมาก มันลุกขึ้นคว้าขวดเบียร์ขว้างถูกผนังห้องแตกกะจาย.

แล้วสายตาทุกๆ คู่ก็จ้องมองดูเจ้าเล็ก.

มันเอ่ยขึ้นด้วยเสียงค่อนข้างดัง

“อ้ายพวกหมาสองราง เห็นลูกพี่เพลี่ยงพล้ำก็ทรยศ กูสี่คนนี่ซีวะถึงจะนักเลงแท้ เกิดมาเป็นคนใครจะยอมเป็นข้าหลายเจ้า” พูดจบมันก็เดินออกมากลางห้องด้วยท่าทางอาจหาญ ยกมือชี้หน้านายพัชราภรณ์ “อ้ายพล - สำเพ็งเป็นถิ่นของพี่เจือ เมื่อมึงจะมาครอบครองถิ่นนี้ก็มา - ฟาดกับอ้ายเล็กมือกาวก่อน”

พลยิ้มอย่างใจเย็น ถอดเสื้อชั้นนอกคอแบะส่งให้นิกร แล้วพูดกับเจ้าเล็ก

“นี่แน่อ้ายเล็ก คนอย่างแกน่ะ มันมีสันดานเป็นผู้ร้ายเสียแล้ว ถ้าแกยังมีความรู้สึกผิดชอบอยู่บ้าง แกก็ควรจะดีใจที่ฉันจะช่วยแกให้เลิกเป็นนักเลงมีอาชีพในทางสุจริต”

อ้ายเล็กหัวเราะก้าก

“มึงอย่ามาลบลายเสือให้กลายเป็นหมาหน่อยเลยวะ ฮะ - อ้ายหน้าโง่ๆ เหล่านี้หรอกที่ยอมลงหัวกับมึง สำหรับข้าเมินเสียเถอะเว้ย” แล้วมันก็บ้วนน้ำลายปริ๊ดถูกขากางเกงกิมหงวนพอดี อาเสี่ยหน้าซีดถอยหลังกรูดไปยืนข้างหลังพล.

เจ้าเล็กพูดกับพลต่อไป

“อ้ายพล! เอ็งอย่านึกว่าพี่เจือของข้าจะยอมแพ้เอ็ง พี่เจือของข้าจะต้องมาที่นี่อีก มาฆ่าเอ็งกับอ้ายพวกทรยศเหล่านี้จนได้ หนึ่งไม่มีสองน่ะคือพี่เจือนาโว้ย อ้ายพล ปราบข้าเสียให้อยู่หมัด แล้วข้าจะยอมให้เอ็งเป็นเฮีย”

พลยิ้มด้วยอารมณ์เย็น เขาเดินเข้ามาผะเชิญหน้ากับเจ้าเล็ก

“ดีแล้ว อ้ายเล็ก, เรื่องชกกันน่ะ ข้าชอบนัก ใหญ่ๆ อย่างเอ็งข้าชกคงไม่ผิด มาสัญญากันเสียก่อนเถอะ ถ้าเอ็งแพ้ข้า เอ็งต้องยอมเป็นลูกน้องข้านา?” แล้วพลก็หัวเราะ.

“อ๋อ - ยุตติธรรมเหลือเกิน ที่คนที่ข้าสู้เขาไม่ได้คนนั้นข้าต้องยกให้เขาเป็นเฮีย แต่ถ้ายังไม่ได้ประลองกัน อยู่ๆ จะให้ข้าลงหัวนั้น ไม่เคยยอมใครโว้ย คนอย่างกูก็หนึ่งเหมือนกันวะ มา - อ้ายพล”

พลถอยห่างออก ๒ ก้าว ยกมือขึ้นการ์ดเตรียมพร้อมที่จะต่อสู้ พวกกุ๊ยทั้งหลายพากันตื่นเต้นไปตามกัน แทบทุกคนมั่นใจว่า ชัยชะนะจะต้องเป็นของพลแน่ๆ.

เจ้าเล็ก ชายชาตินักเลง กะโจนเข้าชกเปิดฉากด้วยหมัดสะวิงขวาสุดแรงเกิด แต่เจ้าเล็กไม่มีศิลปในการชกมวย มีแต่น้ำใจที่เป็นนักสู้เท่านั้น พลก้มศีร์ษะหลบอย่างแคล่วคล่อง หมัดของอ้ายเล็กแหวกอากาศหวือ แล้วพลก็ถอยออกมาอีก ๒ - ๓ ก้าว

“อย่าโมโหซีวะ เล็ก, หมัดของแกจะได้ผลก็ต่อเมื่อใจแกเย็นกว่านี้”

สมุนของ ‘พี่เจือ’ โถมเข้าใส่พลอย่างบ้าเลือด ย่ามใจคิดว่ารูปร่างมันใหญ่โตกว่านายพัชราภรณ์มาก หมัดของเจ้าเล็ก ๔ - ๕ หมัด ไม่สามารถผ่านพ้นช่วงแขนของพลเข้ามาได้.

“เอ๊า! พล” เสี่ยหงวนหนุนลั่น “ชักช้าอยู่ทำไมเล่า กะโจนตีศอกขวาซีวะ เตะ - เตะเลย”

พลหันมาเตะก้นอาเสี่ยดังป้าบ แล้วจดหมัดคุมเชิงหลอกล้อเจ้าเล็ก.

กิมหงวนเปลี่ยนใจหนุนฝ่ายปรปักษ์ทันที

“เอาโว้ย อ้ายเล็ก, เตะอ้ายพลให้หูหลุดเลย เอา - มันอยากเตะข้า นั่น - พับเข้าไป อ้าว - อ้าว - เสือกหลวมตัวเข้าไปยังไงล่ะ”

อ้ายเล็กเซแซ่ดๆ ไปตามหมัด ปะทะเก้าอี้ตัวหนึ่งล้มครืนลงบนพื้น พรรคพวกของพลไชโยโห่ร้องกันลั่น.

เล็กผลุดลุกขึ้นในทันทีทันใด วิ่งเข้าตะลุมบอนเพื่อหวังจะคว่ำพลให้อยู่หมัด พลสะกัดการรุกล้ำด้วยหมัดตวัดสั้นถูกชายโครง เจ้าเล็กรู้สึกว่ากำลังหายไปเกือบครึ่ง มันพยายามจะใช้วิธีมวยปล้ำ แต่แล้วก็ถูกศอกนายพัชราภรณ์ที่แสกหน้าอย่างถนัด และในเวลาไล่ๆ กัน หมัดฮุ๊กขวาอันหนักแน่นแม่นยำราวกับฆ้อนเหล็กก็กะแทกคางอ้ายเล็กดังกร๊อบ เหมือนกับกิ่งไม้หัก.

เจ้าเล็กหัวทิ่มแผ่พังพาบกับโต๊ะว่างโต๊ะหนึ่ง แล้วทั้งโต๊ะทั้งคนก็ล้มลงกลางห้อง เจ้าเสือร้ายใช้มือทั้งสองยันพื้นห้องลุกขึ้นอย่างมึนงง พลหัวเราะเบาๆ

“ไง เล็ก, ถ้าแกแน่ใจว่าแกสู้ฉันไม่ได้ ก็อย่าพยายามสู้เลยนะ กันไม่อยากจะทำแกเลย”

เล็กขบกรามแน่น มองดูพลด้วยสายตาแข็งกร้าว มันวิ่งเข้าปะทะพลอีก สู้อย่างเลือดนักเลง สู้อย่างไม่คิดชีวิต พลใช้ศอกทั้งสองโถมทะลวงคลึงหน้าเจ้าเล็กจนกะทั่งปากและคิ้วแตกเป็นแผล.

ความมานะพยายามทำให้เล็กมีโอกาสเหมาะ ทิ้งหมัดขวาถูกคางพลค่อนข้างแรง นายพัชราภรณ์หูอื้อนัยน์ตาพราว เซไปติดโต๊ะตัวหนึ่ง เจ้าเล็กเห็นพลเสียหลักก็วิ่งเข้าไปจะซ้ำ แต่แล้วเท้าขวาของพลก็สัมผัสส์หน้าออกมันเต็มรัก.

นายพัชราภรณ์รีบลุกขึ้นตั้งตัวตรง เดินรี่เข้าหาคู่ต่อสู้ ใบหน้าของพลคงยิ้มแป้น อ้ายเสือใจเย็นเกินไป

“พล - พลเว้ย” เสี่ยหงวนร้องลั่น “ระวังนะเว้ย หมัดมันยังกะสากตำข้าว”

พลหันมาพะยักหน้ากับกิมหงวน ต่างฝ่ายต่างจดจ้องคุมเชิงกัน อ้ายเล็กโถมเข้าชกพลอีกครั้งหนึ่ง นายพัชราภรณ์หลบฉาก สะกัดปังเข้าให้ที่หน้าท้อง อ้ายเล็กตัวงอลดมือลงกุมท้อง พลใช้มือซ้ายจับท้ายทอยอ้ายเล็ก โน้มลงมาพร้อมกับยกเข่าขวาขึ้นตี

พล็อก!

เจ้าเล็กล้มฟุบลงแทบเท้านายพัชราภรณ์ มันมานะกัดฟันจะลุกขึ้น แต่แล้วก็ล้มลงนอนตะแคง.

เสี่ยหงวนกะโดดตัวลอย วิ่งเข้ามากอดและจูบพลเสียเต็มรัก พลเผลอตัวคิดว่าอาเสี่ยเป็นพรรคพวกของเจ้าเล็ก ก็รวบแขนจับฟาดในท่าญูโด กิมหงวนตีลังกาข้ามศีร์ษะพลอย่างง่ายดาย

“ตึง - อ๋อย”

เสียงฮาอย่างครื้นเครงดังขึ้น อาเสี่ยตะโพกแทบหัก

“ปู้โธ่! ใครจะไปรู้ว่าแกล่ะ ขอโทษเถิดนะ มีอย่างรึ, อยู่ๆ พรวดพราดเข้ามากอด เจ็บไหมวะ เสี่ย?”

“อูย - อ๋อย - มึง - ไม่ยอมละ ตะโพกพ่อหักแล้ว ไม่ยอม”

นายพัชราภรณ์หัวเราะ นิกรเดินเข้ามาฉุดแขนกิมหงวนให้ลุกขึ้น ยกมือตบศีร์ษะเบาๆ

“ไม่ตายหรอกวะ มันเป็นความผิดของแกนี่นา อะไร้ ทำใจเสาะเป็นหมาไปได้”

กิมหงวนหน้านิ่วคิ้วขมวด มองดูพลอย่างเคืองๆ ครั้นแล้วก็ยกเท้าขวาเตะนายพัชราภรณ์ด้วยความโกรธ.

พลรู้แล้วว่ารูปการณ์จะต้องเป็นอย่างนี้ พอเท้ากิมหงวนแหวกอากาศตรงมายังซี่โครงเขา พลก็ยกศอกซ้ายขึ้นตั้งรับ กะแทกลงบนหลังเท้าอาเสี่ยทันที

กึก!

“อุ๊ๆๆ อู๊ย - โอ๊ย” กิมหงวนร้องสุดเสียง ทรุดตัวนั่งข้างๆ เจ้าเล็ก ยกมือกุมเท้าร้องครางลั่น.

พวกคาวบอยฮาครืน แม้กะทั่งเจ้าเล็กซึ่งถูกชกอย่างสะบักสะบอมก็ต้องหัวเราะก้าก พอเจ้าเล็กหัวเราะ กิมหงวนก็ถีบโครมเข้าให้

“นี่แน่ะ จะตายห่าอยู่แล้วยังหัวเราะอีก”

อ้ายเล็กยิ้มแหยๆ

“ก็มันขันนี่หว่า”

นายพัชราภรณ์เดินเข้ามาประคองอ้ายเล็กลุกขึ้นแล้วพูดอย่างยิ้มแย้ม

“ไง - เล็ก เดี๋ยวนี้แกรู้แล้วสินะว่า แกสู้ฉันไม่ได้ มาญาติดีกันเถอะว่า อย่าถือโทษโกรธกันเลย”

เจ้าเล็กเริ่มเคารพนับถือพลทันที มันรู้สึกว่า นายพัชราภรณ์เป็นนักเลงที่น่านับถือมาก

“ผม - ผมยอมแพ้ พี่พลครับ - ผมยอมเป็นลูกน้องของพี่พลตั้งแต่บัดนี้เป็นต้นไป” พูดจบมันก็ยกมือไหว้.

พลกอดคู่ต่อสู้ของเขา

“ดีมากเล็ก ขอให้แกกลับเนื้อกลับตัวเลิกเป็นนักเลงเกกมะเหรกเกเรได้ไหม ถ้าแกยังหวังที่จะเป็นพลเมืองดี กันก็จะหางานอาชีพที่สุจริตให้แกทำ”

เจ้าเล็กนิ่งตรึกตรอง หวนละลึกถึงความหลัง ที่ละหุโทษและบางขวาง มันเคยเข้าไปสงบสติอารมณ์อยู่ในนั้นมาแล้ว ชีวิตที่อยู่ในคุกย่อมหมดสิทธิอิสสรภาพ ถูกจองจำด้วยโซ่ตรวน ต้องทำงานกลางแดด, ขุดดิน, ทุบหิน แลกเปลี่ยนอาหารที่เลวแสนเลวมื้อหนึ่งๆ เมื่อฝ่าฝืนระเบียบข้อบังคับก็ถูกโบยด้วยหวาย.

ความรู้สึกผิดชอบบังเกิดขึ้นแก่เจ้าเล็กทันที เขาเงยหน้ามองดูพลแล้วยิ้มเศร้าๆ พร้อมกับถอนหายใจยาว

“พี่พลครับ ผมเป็นหนี้บุญคุณของพี่พลมากมายทีเดียว พี่พลเป็นคนแรกที่ทำให้ผมรู้สึกผิดชอบ ผมระยำมาห้าปีแล้ว ชีวิตอันโสมมของผมไม่เคยสร้างความดีอะไรให้แก่ตัวเองเลย ผมหมกมุ่นอยู่ในหมู่นักเลงอันธพาล ประพฤติตัวเป็นปรปักษ์กับกฎหมาย ติดคุกติดตะรางตั้งหลายครั้ง” พูดจบน้ำตาของเขาก็ไหลคลอ แต่ใบหน้ายังคงยิ้มแย้ม “พี่พลเท่ากับพระมาโปรดผม ผม - ผมแปลกใจเหลือเกินครับ ทุกๆ คนไม่เคยมีใครแนะนำผมให้เลิกการประพฤติตนอย่างนี้เลย มีแต่ยุยงส่งเสริม ผมไม่เข้าใจเลยครับว่าพี่พลเป็นนักเลงชะนิดไหนแน่ พี่พลหากินในทางใด?”

อาเสี่ยสอดขึ้นตามเคย

“คุมซ่อง”

“ตุ้บ!” กำปั้นของพลสัมผัสส์กลางหลังกิมหงวนค่อนข้างแรง นายพัชราภรณ์ยกมือตบบ่าเล็กเบาๆ แล้วพูดอย่างยิ้มแย้ม.

“แกเข้าใจผิด และทุกๆ คนก็เข้าใจผิดในตัวกันมาก กันไม่ใช่นักเลงโต หรือมีอาชีพในทางที่ผิดกฎหมาย กันเป็นพ่อค้าที่หากินในทางสุจริต” หยุดนิ่งสักครู่แล้วกล่าวต่อไป “เล็ก - เท่าที่ใครต่อใครเขายุยงส่งเสริมแกให้ประพฤติชั่ว ก็เพราะเขาต้องการให้แกมีสภาพเช่นเดียวกับเขา หรือต้องการให้แกเป็นเครื่องมือของเขานั่นเอง อ้ายน้องชาย - กันน่ะอยากจะให้เพื่อนร่วมชาติของกันทุกๆ คนประพฤติตนอยู่ในสัมมาอาชีพทั้งนั้น เลิกเสียทีเถอะนะ อ้ายเพื่อนยาก จงตั้งต้นชีวิตของแกใหม่ ให้อยู่ในทำนองคลองธรรม”

เล็กยิ้มเศร้าๆ สายตาที่เคยแข็งกร้าวอยู่เสมอนั้นกลายเป็นโศกเชื่อม.

“ผมปลื้มใจจนพูดอะไรไม่ถูกแล้วละครับ” เล็กพูดด้วยน้ำใสใจจริง “ผมกับเพื่อนนักเลงเหล่านี้ได้กลับกลายเป็นคนดีได้ ก็เพราะความกรุณาของคุณพี่” พูดจบเล็กก็หันมาพะยักหน้ากับเจ้ากุ๊ย ๓ คนที่เป็นพรรคพวกของเขา “เฮ้ย - อ้ายฮวด - อ้ายฟื้น - อ้ายผ่อง เข้ามานี่โว้ย ข้าน่ะตัดญาติขาดมิตรกับอ้ายเจือเสียที ขืนคบกับมันไม่ช้าก็คงจะติดคุกอีก ข้ายอมยกให้คุณพี่พลเป็นเฮียแล้ว เอ็งล่ะจะว่ายังไง?”

ชายร่างเล็กที่ชื่อฮวดพูดหน้าตาเฉย.

“ข้าน่ะ ถือสุภาษิต ใครเขามีบุญก็เป็นข้า” แล้วมันก็ยกมือไหว้พล “ผมฝากตัวไว้ด้วยคนนะครับ?”



เล็กถามอีกคนหนึ่ง

“เอ็งล่ะโว้ย ผ่อง?”

เจ้าผ่องยิ้มเล็กน้อย.

“ไม่มีปัญหาอะไรหรอก อ้ายเล็ก ข้าเองก็อยากเป็นลูกน้องพี่พลตั้งแต่เมื่อคืนนี้แล้ว แต่กลัวเอ็งจะกะแทกหน้าข้า ก็เลยแกล้งทำเป็นจงรักภักดีต่ออ้ายเจือ”

เล็กหัวเราะ เปลี่ยนสายตามาที่เจ้าของร่างสูงชะลูดเหมือนถ่อ

“ว่าไง อ้ายฟื้น?”

“ข้าน่ะรึ? เอ็งไม่น่าจะสงสัยอะไรเลย เมื่อเอ็งกับอ้ายฮวดอ้ายผ่องยอมเป็นลูกน้องพี่พล ข้าไม่ยอมก๊อถูกกะทืบตายเท่านั้น เป็นอันว่าข้าด้วยโว้ย”

เจ้าเล็กว่า “น้ำใสใจจริงของเอ็งล่ะ?”

“เฮ่ย - เถอะน่า ข้าบอกว่ายอมก็ยอมซีวะ”

เล็กหมุนตัวไปรอบๆ แล้วร้องประกาศ

“พี่น้องทั้งหลาย ขอให้พวกเราจงพร้อมใจกันแสดงความยินดีต่อพี่พล ที่จะชักจูงพวกเราให้กลับเป็นพลเมืองดีต่อไป พวกเรา ไชโย!”

แล้วบรรดากุ๊ยไทย - กุ๊ยแขก - กุ๊ยเจ๊ก - กุ๊ยฝรั่ง ก็พากันเปล่งเสียงไชโย ๓ ครั้ง ดังลั่นภัตตาคาร ‘ฮั่งคั้ว’ ทุกคนชื่นชมยินดีเป็นอย่างยิ่ง.

พลยืนยิ้มแฉ่งท่ามกลางหมู่อสรพิษกุ๊ย ท่าทางสง่าผ่าเผยราวกับเออรอลฟลินด์ในเรื่อง ‘เมืองนักเลง’ เขาได้แนะนำให้ลูกน้องทุกคนให้รู้จักกับกิมหงวนและนิกร ซึ่งทุกคนก็รู้สึกยินดีอย่างยิ่ง ที่ได้รู้จักกับนายลิงทั้งสอง.

อาเสี่ยเริ่มกระทำตัวเป็นนักเลง

“เฮ้ย - เจ๊กโว้ย” เขาร้องตะโกนลั่น “เอาเหล้ามาโว้ย พวกเรา - ใครกินอะไรสั่ง อั๊วเปย์เอง กินกันให้เต็มคราบ ไม่ต้องเกรงใจ อั๊วยอมฉิบหายสักสองสลึงโว้ย - เหล้ายาปลาปิ้งกับแกล้มเอามาโว้ย”

เมื่อกิมหงวนเปิดฟรีบาร์ เหล่ากุ๊ยทั้งหลายก็เฮกันไปนั่งตามโต๊ะต่างๆ ช่วยกันสั่งอาหารและเหล้า ทุกคนเตรียมฟาดเต็มที่.

แล้วอีกสักครู่ พล, นิกร, กิมหงวนกับพวกคาวบอยก็นั่งสนทนาหยอกเย้ากันอย่างสนุกสนาน.

เจ้าเล็กถือขวดเหล้ากะโดดขึ้นไปยืนบนเก้าอี้

“ขอให้พี่พลของเราจงมีความสุขความเจริญยิ่งๆ ไช - โย้”

อาเสี่ยเผ่นขึ้นไปยืนบนโต๊ะ

“ขอให้ตัวข้าพเจ้าจงประสพจตุรพิธพร ชา - โย”

พวกคาวบอยฮาครืน เจ้าเล็กชูขวดเหล้าร้องสัพยอกกิมหงวน

“ขอให้เฮียขายาวของเราจงมีความสุข วู้ปี - ไชโย - -”

ทันใดนั้น ทุกคนก็ได้ยินเสียงระเบิดของกะสุนปืนสองนัดดังลั่น

“ปัง! ปัง!”

ขวดเหล้าในมือเจ้าเล็กแตกกระจาย พวกคาวบอยมองไปที่ทางเข้าออก แล้วต่างก็ตกตะลึงพรึงเพริด

ความเงียบสงัดปกคลุมไปทั่ว ‘พี่เจือ’ ยืนถือปืนพกในท่าทางทะมัดทะแมง ใบหน้าของเจือถมึงทึงน่ากลัว

“ยกมือขึ้น! ยกมือขึ้นทุกๆ คน” เจือออกคำสั่งเด็ดขาด ส่ายกะบอกปืนมายังพวกกุ๊ย.

พวกคาวบอยจำต้องปฏิบัติตามคำสั่ง เพราะกลัวอำนาจกะสุนปืนกะบอกนี้ ทุกคนรวมทั้งพลและนิกรชูมือขึ้นเหนือศีร์ษะ กิมหงวนคนเดียวยืนหน้าเหรอ.

เจือจ้องมองดูอาเสี่ย แล้วแสยะยิ้ม

“ฉันบอกให้ยกมือขึ้น” มันพูดช้าๆ แต่เสียงหนักแน่น “อยากตายหรือวะ อ้ายหงวน?”

กิมหงวนยกมือขึ้นแค่ศีร์ษะแล้วก็เอามือลง ทำท่าทางพิลึก เดินตรงเข้าไปหา ‘พี่เจือ’ ก้มลงพิจารณาดูปืนพก แล้วเสี่ยหงวนก็สะดุ้งเฮือก หน้าขาวเป็นกระดาด รีบยกมือขึ้นเหนือศีร์ษะทันที เดินยิ้มแหยๆ เข้ามาหาพล, นิกร

“ปืนจริงๆ โว้ย” เขาพูดกะซิบ “นึกว่าปืนเด็กเล่นเสียอีก”

เจือปราดเข้ามาหากิมหงวน แล้วพูดเกรี้ยวกราด

“หยุด! อย่าพูดอะไรอีกแม้แต่คำเดียว และถ้าแกกะดุกกะดิกอีกนิดเดียวก็หมายความว่า แก - ต้องตาย!”

กิมหงวนทำตาปริบๆ

กะดุกกะดิกได้ก๊อไม่ตายน่ะซี พี่เจือ”

“ปัง!”

เจือตอบด้วยกะสุน ๖.๓๕ ม.ม. ยิงลงระหว่างเท้ากิมหงวน อาเสี่ยกะโดดโหยง แล้วยืนนิ่งหลับตาปี๋ แข้งขาสั่นไปหมด

“อิติปิโส นะโมๆๆๆๆ อิมังๆๆ เหวอเอ๊อ!”

เจ้าเจือเค้นหัวเราะลั่นห้อง

“นี่หรือวะนักเลง ยิงยังไม่ทันถูกเลย ร้องเสียเสียงหลง”

“โธ่ - พี่เจือ ถ้าถูกมันก็ไม่มีโอกาสได้ร้องหรอก” กิมหงวนพูดเสียงสั่น “หัน - หันปากกะบอกไปทางอื่นเถอะพี่ เสียวไส้จัง, แหม - เอานิ้วออกมาจากไกไม่ได้หรือ ดีไม่ดีโป้งป้างออกมา ฉันก็แย่เท่านั้น พี่จะต้องการอะไรบอกฉันเถอะ อย่ายิงฉันเลยพี่”

พลขบกรามแน่น มองดูกิมหงวนด้วยความโกรธ

“อ้ายหมาวัด” พลคำราม “แกกลัวตายถึงกับยอมหมอบราบคาบแก้วกับมันเชียวรึ อ้ายเสี่ย - เกิดมาเป็นคนมันก็ต้องตายด้วยกันทั้งนั้นแหละวะ”

อาเสี่ยเอียงคออมยิ้ม

“แน้ - ข้ายังไม่อยากตายนี่หว่า ไม่เอาละโว้ย กูเป็นพวกพี่เจือดีกว่า” แล้วเขาก็มองดูเจือ “นะพี่นะ ให้หนูเป็นพวกพี่สักคนเถอะ?”

ทุกคนมองดูกิมหงวนด้วยความแค้นเคือง พลยกเท้าถีบอาเสี่ยปังเข้าให้ กิมหงวนเซแซ่ดๆ ออกมากลางห้อง เจ้าเจือเดินเข้ามาผะเชิญหน้ากับพลอย่างอาจหาญ จี้ปากกะบอกปืนลงแนบหัวใจนายพัชราภรณ์ แล้วมันก็หัวเราะ

“อ้ายพลเอ๋ย ถ้ามึงนึกว่าชายชาติเสืออย่างข้าจะยอมหมดลายนักเลงง่ายๆ นั้น มึงก็เข้าใจผิดถนัด คนอย่างข้าน่ะที่จะยอมแพ้คนง่ายๆ อย่าพึ่งนึก ยังไง, อ้ายเสือ เดี๋ยวนี้ข้าอาจจะยิงมึงเหมือนกับหมาขี้เรื้อนตัวหนึ่งก็ได้ไม่ใช่หรือ?”

พลหัวเราะเบาๆ เขาไม่สะทกสะท้านเลย

“อ้ายเจือ เอ็งก็เป็นลูกผู้ชายชาตินักเลงคนหนึ่ง” พลพูดยิ้มๆ “เอ็งมีปืนแต่ข้ามือเปล่า เมื่อเอ็งจะใช้ความเป็นนักเลงของเอ็ง ยิงคนที่ไม่มีอาวุธ” แล้วพลก็หัวเราะ “ยิงซีเพื่อน”

พี่เจือยิ้มแป้น ถอยหลังออกไป ๒ - ๓ ก้าว กวาดสายตามองดูพวกกุ๊ยทั้งหลาย ซึ่งยืนชูมืออย่างอกสั่นขวัญแขวน.

เขายกมือซ้ายชี้หน้าเจ้าเล็ก สมุนคนโปรดของเขา

“อ้ายเล็ก เสียแรงที่กูขุนมึงมาตั้งหลายปี บุญคุณของกูนั้นท่วมกะบานหัว แต่มึงหานึกถึงบุญคุณของกูไม่ กูเพลี่ยงพล้ำนิดเดียว มึงก็ทรยศเห็นคนอื่นดีกว่ากู ออกมานี่อ้ายเล็ก ออกมาดีๆ และถอยหลังไปยืนที่บาร์นั้น เร็ว - อย่าร่ำไร”

เล็กหน้าซีดนัยน์ตาเหลือก มองดูพลคล้ายกับจะขอให้พลช่วยเหลือเขา นายพัชราภรณ์ยังไม่มีโอกาสที่จะช่วยได้ เพราะถ้าเขาขยับตัวนิดเดียว เจือคงยิงเขาทันที เล็กจำต้องออกมาตามคำสั่ง เหงื่อเม็ดโตๆ ปรากฏที่ใบหน้า.

‘พี่เจือ’ หัวเราะเสียงกร้าว มองดูสมุนคนโปรดของเขาอย่างแค้นใจ

“อ้ายเล็ก - คนที่ขาดความกตัญญูรู้คุณคนน่ะ มีชีวิตอยู่ต่อไปก็หนักโลก ตายเสียเถอะมึง!”

แล้วเจ้าพ่อเสือแห่งท้องสำเพ็งก็ยกปืนหมายทรวงอกเล็ก กะดิกนิ้วลั่นไกทันที

“ปัง!”

เจ้าเล็กร้องสุดเสียง สะดุ้งเฮือกยกมือกุมอก ล้มฮวบลงข้างเก้าอี้ตัวหนึ่ง ท่ามกลางความตกตะลึงของบรรดาอสรพิษกุ๊ยทั้งหลาย.

“หนึ่งศพละ” เจือพูดพลางหัวเราะ หันควับมาทางพล, นิกร “อย่า - อย่ากะดุกกะดิกนามึง เห็นหรือยังว่า กูฆ่าคนได้ง่ายดายเหลือเกิน” แล้วเจือก็พูดกับลูกน้องของเขาทั้งหมด “อ้ายเล็กตายเพราะทรยศ พวกมึงทุกๆ คนก็จะต้องตายในลักษณะนี้ อ้ายสิน - ออกมานี่”

ชายหนุ่มรูปร่างสูงใหญ่ที่ชื่อสิน รู้สึกเย็นวาบไปทั่วตัว แทบจะสิ้นสติ เขามองดูพลด้วยความประสงค์จะให้ช่วยเหลือ นายพัชราภรณ์ถอนหายใจดังๆ แล้วพูดกับเจืออย่างปกติ

“อ้ายเจือ, ไม่มีประโยชน์อะไรหรอกที่มึงจะฆ่าพวกเหล่านี้ เท่าที่เขาทรยศต่อมึง ยอมเป็นลูกน้องข้าก็เพราะเขากลัวข้า ยิงข้าดีกว่าวะ แล้วเอ็งจะได้ครอบครองตำแหน่งต่อไป”

เจือมองดูพลแล้วยิ้มเล็กน้อย เสี่ยหงวนแกล้งทำเป็นยกมือชี้หน้าพล

“ยังจะพูดมากปากกล้าอีก ยิงมันเสียเถอะ พี่เจือ”

พลหายใจถี่เร็ว

“อ้ายหงวน!” นายพัชราภรณ์ตะโกนลั่น “อ้ายเพื่อนทรยศ!”

อาเสี่ยเดินเลี่ยงเข้ามายืนข้างเจือ

“เออ - ซีวะ, ประเดี๋ยวเถอะ - มึงคงถูกพี่เจือยิงหรอก ฮิ - ฮิ”

เจือตายใจแล้ว คิดว่ากิมหงวนกลัวเขา จึงยอมเป็นพรรคพวก เขาพูดกับอาเสี่ยด้วยเสียงหนักแน่น

“เฮ้ย - หงวน, ตบหน้าอ้ายพลให้ข้าดูสักหนึ่งทีได้ไหมวะ?”

“อ๊ะ - ทำไมจะไม่ได้ อย่าว่าแต่ตบหน้าเลย ให้ฉันยิงมันก็ได้”

เจือหัวเราะ

“เอา - ตบหน้ามันให้ข้าดูหน่อยเถอะ”

อาเสี่ยมองดูพล ถูมือไปมา แต่หางตาคอยชำเลืองมองดูเจือ ขณะนี้เขาอยู่ห่างจากเจือเพียงก้าวเดียวเท่านั้น.

ทันใดนั้น ด้วยความรวดเร็วราวกับฟ้าแลบ และด้วยความกล้าอย่างบ้าบิ่นของกิมหงวน อาเสี่ยตะครุบข้อมือขวาของเจือไว้และบิดโดยแรง ทุกๆ คนยืนตะลึงไปชั่วขณะ ไม่นึกไม่ฝันว่ากิมหงวนจะกล้าหาญชาญชัยอย่างนี้.

ทั้งสองต่างยื้อแย่งปืนกัน มือของเจือที่กิมหงวนจับไว้ชูขึ้นเหนือศีร์ษะ แล้วกะสุนปืนก็ลั่นออกมาอีก ๒ นัด.

กิมหงวนควงหมัดซ้าย ๕ - ๖ รอบ กะแทกกร๊วบเข้าที่ซอกคางพี่เจือ ความเจ็บทำให้เจือปล่อยปืนพกร่วงลงบนพื้น แล้วกิมหงวนก็อั๊ปเปอร์คัตพุงเข้าอีกเต็มแรง พี่เจือเซถลาก้นกะแทก.

นิกรพุ่งตัวปราด หยิบปืนมาถือไว้เป็นกรรมสิทธิ์ เมื่อเสือร้ายไม่มีเขี้ยวเล็บ ทุกๆ คนก็เอามือลง เสียงจ้อกแจ้กจอแจดังขึ้นทันที.

พลยิ้มแป้น นึกชมเชยอาเสี่ยที่มีอุบายแยบคายยิ่งนัก กิมหงวนได้กล้าเสี่ยงชีวิตช่วยชีวิตคนอีกหลายคนไว้ได้.

อ้ายเจือผลุดลุกขึ้นยืน ยกมือชี้หน้ากิมหงวน

“มึง - มึงต้มกู”

อาเสี่ยหัวเราะก้าก

“อ้า - ถ้าไม่ต้มแล้วทำไมถึงจะแย่งปืนมึงได้ล่ะ ทีนี้เอ็งมือเปล่าแล้ว มา - ชกกับข้าก็เอา นี่เฮ้ย - อาเสี่ยกิมหงวนผู้ปราบแยนวอถอง ถ้ามึงรักตัวกลัวตายก็จงคุกเข้าลงคำนับข้า หรือม่ายก็หันตูดมาให้ข้าเตะเบาะๆ สักห้าร้อยที”

เจือปราดเข้าใส่อาเสี่ยอย่างบ้าเลือด ยกเท้าขวาเตะปังเข้าให้ กิมหงวนจับเท้าไว้ได้ เงื้อศอกกะทุ้งลงตรงสันหน้าแข้ง พี่เบิ้มล้มครืนลงอีก อาเสี่ยกะโดดตัวลอยกะทืบซ้ำหมายยอดอก เจือพลิกตัวหลบ กิมหงวนเลยกะทืบเอาพื้นห้องเข้าเต็มแรง พวกกุ๊ยฮาลั่น ต่างร้องตะโกนหนุนกิมหงวน.

เจือลุกขึ้นต่อสู้อย่างไม่คิดชีวิต พูดถึงรูปร่าง กิมหงวนมีภาษีดีกว่ามาก เจือสูงเพียง ๕ ฟิตเศษ แต่เสี่ยหงวนสูง ๖ ฟิต ๔ นิ้ว แข้งขายาวกว่ามาก อาเสี่ยได้รับลูกหนุนก็ฮึกเหิมชกซ้ายป่ายขวาอุตลุด จนกะทั่งหลวมตัวเข้าไป.

เจือชกหมัดขวาปังเต็มแรง หมัดอันเด็ดขาดของเจือถูกเบ้าตากิมหงวนอย่างถนัด อาเสี่ยก้นจ้ำเบ้า ขอบตาเป็นวงกลมเขียวปั๊ดขึ้นมาทันที.

เสี่ยหงวนรีบลุกขึ้น ยกมือกุมเบ้าตาสูดปากลั่น

“มึง - เล่นชกลูกกะตานะมึง ตากูบอดกูไม่ยอมด้วย โอ๊ย - กูเอามึงบ้างละ” แล้วอาเสี่ยก็เผ่นโผนโจนทะยานเข้าหาเจือ.

คราวนี้เจือเป็นฝ่ายรับ กิมหงวนชกถูกหน้าหลายที และครั้งหนึ่งหมัดฮุ๊กขวาของอาเสี่ยยังผลให้พี่เบิ้มลงไปนอนวัดพื้น เสี่ยหงวนไม่ยอมสปอร์ตอีกแล้ว กรากเข้ากะทืบซ้ำหลายที ยกเท้าขวาเตะพล๊อกเข้าให้ถูกคางพี่เบิ้มเต็มรัก.

นิกรวิ่งเข้ามารั้งตัวกิมหงวนไว้

“อย่า - อ้ายเสี่ย แกนี่ไม่สปอร์ตเสียเลย ล้มแล้วอย่าซ้ำซีวะ”

กิมหงวนชักฉิวนิกร

“อุวะ ไม่ซ้ำถ้าเผื่อมันลุกขึ้นชกกันอยู่หมัดล่ะ จะว่ายังไง” พูดจบก็เตะเจืออีกหนึ่งพลั่ก

นายการุณวงศ์เข้าขวางกลาง เขามองดูเจือแล้วหัวเราะ

“ลุกขึ้นซีวะเจือ อย่าทำใจเสาะหน่อยเลยน่า”

เจือขบกรามแน่น ถึงแม้บอบช้ำก็ยังลุกขึ้นด้วยกำลังใจอันแข็งแกร่ง นิกรถอยห่างเพื่อให้คู่ต่อสู้พันตูกันต่อไป.

อาเสี่ยจดมวยไทยอย่างน่าขบขัน ย่อตัวลงต่ำทำยงโย่ยงหยกดูพิลึก เจือเต้นฟุตเวิ๊กหาโอกาสเข้าชก กิมหงวนพะยักหน้าหงึกๆ



“ตายนา อ้ายเจือ พ่อเตะขาดสองท่อนเลย เข้ามาซี”

เจือไม่เข้า เพียงแต่จดคุมเชิง อาเสี่ยลดมือลงเปิดว่างหมด ยื่นคางหลอกล้อเจือให้เข้าชกก่อน

“คางนี่ยังไงล่ะพี่ เตะน้องซีพี่เจือ น้องจะได้เอาศอกถองหน้าข้างพี่อีก”

เจือเตะปังเข้าให้ทันที เท้าของมันสัมผัสส์ใต้คางกิมหงวนถนัดใจ

“กร๊อบ!”

เสี่ยหงวนก้นกะแทก เห็นดาวขึ้นยิบๆ ชาไปหมดทั้งตัวแทบจะลุกขึ้นไม่ไหว พลร้องตะโกนลั่น

“ลุกขึ้น อ้ายเสี่ย ลุกขึ้นสู้กับมันซีวะ”

กิมหงวนใช้มือทั้งสองพะยุงตัวขึ้นด้วยความลำบากยากเย็น ยังไม่ทันตั้งตัว เจือก็สะอึกเข้าใส่ชกโครมเข้าให้อีก อาเสี่ยเซแซ่ดๆ ไปติดผนังห้อง กรอบรูปวิวที่แขวนไว้หล่นลงมากะแทกศีร์ษะ เสี่ยหงวนครางลั่น.

“อูย - มึง - กูไม่ยอมแล้ว” พูดจบก็เข้าตะลุมบอนคู่ต่อสู้.

ทั้งสองกอดรัดกันแน่น ต่างตั้งใจประหัตประหารซึ่งกันและกัน เจือกับกิมหงวนล้มครืนลงกลางห้อง เปลี่ยนการต่อสู้เป็นมวยปล้ำ.

ทุกคนได้ยินเสียงพี่เจือร้องเสียงหลง

“โอ๊ย! โอ๊ย! อย่าเล่นกัดซีวะ โอ๊ย!”

เสี่ยหงวนหาฟังไม่ กัดหูเจ้าเจือเต็มแรง บรรดาคาวบอยหัวเราะกันจนปวดท้อง เป็นการต่อสู้ที่ขบขันที่สุด บางคนตบมือกะทืบเท้า เอานิ้วยัดใส่ปากเป่าเปี๊ยวตามนิสสัยของเขา.

เจือรู้สึกเจ็บปวดแทบจะทนไม่ไหว มันยกมือซ้ายบีบจมูกกิมหงวนไว้ด้วยปฏิภาณอันเฉียบแหลม ไม่ถึงครึ่งนาฑีอาเสี่ยก็ต้องปล่อยปากที่คาบหูเจ้าเจือออก เพราะถ้าไม่ปล่อยก็หายใจไม่ได้.

คราวนี้การต่อสู้ก็ทวีความรุนแรงยิ่งขึ้นตามลำดับ เจือกับกิมหงวนผลัดกันได้เปรียบเสียเปรียบ ทั้งสองกลิ้งไปมารอบๆ ห้อง ฟัดกันอย่างทรหดอดทน.

ครั้งหนึ่งกิมหงวนเป็นฝ่ายอยู่บนคร่อมเจือไว้ เขารัวกำปั้นลงบนหน้าพี่เบิ้มไม่ต่ำกว่า ๑๐ ที ชกไปด้วยด่าไปด้วย เจือพยายามดิ้นรน งอเข่าขวาเข้ามาติดอกถีบเปรี้ยงเต็มแรง กิมหงวนผงะหงาย.

ทั้งสองต่างรีบลุกขึ้นยืนพร้อมๆ กัน เจือปราดเข้าซ้ายป่ายขวา ด้วยความหวังจะคว่ำกิมหงวน อาเสี่ยปิดป้องอย่างระมัดระวัง พล, นิกร หัวเราะจนน้ำตาไหล นานๆ ก็ตะโกนหนุนเสี่ยหงวน คนอื่นๆ ก็เช่นกัน.

เสี่ยหงวนกำหมัดแน่นเอี๊ยด แข็งราวกับหิน แล้วชกหมัดซ้ายแย๊ปหน้าปรปักษ์ เจือถลำพรวดเข้ามา อาเสี่ยลั่นหมัดขวาปังเต็มแรงเกิด.

พี่เบิ้มยืนงงเหมือนไก่ตาแตก กิมหงวนกะโดดตีเข่าซ้ำอีกครั้งหนึ่ง ครั้นแล้วเจือก็โงนเงนล้มครืนลงกลางห้อง.

พวกคาวบอยไชโยโห่ร้องดีใจในชัยชะนะของกิมหงวน ต่างกรูกันขึ้นมาแบกอาเสี่ยขึ้นบ่า พาเดินไปรอบๆ ห้อง.

ขณะนั้น, นายร้อยตำรวจในเครื่องแบบคนหนึ่ง ได้พาเสริมกับชายฉะกรรจ์ในเครื่องแต่งกายพลเรือนอีก ๕ - ๖ คน เดินเข้ามาในภัตตาคาร ‘ฮั่งคั้ว’ อย่างรีบร้อน เขาคือ ร.ต.ท.เรวัต ระวีวงศ์ เสือแห่งสันติบาล ซึ่งมีชื่อเสียงเป็นที่ครั่นคร้ามแก่บรรดาพวกโสณทุจจริตทั้งหลาย.

พวกคาวบอยที่กำลังแบกกิมหงวนแห่แหนตบมือกะทืบเท้าร้องรำทำเพลง เมื่อแลเห็นผู้พิทักษ์สันติราษฎร์ก็ตระหนกตกใจไปตามกัน เขาปล่อยกิมหงวนลอยละลิ่วลงบนพื้นห้องดังพลั่ก แล้วทุกคนก็ยืนตะลึง.

พล, นิกร ยิ้มรับนายตำรวจเพื่อนเกลอของเขา.

“มีอะไรเกิดขึ้นหรือนี่?” เรวัตถามโดยเร็ว แล้วเขาก็สะดุ้งเมื่อแลเห็นเล็กนอนตายอยู่ข้างบาร์ ที่หน้าอกมีรอยถูกยิง “พล! นั่น - - -”

นายพัชราภรณ์หัวเราะเบา

“อ้ายเจือเป็นคนยิง” แล้วเขาก็ชี้ไปที่พี่เบิ้มซึ่งนอนเหยียดอยู่บนพื้น “เจ้าเสี่ยฟาดเจ้าเจือเสียหมอบ แกจะจัดการอย่างไรกับเจ้าเจือก็เอาซี”

นายตำรวจขมวดคิ้วย่น

“เล่าให้ฟังซิ พล, เรื่องมันเป็นยังไงกัน?”

พลได้บรรยายเหตุการณ์ที่เกิดขึ้นให้เรวัตฟังโดยตลอด เมื่อพลเล่าจบ นิกรก็ล้วงกะเป๋าหยิบปืนพกของเจือออกมาส่งให้เรวัต.

ขณะนี้, เจ้าพ่อแห่งสำเพ็ง ค่อยๆ พลิกตัวพยายามจะลุกขึ้น เรวัตหันมาพูดกับตำรวจนอกเครื่องแบบที่มากับเขา

“ฉัตร์ - ลื้อกับบุญช่วย รีบเอาตัวอ้ายเจือไปสันติบาลโดยเร็ว ถ้าระหว่างทางมีพรรคพวกของอ้ายเจือเข้าแย่งชิง ก็ใช้ปืนได้ทันที เข้าใจ๋?”

พลตำรวจหนุ่มสองคนยืนตรงรับคำสั่งพร้อมกันแล้วเดินเข้ามากะชากเจือให้ลุกขึ้น ลั่นกุญแจมือกร๊วบ พาตัวออกไปจาก ‘ฮั่งคั้ว’ ทันที.

นายร้อยตำรวจหนุ่มเดินไปดูศพเล็ก แล้วซักถามเหตุการณ์บางอย่างจากพล, นิกร, กิมหงวน เขาสั่งให้ตำรวจอีกคนหนึ่งรีบออกไปโทรศัพท์รายงานให้ท่านผู้บังคับบัญชาทราบตามระเบียบที่มีการฆาตกรรมเกิดขึ้น และสั่งให้ตำรวจสองคนควบคุมสถานที่นี้ ไม่ยอมให้ใครเข้าออกจนกว่าจะได้รับคำสั่งเปลี่ยนแปลง.

เรวัตได้จดชื่อตำบลที่อยู่ของทุกๆ คนที่อยู่ในนี้ไว้ในสมุดพกเล็กๆ พลรับรองว่า พวกคาวบอยเหล่านี้ได้ยอมเป็นพรรคพวกเขา และไม่มีการเกี่ยวข้องกับเจือเลย ซึ่งทุกคนยินดีที่จะเป็นพะยาน.

นายร้อยตำรวจหนุ่ม จูงมือพลเดินไปทางมุมห้องแล้วพูดกะซิบกะซาบ

“คืนนี้ สองทุ่มตรงเราจะเข้าทะลายซ่องสมาคมลับ กันได้รับคำสั่งจากผู้บังคับการให้นำตำรวจนอกเครื่งอแบบมาตรวจบริเวณซ่องของอ้ายกวงหู เพื่อวางแผนการณ์เข้าจับกุม และได้รับคำสั่งให้จับอ้ายเจือไว้ก่อน เพื่อตัดกำลังสำคัญ อ้า - เมื่อกันไปตรวจสถานที่เรียบร้อยแล้วก็ตามอ้ายเจือมานี่ แล้วก็พอดีทีเดียว”

พลยิ้มเล็กน้อย

“แกจะให้กันทำอะไรอีกบ้าง ในเรื่องนี้?”

“สำหรับการทำลายซ่องสมาคมลับ แกไม่ต้องช่วยเหลืออะไรหรอก เราได้เตรียมการไว้พร้อมเพรียงแล้ว แกสามคนเพียงแต่เป็นพะยานให้ตำรวจเท่านั้น”

นายพัชราภรณ์พะยักหน้า

“ดีเหมือนกัน ถ้าเช่นนั้นกันจะกลับบ้านละ”

“อ๊ะ - ยังก่อนพล ต้องรอท่านผู้บังคับการมาไต่สวนก่อน เพราะจะต้องมีการชัณสูตรศพ ถ่ายรูปสถานที่เกิดเหตุ และไต่สวนปากคำผู้ที่อยู่ในนี้ทุกๆ คน เดี๋ยวท่านก็คงมาหรอก”

พลหัวเราะ

“ยังงั้นกินเหล้ากันเถอะวะ เรวัต”

นายร้อยตำรวจหนุ่มสั่นศีร์ษะ

“ไม่ได้หรอก อั๊วกำลังอยู่ในหน้าที่ราชการ ลื้อกินกันตามลำพังก็แล้วกัน”

พลพาเรวัตเดินเข้ารวมกลุ่ม กิมหงวน, นิกร และพวกคาวบอย พลได้สั่งให้ทุกๆ คนไปนั่งตามโต๊ะ อาเสี่ยเปิดฟรีบาร์อีก เลี้ยงฉลองชัยชะนะของเขา พวกกุ๊ยทั้งหลายตั้งใจดื่มเหล้าครั้งนี้เป็นครั้งสุดท้าย แล้วก็จะถอดเขี้ยวงา ตั้งตนเป็นพลเมืองดีสืบไป.




- ๔ -

ประชาชนชาวจีนที่ตั้งมั่นอยู่ในสุจริตธรรมต่างพากันตื่นเต้นและประหลาดใจในความสามารถของตำรวจสันติบาลมาก ที่ได้ทำลายรังสมาคมลับเมื่อคืนวันอังคาร ยิงหัวหน้าสมาคมตาย กับจับบุคคลสำคัญๆ อีกหลายคน พร้อมด้วยเอกสารและศาสตราวุธอีกมาก.

ต่อไปนี้คือข้อความในหนังสือพิมพ์ ‘ข่าวรายวัน’




ทะลายซ่องสมาคมลับ

ตำรวจสันติบาล

ยิงต่อสู้กับหัวหน้าสมาคมอย่างทรหด

-------------

ทางการของตำรวจสันติบาล ได้สืบทราบโดยหลักฐานแน่นอนว่านายเหียกวงหู พ่อค้าจีนผู้มั่งคั่งคนหนึ่ง ได้ซ่องสุมบรรดานักเลงหัวไม้ทั้งจีนและไทยไว้มากมาย จัดตั้งสมาคมลับขึ้นเพื่อประหารพ่อค้าทั้งหลายที่ติดต่อการค้ากับชนชาติสัตรู จึงเมื่อคืนวันอังคารที่ ๓๐ นี้ เวลา ๒๐ น.เศษ ผู้บังคับการตำรวจสันติบาลพร้อมด้วย ร.ต.ท.เรวัต ระวีวงศ์ ร.ต.ต.โกมล กาญจนานนท์ และนายสิบพลตำรวจแห่งสันติบาลประมาณ ๒๐ คน ได้ไปล้อมจับนายเหียกวงหูที่บ้านในสำเพ็ง.

นายเหียกวงหูกับพรรคพวกได้ใช้อาวุธปืนยิงต่อสู้กับเจ้าหน้าที่ แต่ก็ต้องกะสุนปืนตำรวจตาย เจ้าหน้าที่ได้จับสมาชิกสมาคมลับไว้ได้ ๑๒ คน รวมทั้งนายเจือนักเลงโตที่มีชื่อเสียง.

เราจะได้เสนอข่าวโดยละเอียด ซึ่งลึกลับซับซ้อนลงในฉะบับวันพรุ่งนี้.

อีก ๓ วันต่อมา

คืนวันเสาร์ บ้าน ‘การุณวงศ์’ สว่างไสวด้วยแสงไฟฟ้าต่างๆ สี ห้อยเป็นระย้าตามสุมทุมพุ่มไม้.

ท่านเจ้าคุณวิจิตรบรรณาการ ได้จัดการรื่นเริงเลี้ยงมิตรสหายและญาติของท่าน เพื่อปลุกปลอบขวัญและสะเดาะเคราะห์ที่ท่านเกือบจะต้องถูกลอบยิงตาย.

เวลา ๑๙ นาฬิกาเศษ.

เสียงดนตรีไทยกำลังบรรเลงเพลงโหมโรงอย่างไพเราะ รถยนตร์คันงามแบบแปลกๆ จอดอยู่เรียงรายเต็มถนนหน้าบ้าน เสียงสรวลเสเฮฮาของข้าราชการชั้นผู้ใหญ่ พ่อค้าคหบดีแลบุคคลสำคัญต่างๆ ดังออกมาจากในห้องโถง และนานๆ เสียงไชโยโห่ร้อง - เสียงฮา - เสียงเป่าปากก็ดังมาจากหลังบ้าน.

การเลี้ยงในระหว่างญาติมิตรของเจ้าคุณวิจิตรฯ ได้เริ่มต้นเมื่อสักครู่นี้เอง ภายในห้องโถงอันหรูหรา แขกผู้มีเกียรติไม่ต่ำกว่ายี่สิบคนกำลังรับประทานอาหารและคุยกันอย่างร่าเริง เจ้าคุณวิจิตรฯ นั่งหัวโต๊ะ ถัดมาก็เจ้าคุณประสิทธิ์ฯ และคุณหญิง แล้วก็เจ้าคุณปัจจนึกพินาศ นอกจากนั้นล้วนแต่เพื่อนฝูงที่สนิทสนมกันจริงๆ.

ทางหลังบ้าน ‘การุณวงศ์’ พล, นิกร, กิมหงวน และพวกคาวบอยราว ๓๐ คน ต่างนั่งโต๊ะกินข้าวกินเหล้าสนทนากันอย่างครึกครื้น กุ๊ยเหล่านี้เริ่มต้นเป็นพลเมืองดีแล้ว บางคนไปทำงานที่ห้างศิวิไลซ์พานิช, ห้างพัชราภรณ์ ม่ายก็ไปประจำโรงเลื่อยโรงสี โดยฉะเพาะเสริม ได้เป็นเลขานุการของเจ้าคุณวิจิตรฯ ส่วนเจ้าบาบูได้เป็นแขกยามประจำบ้าน ‘การุณวงศ์’ อยู่ในบังคับบัญชาของแขกยามคนเก่า คือนายปานเดนรสิงหาวตาลราควานซิงก์ ซึ่งเป็นแขกยามที่มีมาช้านานแล้ว.

การกินเลี้ยงคืนวันนี้เป็นไปในฐานกันเอง แต่พวกผู้ใหญ่กินอยู่บนตึก พวกพล, นิกร, กิมหงวนอยู่ที่สนามหลังตึก.

โรงละครชั่วคราวได้ถูกสร้างขึ้นที่บริเวณสวนดอกไม้ พวกคาวบอยของสามเกลอจะแสดงการละเล่นเบ็ดเตล็ดให้พรรคพวกและท่านผู้ใหญ่ที่เป็นญาติมิตรของเจ้าคุณวิจิตรฯ ได้ชมเป็นขวัญตา หลังจากรับประทานอาหารแล้ว.

ไม่ว่าที่แห่งใด เมื่อมีการกินเลี้ยงก็ต้องมีการกินเหล้า และเมื่อมีการกินเหล้าก็ต้องมีการเมาขนาดหนัก.

พล, นิกร, กิมหงวนกำลังเอี๋ยม พวกบริวารของเขาก็เช่นเดียวกัน ทุกคนต่างรื่นเริงสุขสำราญเหมือนดอกไม้บานยามเช้า ขวดวิสกี้, ขวดโซดา, ขวดค่าง, สุครีพ, งูเห่า, ยี่สิบแปดดีกรีเกลื่อนกลาดโต๊ะ บางคนถึงกับพูดภาษาไทยไม่รู้เรื่อง.

ขณะที่สามสหายกับพวกคาวบอยกำลังเอะอะเฮฮากัน สุภาพบุรุษผู้สูงอายุศีร์ษะล้านคนหนึ่ง ได้เดินลงบันไดหลังตึกตรงเข้ามา.

เจ้าสินหัวเราะก้ากแล้วตะโกนลั่น

“ไชโย! พระอาทิตย์ขึ้นกลางคืนโว้ยพวกเรา”

เสียงฮา, เสียงเป่าปากดังขึ้น เจ้าคุณปัจจนึกฯ หยุดชะงัก ขมวดคิ้วนิ่วหน้าด้วยความไม่พอใจ แล้วท่านก็ปราดมาหาเจ้าสิน

“หมายความว่ายังไงกันโว้ย มึงรู้ไหมว่าข้าเป็นอาของลูกพี่มึง?”

สินสะดุ้งเฮือก ยิ้มแหยๆ

“ตายโหง!” แล้วเขาก็รีบยกมือไหว้ “ประทานโทษเถอะครับ ผมคิดว่าท่านเป็นคนใช้ของพี่กร”

เจ้าคุณกลืนน้ำลายเอื๊อก ก้มลงมองดูตัวท่าน

“อ้ายห้าร้อย! แต่งตัวอย่างนี้น่ะรึ แกเห็นเป็นคนใช้ของอ้ายกร ชะ - ชะ มีตาเสียเปล่าๆ หามีแววไม่ ดูเสียให้ดีเฮ้ย หน่วยก้านท่าทางของข้าบอกอยู่ชัดๆ ว่าเป็นคนใหญ่คนโต”

อาเสี่ยหรี่ตามองดูเจ้าคุณปัจจนึกฯ แล้วดุลูกน้อง

“ขอโทษท่านเสียซีโว้ย อ้ายสิน - แล้วกัน ไม่รู้จักที่ต่ำที่สูง ทีหลังขืนล่วงเกินเจ้าคุณอาของข้าอีกละก้อ พ่อไม่เอามะอึกยัดปาก ก็อย่านับถือซีวะ”

เจ้าคุณสะดุ้งโหยง กะโจนพรวดเข้ามาจับอกเสื้ออาเสี่ย

“ว่าใหม่ซิ เอาอะไรยัดปาก?” ท่านถามเสียงกร้าว.

อาเสี่ยทำหน้าครึ่งยิ้มครึ่งแหย

“มะพร้าวห้าวครับ”

เจ้าคุณตบหน้ากิมหงวนดังเพียะ

“ตะกี้แกไม่ได้พูดอย่างงี้”

“โธ่คุณอา” กิมหงวนคราง “ผมพูดยังงี้จริงๆ ครับ”

“ให้แกตายโหงตายห่า?”

“ครับ - คุณอาถ้าจะเมากะมังนี่ ผมพูดเตือนลูกน้องดีๆ คุณอากลับตบหน้าผม แล้วกันซีครับ”

เจ้าคุณหัวเราะ

“ตอแหล - ตอดหลดสดๆ ร้อนๆ แกว่าแกจะเอาลูกมะอึกยัดปากอ้ายสิน”



“ว้า!” อาเสี่ยร้องลั่น “เฮอะ - นี่แหละหูหาเรื่อง ให้ผมก้าวไปนี่ธรณีสูบซีครับ โธ่ - คุณอานี่ พอเมาเข้าก็หาเรื่องเตะผม เอ๊อ - ดูซี”

เจ้าคุณปัจจนึกฯ หันกลับมาทางพล

“พล - ตะกี้อ้ายเสี่ยมันพูดว่ายังไง?”

พลยิ้ม นัยน์ตาปรือ, หยิบซ่อมจิ้มกุ้งทอดใส่ปากแล้วพูดหน้าตาเฉย

“มันบอกว่าถ้าอ้ายสินล่วงเกินคุณอาอีก มันจะเอามะพร้าวห้าวยัดปากครับ”

“น่าน” อาเสี่ยหัวเราะก้าก “เห็นไหมล่ะครับ พะยานผมมีอยู่ทนโท่”

เจ้าคุณยกมือไขว้หลัง เม้มริมฝีปากแน่นเป็นเชิงตรึกตรอง ท่านเดินวนเวียนไปมา แล้วกะโจนพรวดเข้าเค้นคอพล

“มึงพวกเดียวกัน ข้าไม่ได้เมา ข้าได้ยินชัดๆ”

“โอย - อ๋อย กลัวแล้วครับ อ้ายเสี่ยมันพูดยังงี้จริงๆ นี่ครับ”

เจ้าคุณปัจจนึกฯ ปล่อยมือออก หันหน้ามาทางลูกเขย คือนายนิกร การุณวงศ์

“เฮ้ยกร บอกพ่อตามตรง ตะกี้อ้ายเสี่ยมันพูดว่ากระไร?”

นิกรอมยิ้มแก้มตุ่ย

“มันไม่ได้ว่ากระไรคุณพ่อหรอกครับ มันว่าจะเอาลูกมะพร้าวห้าวยัดปากอ้ายสิน ผมไม่เห็นว่าจะเสียหายอะไรเลย”

เจ้าคุณผิวปากเบาๆ กะพริบตาถี่เร็ว แล้วพูดกับตัวเอง “เอ - เราก็ไม่ได้เมานี่หว่า ทำไมถึงหูแว่วไปได้ ถ้ามันว่ามะอึกมันคงไม่กล้าสาบานหรอก เอ - สงสัยจริงแฮะ”

แล้วท่านก็ถามพวกคาวบอยทั้งหมด ด้วยเสียงค่อนข้างดัง

“เฮ้ย - เมื่อกี้อ้ายเสี่ยมันว่าลูกมะอึกหรือลูกมะพร้าวโว้ย?”

“มะพร้าวครับ!” เสียงตะโกนขึ้นพร้อมๆ กันราวกับนัดกันไว้.

เจ้าบาบูคนเดียวไม่ออกคะแนนเสียง นั่งอมยิ้มแทะแอ๊ปเปิลอย่างเอร็ดอร่อย เจ้าคุณปัจจนึกฯ เลี่ยงเข้ามายืนข้างบาบู ท่านคิดว่าพี่บังคงเป็นคนที่ไม่ชอบโกหกพกลม

“บาบู - แกได้ยินว่ายังไงวะ?”

อาบังเลิกคิ้ว แล้วหัวเราะเห็นฟันขาว

“บ๊อกมายดายน่ะ”

“ทำไมถึงบอกไม่ได้ นี่ - แกไม่ต้องกลัวเจ้าหงวนหรือใครๆ หรอก แกได้ยินมันว่าลูกมะอึกหรือลูกมะพร้าวก็ขอให้บอกตามตรง”

“ฮาบั๊ดน่ะ เช่าคุณ”

“ห้าบาท?” เจ้าคุณทวนคำ “เอา - ห้าบาทก็ห้าบาท” พูดจบท่านก็หยิบซองธนบัตรออกมาจากกะเป๋า หยิบใบละ ๕ บาทหนึ่งฉะบับส่งให้บาบู แล้วพูดเปรยๆ “เสียเงินห้าบาทต้องเตะอ้ายหงวนให้ได้ เฮ้ย - บาบู บอกมา เมื่อกี้อ้ายเสี่ยมันพูดว่ากะไร?”

“มะพร้าวน่ะ เช่าคุณ”

เจ้าคุณปัจจนึกฯ สะดุ้งเฮือก

“เอาเงินกูมา อ้ายเปรต”

“โอ๊ - ฮาบั๊ดไป หกบาทมาน่ะ เช่าคุณ”

ท่านเจ้าคุณอยากจะเตะนายบาบูให้เต็มรัก ท่านมองดูอาหารบนโต๊ะ แลเห็นหมูย่างอยู่ในจานท่านก็ยิ้มออกมาได้ เจ้าคุณปัจจนึกฯ เอื้อมมือหยิบหมูย่างชิ้นเบ้อเริ่มยัดใส่ปากเจ้าบาบูอย่างรวดเร็ว

“เอ้า - แดกหมูเสียเถอะ ลูกไม้มากนักอ้ายนี่ หลอกเอาเงินไปอย่างหวานๆ”

บาบูยิ้มแป้น เคี้ยวหมูย่างอย่างหน้าตาเฉย

“มูย่างดีน่ะ เช่าคุณ, ผ่มชอบม๊าก กรอบดีน่ะ”

เจ้าคุณลืมตาโพลง อ้าปากหวอ แล้วท่านก็หัวเราะก้าก

“เฮ้ย - เอ็งกินหมูด้วยหรือวะนี่?”

พี่บังยิ้มแป้น

“อร๊อยน่ะ ดี - ดีม๊ากๆๆๆ ไข่ไปสิบซะตัง ไข่มาสิบซะตัง อะไหร่ๆ สิบซะตัง ไข่ไปสิบซะตัง ไขม๊าสิบซะตัง”

“เฮ้ย!” เจ้าคุณตวาดลั่น.

พวกคาวบอยฮาครืน พล, นิกร, กิมหงวนต่างพากันหัวเราะชอบอกชอบใจเจ้าบาบู ท่านเจ้าคุณสั่นศีร์ษะช้าๆ ก่อนที่ท่านจะพูดอะไรต่อไปอีก ท่านก็รู้สึกว่ามีมือของใครคนหนึ่งกำลังกะดุกกะดิกอยู่ในกะเป๋าท่าน.

เจ้าคุณปัจจนึกฯ ก้มมองดู แลเห็นมือระยำอันนั้นกำลังดึงซองธนบัตรออกมาจากกะเป๋าท่าน เจ้าคุณคว้าข้อมืออ้ายเสือที่ยังไม่ยอมทิ้งลายไว้ทันที

“นั่นแน่ - อ้ายฟื้น ชิๆๆๆๆ จะล้วงคองูเห่าละซี หนอยแน่ะ, ชะๆๆๆๆ ยังไม่ยอมทิ้งนิสสัยเดิมนะแก”

เจ้าฟื้นยิ้มแหยๆ

“ผมลองความรู้สึกของใต้เท้าหรอกครับ ถึงแม้ผมดึงออกมาได้ ผมก็ไม่เอา เพราะได้ให้คำมั่นสัญญากับพี่พลไว้แล้วว่า จะไม่ริมือไวใจเร็วอีก”

“อย่าพูดหน่อยเลยว้า หมาน่ะมันอดกินขี้ไม่ได้หรอก ประเดี๋ยวพ่อตบหน้าหันเลย ชิๆ, จะจิกคนอย่างข้าน่ะไม่ได้กินหรอกเพื่อน” พูดจบเจ้าคุณก็ล้วงช่องกะเป๋าเพื่อจะหยิบเอานาฬิกาพกออกมาดูเวลา แต่แล้วท่านก็สะดุ้งเฮือก นาฬิกายี่ห้อเซนิทราคาร้อยกว่าบาทกับปากกาเอเวอร์ช๊าฟที่เสียบกะเป๋าอยู่เมื่อกี้นี้ ได้อันตรธานไปแล้ว เจ้าคุณจ้องมองดูหน้าเจ้าฟื้น แล้วพูดเสียงหนักๆ “เอาของข้าคืนมาโว้ย ม่ายพ่อเอาเข้าตะรางจริงๆ”

เจ้าฟื้นทำปากจู๋หลับตาปี๋

“อะไรกันครับ ใต้เท้า?”

เจ้าคุณหัวเราะก้าก

“อย่า - อย่าทำไขสือ นาฬิกาพกกับปากกาหมึกซึมของข้า ส่งมาดีๆ แหม - แกนี่ไวชะมัดเลย”

“อ๊ะ - ผมเปล่านะครับ”

“เปล่า?” เจ้าคุณเอ็ดตะโร “อย่ามาทำทีเล่นทีจริงกับข้านา ข้ารู้หรอกว่าเอ็งเป็นคนเอาไป”

เจ้าฟื้นชักฉิว

“ใต้เท้าแน่ใจหรือครับว่าผมเอามา?”

“เออ, ซีวะ”

ฟื้นอมยิ้มแล้วสั่นศีร์ษะ ล้วงกะเป๋ากางเกงหยิบนาฬิกาพกกับปากกาหมึกซึมส่งให้ท่านโดยดี เจ้าคุณหัวเราะออกมาได้

“แกนี่ยังกะอาแซนลูแปงเชียวนิ”

“ครับ, กะบวนล้วงกะเป๋าละก้อ พูดแล้วจะว่าคุยครับ นายตำรวจในเครื่องแบบแท้ๆ ผมยังจิกทรัพย์ในกะเป๋าเอามาได้”

เจ้าคุณถอนหายใจดังๆ เปลี่ยนสายตามาที่นายพัชราภรณ์ “พลโว้ย, คุณพ่อแกให้ฉันลงมาถามว่าเมื่อไรพวกแกจะแสดงการละเล่นเบ็ดเตล็ดเสียที พวกแขกอิ่มข้าวกันหมดแล้ว ฉันจะได้เชิญท่านให้ลงมาดู”

พลว่า “อีกสักครู่เถอะครับ เรากำลังรัปทานกันอย่างเอร็ดอร่อย” พูดจบเขาก็ส่งแก้วน้ำสีเหลืองให้ท่านเจ้าคุณ “คุณอาโปรดดื่มเพื่อเป็นเกียรติยศแก่พวกเราสักนิดเถอะครับ”

เจ้าคุณปัจจนึกฯ อมยิ้ม

“เรื่องเหล้าละก้อ - มาเหอะ ไม่หนีแม้แต่ก้าวเดียว” แล้วท่านก็ยกน้ำสีเหลืองขึ้นดื่มกร๊อบหมดแก้ว.

พลถือแก้วน้ำสีเหลืองลุกขึ้นยืน โบกมือให้ทุกคนลุกขึ้นยืนเช่นเดียวกับเขา ต่างคนต่างชูแก้วเหล้าขึ้น แล้วนายพัชราภรณ์ก็ร้องดังๆ

“ขอให้เจ้าคุณปัจจนึกฯ ของเรา จงมีความสุขความเจริญยิ่งๆ ไช - โย!”

เสียงไชโยได้ดังก้องกังวานบ้าน ‘การุณวงศ์’ สามครั้ง.

“ไช - โย! ไช - โย!! ไช - โย!!!”

“เสียโป!” กิมหงวนร้องหลงขึ้นมาคนเดียว.

เจ้าคุณปัจจนึกฯ ยกมือเขกศีร์ษะอาเสี่ยดังป๊อก.

“แกละก้อนอกลู่นอกทางเสมอ” แล้วท่านก็หัวเราะ หันหน้ามาทางพล “เตรียมตัวโว้ย จะมีการแสดงออกลิงออกค่างอะไรก็เตรียมเอาไว้ ประเดี๋ยวพวกผู้ใหญ่ท่านจะลงมาดู แล้วก็สั่งลูกน้องของแกให้ระมัดระวังมรรยาทให้ดีหน่อย ต่อหน้าผู้หลักผู้ใหญ่จะมึงมาพาโวยกันน่ะไม่สมควร”

มีเสียงใครคนหนึ่งแหกปากหัวเราะออกมาโดยไม่มีเหตุผล เจ้าคุณปัจจนึกฯ กวาดสายตามองดูรอบๆ แต่ทุกคนคงนั่งกินอาหารตามปกติ ท่านสั่นศีร์ษะช้าๆ หมุนตัวกลับเดินไปทางหลังตึก.

เจ้าสิน, เจ้าผ่อง, เจ้าฮวด ล้วงปืนพกออกมาจากกะเป๋ากางเกง แล้วยิงขึ้นฟ้าคนละหลายนัด เจ้าคุณปัจจนึกฯ กะโดดตัวลอย วิ่งจู๊ดขึ้นตึกสะดุดอิฐก้อนหนึ่งหกล้มป้าบ พวกคาวบอยไชโยโห่ร้องกันสนั่นหวั่นไหว.

นี่คือการรื่นเริงของนักเลงเก่า.




ในราว ๒๐ นาฬิกา การรับประทานอาหารค่ำระหว่างญาติมิตรของเจ้าคุณวิจิตรฯ และพวกคาวบอยของสามเกลอก็ผ่านไปด้วยความสนุกสนาน แต่ไม่สู้จะเรียบร้อยนัก จานใส่อาหาร ถ้วยแก้วแตกและชำรุดไปมาก.

ท่านเจ้าคุณวิจิตรฯ ได้นำเพื่อนฝูงของท่านลงมานั่งที่เก้าอี้หน้าโรงละครชั่วคราว เพื่อดูการแสดงเบ็ดเตล็ดของพวกคาวบอย.

ขณะนี้ย๊าสแบนด์กำลังบรรเลงเพลงมาร์ชอย่างไพเราะ ม่านสีเลือดหมูหน้าเวทียังปิดสนิท พวกเมียๆ ของสามเกลอซึ่งพึ่งกลับมาจากบางปูเมื่อสักครู่นี้ นั่งอยู่ระหว่างท่านผู้ใหญ่ตอนหน้าเวทีละคร ส่วนพวกนักเลงทั้งหลายสมัครจับกลุ่มยืนดูมากกว่านั่ง.

แล้วการแสดงละครย่อยก็เริ่มต้น

เสียงกะดิ่งซึ่งลูกน้องของพลคนหนึ่งจิกเอามาจากเจ๊กมะพร้าวน้ำแข็งที่หน้าบ้านดังกังวานขึ้น.

ม่านสีเลือดหมูถูกดึงออกอย่างรวดเร็วโดยไม่มีการปราณีปราศัย พวกคาวบอยไชโยโห่ร้องตบมือกะทืบเท้าเป่าปาก จนกะทั่งเจ้าคุณปัจจนึกฯ ต้องลุกขึ้นตะโกนด่าจึงเงียบกันไป.

ฉากแรกเป็นฉากถนนเปลี่ยวแห่งหนึ่ง เปิดฉากว่างเปล่า อีกสักครู่, เจ้าหนุ่มในเครื่องแต่งกายขมุกขมอมแบบอสรพิษกุ๊ยคนหนึ่ง เดินโซเซออกมาในลักษณะของเสือหิว ผู้แสดงคือเจ้าสิน นักฉกชิงวิ่งราวมือเก่าที่วงการนักเลงรู้จักเขาดี.

คนดูเงียบกริบ พระเอกเดินวนเวียนไปมาหลายรอบ เดินพลางสั่นศีร์ษะ เดินอยู่ในราว ๒๐ รอบก็หยุดเดิน แล้วแหกปากร้องเพลง ‘กะเรียน’ มีลูกคู่รับอยู่หลังฉากแบบละครร้อง

“โอ้อกเอ๋ย ตัวของเรา ต้องเข้าคุก

ไร้ความสุข ทุกข์ทน จนใจยิ่ง

ตั้งสองปี ที่ทรมาน รำคาญจริง

ในฐานที่ ตัดจับปิ้ง แล้ววิ่งราว

พอพ้นโทษ รีบไปบ้าน การประจักษ์

แม่เมียรัก ตามชู้ไป ให้แสนเศร้า

ญาติพี่น้อง ก็ตัดขาด เกรี้ยวกราดเรา

ไม่ให้เข้า บ้านช่อง ต้องย่ำต๊อก”

ร้องจบ พระเอกก็ถอนหายใจยาว คนดูเงียบกริบ พวกกุ๊ยบางคนน้ำตาคลอสงสารพระเอก ต่างตั้งอกตั้งใจฟังบทเจรจา.

“เฮ้อ!” พระเอกถอนหายใจลั่น “ตัวเราผู้มีนามว่าอ้ายสิน นักตัดสายสร้อยมือหนึ่งแห่งสยาม - เอ๊ย - ไทยแลนด์ ผลกรรมของเรา ทำให้เราต้องเข้าไปสงบสติอารมณ์อยู่ในคุกตั้งสองปี พอพ้นโทษ หมูหมาที่เลี้ยงไว้ก็ตายหมด เมียรึ, เจ้าหล่อนหนีตามชายชู้ไปแล้ว ญาติพี่น้องรึ, ท่านก็ตัดขาดไม่ยอมให้เข้าบ้าน รังเกียจว่าเราเป็นคนขี้คุกขี้ตะราง เฮ้อ - มันเป็นกรรมของเรา โธ่ - จะไปทำอะไรกินโว้ย มองไม่เห็น จะขี่สามล้อรึ, ก็ไม่มีเรี่ยวแรง แล้วเงินมัดจำ เถ้าแก่เจ้าของโรงรถก็จะเอาตั้งห้าบาท โว้ย - กลุ้มใจจริงโว้ย”

เจรจาจบ พระเอกก็ร้องเพลงอีก คราวนี้ร้องเพลง ‘อกโครง’ ซึ่งกะโชกโฮกฮากสักหน่อย

“มันเป็นเวร เห็นกงจักร เป็นดอกบัว

กระทำชั่ว ประพฤติผิด คิดว่าเก๋

มารู้สึก สำนึกตัว ชั่วเกเร

ติดซังเต มีใบแดง แจ้งโทษแล้ว”




“เว้อ! ไม่ไหวละโว้ย หิวข้าวจะตายโหง ไม่รู้ว่าจะได้สตางค์ที่ไหนมาซื้ออาหาร”

แล้วพระเอกก็เดินวนเวียนไปมาอีก สักครู่ก็จ้องมองมาทางคนดู พอแลเห็นเจ้าคุณปัจจนึกฯ พระเอกก็ยิ้มออกมาได้.

“ชะรอยชาตาของเราคงยังไมถึงฆาต เทพยดาฟ้าดินจึงบรรดาลให้เราได้พบกับท่านผู้ใจดี” แล้วพระเอกก็ตะโกนพูดกับเจ้าคุณปัจจนึกฯ “ท่านเจ้าคุณปัจจนึกฯ ขอรับ กระผมขอเศษสตางค์ซื้ออาหารกินสักสิบบาทเถอะครับ”

เสียงฮาดังขึ้นอย่างครื้นเครง ประไพ, นันทา, นวลละออหัวเราะจนน้ำตาไหล ประไพไม่หัวเราะเปล่า ยังทุบนันทาด้วย.



เจ้าคุณปัจจนึกฯ หน้าเหรอ ท่านลุกขึ้นจากเก้าอี้ยกมือเท้าสะเอวมองดูพระเอก

“เฮ้ย - อ้ายสินเว้ย อย่าเล่นนอกบทซีโว้ย ข้าเป็นแต่เพียงคนดูนี่หว่า”

เสียงหัวเราะดังขึ้นอีก คุณหญิงประสิทธิ์ฯ ตะโกนขึ้น

“เขาขอแล้วก็ต้องให้เขาซีคะ เจ้าคุณ อย่าขี้เหนียวนักเลยค่ะ”

พวกคาวบอยตะโกนขึ้น

“ให้มันครับใต้เท้า ละครจะได้สนุก”

เจ้าคุณทำตาปริบๆ ล้วงซองธนบัตรออกมาจากกะเป๋า ดึงธนบัตรสีแดงราคา ๑๐ บาทออกมา เดินไปส่งให้พระเอกหน้าเวที

“อ้ายเปรต! มึงขอเศษสตางค์ที่หนึ่งตั้งสิบบาทเชียวนะ”

สินก้มลงกราบ รับธนบัตรแล้วหัวเราะหึๆ ลุกขึ้นแสดงต่อไป ท่าทีที่หงอยเหงากลายเป็นองอาจผึ่งผาย พระเอกเริ่มร้องเพลงใหม่ชื่อเพลง ‘บุหลัน’

“เรามีเงิน สิบบาท ฟาดให้อิ่ม

แสนกะหยิ่ม ยิ้มย่อง สมองใส”

เจ้าคุณปัจจนึกฯ พรวดพราดลุกขึ้น วิ่งมาที่หน้าเวที

“อ้ายสิน! อ้ายหมาวัด! ทำไมมึงร้องยังงี้?”

พวกคาวบอยพากันกะโดดโลดเต้นฮาลั่น บางคนถึงกับลงนั่งราบบนพื้น ยกมือกุมท้องหัวเรางอหาย.

พระเอกทำหน้าตื่นๆ เห็นเจ้าคุณคว้าก้อนอิฐก้อนหนึ่งขึ้นมาถือก็รีบร้องห้าม

“อ๊ะ - อย่าครับ นักประพันธ์เขาบอกบทให้ผมร้องยังงี้นี่ครับ”

“ใคร - อ้ายลูกหมาตัวไหนกำกับการแสดง?”

“พี่พลครับ”

เจ้าคุณขบเขี้ยวเคี้ยวฟัน

“ดีละมึง ประเดี๋ยวละครเลิกต้องเตะอ้ายผู้กำกับให้ได้”

พอพูดขาดคำ ผู้กำกับการแสดงก็ค่อยๆ โผล่หน้าออกมาจากหลืบ อมยิ้มแก้มตุ่ย หน้าตาแดงกล่ำด้วยอำนาจแอลกอฮอล์ เจ้าคุณขยับก้อนอิฐขว้าง นายพัชราภรณ์หลบพลุบเข้าไป แล้วเสียงฮาป่าอย่างครื้นเครงก็ดังขึ้นอีก.

เจ้าคุณปัจจนึกฯ ยกมือเกาศีร์ษะแกร็กๆ เดินกลับไปนั่งตามเดิม พระเอกแสดงละครต่อไป คือยกธนบัตรขึ้นส่องกับไฟฟ้า ตรวจดูว่าจะเก๊หรือดี.

ทันใดนั้น เสียงม้าฬ่อและกลองดังขึ้นข้างหลังโรงอย่างสนั่นหวั่นไหว ระคนกับเสียงแตรตู่ตีตู๊

กิมหงวน ไทยเทียม ในเครื่องแต่งกายงิ้ว ครบเครื่องแบบแม่ทัพ มีธงเสียบหลัง ท่าทางรุ่มร่าม ถือทวนร่ายรำออกมา.

คราวนี้คนดูหัวเราะกันอย่างไม่ต้องอั้น เว้นแต่นวลละออคนเดียว ซิยิ่นกุ้ยกะโดดเตะมือตัวเองในท่ายกเท้าให้คนดู แล้วรำทวนอย่างแคล่วคล่อง พระเอกละครร้องยืนหน้าเหรอ.

“ว๊าก - ว๊ากอ้า อั๊วซิยิ่นกุ้ยอ้า - เค้าเป๋โอ๋ย”

ม้าฬ่อและกลองดังอีก แล้วหยุด

เจ้าสินเดินเข้ามาหาซิยิ่นกุ้ย แล้วต่อว่า

“อะไรกันครับ เฮียหงวน ผมกำลังเล่นละครอยู่นี่ครับ ว้า - ยุ่งกันใหญ่แล้ว”

อาเสี่ยโบกมือสั่นศีร์ษะ.


